MALTA DIBATTITI TAL-KAMRA TAD-DEPUTATI (Rapport Ufficjali u Rivedut) ID-DISA' PARLAMENT Seduta Nru. 796 L-Erbgħa, 9 ta' Ottubru, 2002 Stampat fl-Ufficcju ta' l-Iskrivan Kamra tad-Deputati MALTA Prezz Lm1 ID-DISA' PARLAMENT Seduta Nru. 796

L-Erbgħa, 9 ta' Ottubru, 2002

Il-Kamra tad-Deputati ltaqgħet fil-Kamra tal-Parlament, il-Palazz, il-Belt Valletta, fis-6.02 p.m.

Talba

SEDUTA NRU.

L-Erbgħa, 9 ta' Ottubru, 2002

WERREJ

MINUTI 698

MISTOQSIJIET – TWEĠIBIET ORALI 698

TQEGĦID TA' KARTI 704

ORDNIJIET TAL-ĠURNATA

ABBOZZ TA' LIĠI DWAR L-ISPORTS (KUMITAT)

SPORTS BILL (COMMITTEE STAGE) 705

AĠĠORNAMENT 730

MISTOQSIJIET GĦAL TWEĠIBIET ORALI MWIEĠBA BIL-MIKTUB 736

MINUTI

Il-Minuti tas-Seduta Nru 795 li saret fit-8 ta' Ottubru, 2002 ġew konfermati.

MISTOQSIJIET – TWEĠIBIET ORALI

NTA – INIZJATTIVI PUBBLIĊITARJI

L-ONOR.

JOE MIZZI (f'isem l-Onor.

Charles Mangion) staqsa lill- Ministru għat-Turiżmu: Jista' il-Ministru jgħid x'kienu għas-sajf u x'inhuma għall-ħarifa l-inizjattivi ta' pubbliċita' li l-NTA qed tieħu ġewwa r-Renju Unit u s-swieq prinċipali Ewropej?

Jista' jgħid jekk saretx xi analisi tar-riżultat milħuq dwar l-inizjattivi pubbliċitarji li ttieħdu s-sena l-oħra u x'kien ir-riżultat milħuq?

Jista' jagħti xi informazzjoni?

Jista' ipoġġi fuq il-Mejda tal-Kamra rapport analitiku, jekk sar, dwar l- effett tat-tneħħija tat-TOSS?

Jista' jgħid jekk l-effett tat-tneħħija tat- TOSS ġiex adegwatament kumpensat b'xi inizjattivi ġodda u jekk iva, jista' jissostanza dan b'rapporti jew statistika?

ONOR.

MICHAEL REFALO (Ministru għat-Turiżmu): Jien informat li l- awtorita' tat-turiżmu organizzat kampanja ta' pubbliċita' li kienet tinkludi reklamar, parteċipazzjoni fil-fieri, program ta' relazzjonijiet pubbliċi, għajnuna lit-tour operators, promozzjoni ta' konferenzi u incentive and special interest travel.

L-uffiċini barranin ta' l-MTA ħadu inizjattivi oħra, fosthom workshops speċjalizzati, żjarat f'Malta minn aġenti ta' l-ivvjaġġar barranin u laqgħat ta' informazzjoni dwar il-prodott Malti għal tour operators u aġenti ta' l-ivvjaġġar.

Minħabba ċ-ċirkostanzi diffiċli fit-turiżmu internazzjonali fis-sena 2002, il-budget ta' l-MTA żdied sostanzjalment u laħaq is-somma ta' aktar minn Lm7 miljun.

Ir-riżultati ta' din l-attivita' kollha jiġu mkejla matul is- sena kollha u l-awtorita' tinsab konvinta li Malta laqgħet għaċ-ċirkostanzi diffiċli tas-sena 2002 aħjar minn destinazzjonijiet oħra.

Wieħed mill- iktar swieq li rpilja malajr hu s-suq Ingliż u jidher ċar li aktar ma daħal l-istaġun tas-sajf, irnexxielna kważi nilħqu l-volum tas-sena l-oħra, partikolarment f'Ġunju, Lulju u Awissu, u dan meta fl-2001 is-suq Ingliż kien miexi tajjeb ħafna.

L-awtorita' tat-turiżmu tinsab konvinta li l-flus li qabel kienu jintefqu għas-sussidju tat-TOSS issa qed jintefqu b'mod aħjar u li d-deċiżjoni li jitneħħa s-sussidju kienet għaqlija u fuq kollox deċiżjoni kummerċjalment korretta.

AGRIKOLTURA U SAJD - MOBILE PHONES

L-ONOR.

JOE MIZZI (f'isem l-Onor.

Noel Farrugia) staqsa lill- Ministru għall-Agrikoltura u Sajd: Jista' il-Ministru jgħid kemm kienet l- ispiża globali tal-mobile phones tal-ministeru u tas-segretarjat privat bejn Jannar u Awissu ta' din is-sena?

ONOR.

NINU ZAMMIT (Ministru għall-Agrikoltura u Sajd): Il-ħlasijiet li saru għas-servizz ta' mobile phones minni u mis-segretarjat privat, kif ukoll mis-segretarju permanenti, minn Jannar sa Awissu kienu jammontaw għal Lm2,008.39.

Dan ikopri wkoll il-kont tal-mobile ta' dak li kien jokkupa l-kariga ta' segretarju permanenti.

SANT'ANTNIN – RIMI TA' ILMA TAT-TISQIJA

L-ONOR.

JOE MIZZI (f'isem l-Onor.

Noel Farrugia) staqsa lill- Ministru għar-Riżorsi u l-Infrastruttura: Jista' il-Ministru jwieġeb PQ 34706 u jgħid x'inhi r-raġuni li l-ilma għat-tisqija mill-impjant ta' Sant'Antnin qed jintrema' b'riżultat ta' livell għoli ta' salinita'?

X'jikkawża dan il-livell għoli ta' salinita' u kemm intrema' ilma u fejn intrema'?

ONOR.

MICHAEL REFALO (f'isem il-Ministru għar-Riżorsi u l- Infrastruttura): Nirriferi l-Onor.

Interpellant għat-tweġiba li tajtu għall- PQ 35136.

MR SPEAKER (Onor. Anton Tabone): L-Onor.

Mizzi, domanda supplimentari.

ONOR.

JOE MIZZI: Jista' il-Ministru jgħidli x'kienet tgħid ir-risposta għall-PQ 35136?

MR SPEAKER: Il-Ministru.

ONOR.

MICHAEL REFALO: Jiddispjaċini imma fost il-files li għandi quddiemi m'għandix din l-informazzjoni.

MR SPEAKER: L-Onor.

Mizzi.

ONOR.

JOE MIZZI: Sur President, jien ġejt speċifikament biex nagħmel interpellanza in konnessjoni mar-risposta il kien tani l-ministru għar- riżorsi u l-infrastruttura, peress li l-affarijiet m'humiex eżatt kif kien qalhom l-Onor.

Zammit Dimech.

MR SPEAKER: Il-Ministru.

ONOR.

MICHAEL REFALO: Nerġa' nirrerpeti li m'għandix din l- informazzjoni.

BAĦAR IĊ-ĊAGĦAQ - ILMENTI

L-ONOR.

JOE MIZZI (f'isem l-Onor.

Noel Farrugia) staqsa lill-Prim Ministru: Jista` il-Prim Ministru jinvestiga l-ilmenti ġenwini tar- residenti ta` Baħar iċ-Ċagħaq, li tagħhom qed nibgħat kopja separatament?

Jista` jara li dawn l-ilmenti jiġu milqugħa?

ONOR.

EDDIE FENECH ADAMI (Prim Ministru): Nitlob lill-Onor.

Membru jagħmel il-mistoqsija lill-ministru koncernat.

BAĦAR IĊ-ĊAGĦAQ – CAMPING SITE

L-ONOR.

NOEL FARRUGIA staqsa lill-Ministru ta' l-Intern u l- Ambjent: Jista' il-Ministru jinvestiga l-ilmenti ġenwini u l-iżvantaġġ kbir li se jsofru r-residenti ta' Baħar iċ-Ċagħaq li tagħhom qed nibgħat kopja separatament u petizzjoni ffirmata mill-istess residenti?

Jista` jassigurani li jinstab site ieħor sabiex dawn ir-residenti ma jsofrux id- danni msemmija?

ONOR.

MICHAEL REFALO (f'isem il-Ministru ta' l-intern u l-Ambjent): Filwaqt li nirriferi lill-Onor.

Interpellant għat-tweġiba li jien tajt għall-PQ 35437, ninsab informat illi kontra dak li qed jingħad mir- residenti, l-applikazzjoni u l-permess li nħareġ ma jkoprix l-għeluq b`fence tal-parti t`isfel tal-masġar iżda jkopri biss il-parti ta` fuq fejn hemm il-bini ta` żmien l-Ingliżi u fejn jużaw l-iscouts.

Is-sit li jinkludi fih il-passaġġ li qed jagħmlu riferenza għalih ir- residenti ġie mikri lill-iscouts għall-camping, permezz ta` riżoluzzjoni tal-parlament li għaddiet b`mod unanimu fit-28 ta` Mejju ta` din is-sena.

L-iscouts kien ilhom jagħmlu użu minn dan is-sit għal ħafna snin.

Jien informat ukoll illi fil-fatt diġa` jeżisti passaġġ tar-riġel ieħor, xi 60 metru aktar l`isfel minn dan l-istess passaġġ.

MR SPEAKER: L-Onor.

Mizzi, domanda supplimentari.

ONOR.

JOE MIZZI: Meta nafu li aktar ma jgħaddi ż-żmien aktar il-poplu qed isir konxju ta' l-ambjent, b'mod speċjali fejn tidħol il-kampanja u fejn tidħol l-art agrikola, il-gvern ma jidhirlux li għandu jagħmel il- pożizzjoni tiegħu ċara dwar il-proposta għall-bini ta' golf course fil- Verdala?

Veru li hija l-MEPA li trid tagħti l-permess u veru wkoll li l- gvern għandu parti sostanzjali minn dik l-art - barra li hemm ukoll kuntratt mal-Knisja, peress li l-art kienet tal-Knisja – imma ma jidhirlux li l-gvern għandu jagħmel il-pożizzjoni tiegħu ċara, aktar u aktar meta huwa fl-interess pubbliku li l-gvern jopponi permess li tista' toħroġ il- MEPA?

MR SPEAKER: Il-Ministru.

ONOR.

MICHAEL REFALO: Skond dak li ntqal mill-ministeru tiegħi kif ukoll skond stqarrija li għamel il-prim ministru, il-pożizzjoni tal-gvern hi li ma jagħmilx il-fehma tiegħu pubblika għas-sempliċi raġuni li ma jridx jindaħal fix-xogħol tal-MEPA.

Pero' ladarba qegħdin nitkellmu dwar sit speċifiku, irrid infakkar lill-Onor.

Mizzi li dan is-sit fil-fatt kien ġie rrakkmandat fi żmien gvern Laburista biex issir golf course fuqu.

(Interruzzjonijiet)

Jiena la nimbotta dan il-proġett u l-ebda proġett ieħor għax il-policy tal- ministeru hi li jkollna aktar minn golf course waħda, policy li ilha teżisti mill-1993.

Din il-policy tant hi tajba li l-gvern Laburista fl- 1996 segwiha u kompla fuq il-passi li konna bdejna aħna.

Kien gvern Laburista li ħareġ call for applications from interested parties biex imprendituri Maltin jinformaw lill-gvern u lill-kumitat li kien qabbad dwar proġetti għall-kostruzzjoni ta' golf courses.

Nerġa' ngħid li l-kumitat imqabbad mill-gvern, preċiżament mill-ministeru tat-turiżmu ta' dak iż- żmien, kien identifika dan is-sit bħala wieħed mis-siti preferiti.

Is-sitwazzjoni qiegħda f'idejn il-MEPA u fuq li tiddeċiedi hi, aħna nieħdu pożizzjoni.

Ma jidhirlix li għandna nieħdu pożizzjoni fuq il-pre-suppost ipotetiku jekk jiġix approvat sit jew le meta dan jista' ma jiġix approvat.

MR SPEAKER: L-Onor.

Mizzi.

ONOR.

JOE MIZZI: Dak li qed jgħid il-Ministru m'huwiex korrett għal kollox għax għalkemm fil-policy document jissemmew xi postijiet, m'hu veru xejn li hemmhekk ġie aċċettat li ssir golf course.

Din hi waħda mir- raġunijiet għala l-MEPA ma tistax taqbad u tgħid li hi se taċċetta - u għalhekk talbet li hemmhekk isir environment impact assessment u affarijiet bħal dawn – għax m'hemm xejn li jorbot li hemmhekk issir golf course.

Il- policy document ukoll jgħidlek li biex issir golf course, l-art trid tkun derelict meta fil-każ tal-Verdala l-art m'hijiex derelict.

Mela allura tmur kontra l-policy u toħroġ waħedha li hemmhekk ma tistax issir golf course.

Allura ma jaħsibx il-Ministru li hija falza illi l-gvern ma jridx jiddikjara ruħu jekk huwiex favur jew kontra l-golf course?

Veru li hi l- MEPA li trid tagħti jew ma tagħtix il-permess, imma ġaladarba huwa fl- interess taċ-ċittadin u peress li l-art hija pubblika – jien ngħid anke kieku ma kenitx – ma jaħsibx il-Ministru li l-gvern għandu jiddikjara ruħu jekk huwiex favur jew kontra?

MR SPEAKER: Il-Ministru.

ONOR.

MICHAEL REFALO: Naħseb li l-Onor.

Mizzi qed jitkellem mingħajr konoxxenza sħiħa tal-fatti għax hu qiegħed jikkwota biss mill-istructure plan for the Maltese Islands u mill-brief tal-planning authority, illum il- MEPA.

Jien ikkwotajt minn dokumenti li għandi fil-ministeru, dokumenti li ttellgħu minn kumitat imqabbad mill-ministru predeċessur tiegħi.

Dawn id- dokumenti jagħmlu referenza għal ħafna talbiet u proġetti ta' golf courses, Sur President.

It-tnejn li ġew short-listed kienu l-golf course tal-Verdala u l-golf course ta' Ta' Ċenċ.

Voldieri dak li għedt jien huwa korrett, cioe' li fi żmien gvern Laburista ntbagħtu ittri lil min kien għamel talba – mhux mill- MEPA imma mill-ministeru –fejn intqalilhom li l-proposta tagħhom kienet ġiet magħżula fuq oħrajn.

Jien mhux beħsiebni nerġa' lura mill-kliem li għedt għax qed nitkellem minn konoxxenza diretta ta' l-irkartament li għandna fil-ministeru.

Fuq dan is-suġġett dħalt ħafna u għalhekk wasalt għad-deċiżjoni - peress li hemm erba' żwiemel jew ħamsa f'din it-tellieqa – li m'għandux ikun il-gvern li jimbotta jew iżomm lura xi proġett minnhom.

Wara kollox jekk jintagħżel wieħed, iċ-chances huma li l-oħrajn jaqtgħu qalbhom għax il-pajjiż huwa żgħir wisq biex ikollu ħafna golf courses.

Għalhekk il-gvern baqa' lura milli jesprimi ruħu fuq xi proposta partikolari u dan jgħodd għall-proposta tal-Verdala, ta' Ħabel Bellu, dik ta' Ta' Ċenċ u oħrajn li jissemmew fir- rapport.

Jien inħoss li l-etika titlob li ma nindaħlu fi proġetti ta' ħadd.

Hawnhekk qegħdin nitkellmu fuq investiment ta' miljuni ta' liri u b'kelma żejda tista' ttellifhom.

Għalhekk dik il-kelma żejda jiena m'iniex se ngħidha, Sur President.

MR SPEAKER: L-Onor.

Frederick Azzopardi, domanda supplimentari.

ONOR.

FREDERICK AZZOPARDI: Jista' il-Ministru jgħid jekk l-MTA min-naħa tagħha hijiex beħsiebha tisfrutta l-opportunita' li joffru ż-żewġ logħbiet tal-football li Malta se tilgħab kontra Iżrael u kontra Franza fil-ġranet li ġejjin?

MR SPEAKER: Il-Ministru.

ONOR.

MICHAEL REFALO: Il-ministeru u l-awtorita' tat-turiżmu jieħdu kull opportunita' li tiġihom biex jipproġettaw lil Malta bħala holiday resort fejn jistgħu jsiru attivitajiet sportivi u anke attivitajiet ta' natura kulturali.

Ovvjament meta jkollok żewġ partiti internazzjonali jintlagħbu f'pajjiżek trid tkun verament għama, trux u bla moħħ biex ma tippruvax tieħu vantaġġ minn dawn iċ-ċirkostanzi.

Naturalment tieħu vantaġġ meta hemm vantaġġ li tista' tieħu.

Per eżempju, għal dak li għandu x'jaqsam mal-logħba kontra Iżrael, peress li minħabba ċ-ċirkostanzi ta' dak li ġara fil-11 ta' Settembru kif ukoll minħabba ċ-ċirkostanzi li jeżistu fl-istess zona calda, m'għandniex flights diretti għal Malta u kulma nistgħu nagħmlu hu li naraw nistgħux niffaċilitaw dawk iċ-charter flights organizzati mill-Iżraeliti stess għas- supporters tagħhom.

Għat-tieni logħba ta' Malta kontra Franza s- sitwazzjoni hija differenti, Sur President.

L-ewwel ħaġa li nixtieq ngħid hi li filwaqt li fejn qabel it-titjiriet ta' l-Air Malta minn Franza kienu jkunu l-Ħamis, il-Ġimgħa, is-Sibt u l-Ħadd, mis-sena d-dieħla dawn se jibdew ikunu t-Tnejn, it-Tlieta, il-Ħamis, il- Ġimgħa, is-Sibt u l-Ħadd, jiġifieri tista' tgħid il-ġimgħa kollha, biex nagħtu flessibbilta' akbar lill-vjaġġaturi li jiġu Malta.

Pero' id-domanda tal-ħabib tiegħi – u ħadt pjaċir li għamilieli – tirrigwarda x'se jagħmlu l- ministeru u l-MTA.

Meta aħna konna nafu b'din il-logħba, jien avviċinajt lill-president ta' l- MFA u anke avviċinajt lill-ambjenti tal-football lokali kif ukoll lill- kumpanniji Franċiżi li joperaw lukandi f'Malta biex naraw nistgħux nieħdu vantaġġ mhux għal din il-logħba biss imma wkoll bħala promozzjoni għal wara.

Apparti mill-fatt li għenna liċ-charters li ġejjin bis-supporters, ħaġa ta' darba, ridna li jkollna l-opportunita' biex minn din il-partita nieħdu kull vantaġġ possibbli biex nagħtu pubbliċita' lil pajjiżna u lil dak li joffri pajjiżna.

Għandi pjaċir inħabbar, Sur President, li ġietni aħbar riċentement li t-TV 5 se jxandar il-partita - mhux ġewwa Franza imma ġewwa l-pajjiżi kollha ħlief Franza – u se juri pubbliċita' għal tliet minuti dwar Malta qabel il- partita.

L-istazzjon televiżiv l-ieħor, it-TV1, li fil-fatt se juri l- partita, waqt il-programm se jsemmi ħafna lil Malta kif ukoll se jiġi rreklamat il-fatt li se jkun hemm kompetizzjoni li jistgħu jirbħuha tliet persuni għal vaganza f'Malta.

Irrid ngħid ukoll li ma' dawn is-supporters u mat-team ġejjin madwar 80 ġurnalist u l-awtorita' tat-turiżmu diġa' lestiet programm speċifiku għalihom.

Dawn ġejjin it-Tnejn u jitilqu l-Erbgħa filgħaxija, voldieri m'humiex se jkopru l-partita biss.

Fil-fatt lil dawn se neħduhom madwar Malta biex minbarra l-partita jaraw partijiet oħra minn Malta biex kemm jista' jkun nieħdu mileage minn din l-attivita'.

Irrid ngħid ukoll li mat-team Franċiż ġejjin ukoll numru ta' sponsors, jiġifieri industrijalisti kbar, u qegħdin naraw x'nistgħu nagħmlu biex forsi nlaqqgħuhom ma' l-awtoritajiet u ma' l-istrutturi li jħajru l- investiment lejn Malta - mhux biss daparti tal-ministeru tiegħi imma anke daparti tal-ministeru għas-servizzi ekonomiċi – biex jekk forsi jkun hemm żmien biżżejjed anke norganizzawlhom laqgħat.

Naħseb li logħob bħal dan jista' jagħti vantaġġ ukoll f'dan is-sens, Sur President.

Niftakar li s-suq Irlandiż konna ftaħnieh u kabbarnieh preċiżament meta kellna l-logħba tal-world cup ta' l-1990, fejn kienu ġew l-Irlandiżi hawnhekk u konna għamilna l-istess tip ta' promozzjoni fl-Irlanda.

MR SPEAKER: L-Onor.

Mizzi.

ONOR.

JOE MIZZI: Peress li l-Ministru qed jgħid li jaf l-affarijiet, allura kif ma jafx li l-gvern Laburista kien għamel policy fejn joħroġ ċar li l-art li ssir golf course trid tkun derelict?

Fil-fatt il-policy li kienet tħaddan l-awtorita' ta' l-ippjanar issa ġiet aċċettata mill-MEPA u joħroġ ċar li golf course m'għandhiex issir fuq art li ma tkunx derelict.

Il-Ministru qed jgħid li hemm indikazzjoni li l-art tal-Verdala hija tajba għall-kostruzzjoni ta' golf course u allura ma jistax jgħid li ma jafx b'din il-policy li għadha tgħodd sal-lum.

Peress li l-Ministru qal ukoll li hu ma jindaħalx fil-proġetti iżda jħalli f'idejn il-MEPA biex tiddeċiedi hi, jista' jispjegali kif jaqbel mal-prim ministru – fil-fatt tabqel Malta u Għawdex kollu – li l-proġett tal- Kottonera huwa ikrah?

Allura l-Ministru ma jidhirlux li f'dan il-każ min kien iddeċieda fl-awtorita' ta' l-ippjanar, għandu jirriżenja għax m'għamilx xogħlu kif suppost u jidher ċar li żbalja?

MR SPEAKER: Il-Prim Ministru.

ONOR.

EDDIE FENECH ADAMI (Prim Ministru): Sur President, nirrispondi fuq dan il-punt biss peress li l-Onor.

Mizzi daħħalni fil-kredu.

Jiena nistqarr li x-xjenza tiegħi ta' l-arkitettura hija limitata ħafna, imma dan il-proġett li semma' l-Onor.

Membru meta narah fl-istat li hu, b'dik il- forma tal-ħadid, għalija qisu tal-waħx, pero' ma neżerċitax id- diskrezzjoni tiegħi biex ngħid jekk dan ix-xogħol għandux isir jew le.

Nista' ngħid ukoll li xi ħadd sabni minn dakinhar 'il hawn u qalli li ladarba narah miksi bit-travertin, ma nibqax ta' l-istess opinjoni.

Jiena nirrimetti ruħu għas-savju superjuri ġudizzju tan-nies kompetenti u Allaħares noqgħod niddeċiedi liema bini u liema faċċati jiġu approvati jew le!

Ma nafx jekk il-Ministru jixtieqx iżid xi ħaġa wkoll, Sur President.

MR SPEAKER: Il-Ministru.

ONOR.

MICHAEL REFALO: Biex inkompli ftit fuq dak li għadu kemm qal il- Prim Ministru, safejn naf jien dik il-parti tal-proġett tal-Kottonera diġa' għaddiet mill-MEPA u allura naħseb li billi wieħed jesprimi l-opinjoni personali tiegħu ma jfissirx li jkun qed jindaħal.

B'daqshekk ma jkunx qed jagħmel pressjoni biex iżomm jew jiġi approvat proġett.

Jiena wkoll meta nħares lejn pittura, tista' togħġobni u tista' ma togħġobnix, pero' ma jfissirx li jkolli raġun!

(Interruzzjonijiet)

Il-pittura tal-Caravaggio tagħtini pjaċir ħafna lili għax hija waħda mill- affarijiet sbieħ u tajbin.

Fil-fatt jiena kburi ħafna li kemm ili ministru rnexxieli nġib ir-restawr tal-Caravaggio mingħajr ma Malta nefqet lira.

(Interruzzjonijiet) Donnu li l-Onor.

Mizzi jaħseb li bl-għajjat u b'ċertu kliem se jipprova jbeżża' lil xi ħadd.

Ma nafx jekk l-Onor.

Mizzi huwiex qed jitkellem fuq il-beheading jew fuq is-San Girolamu.

Ir-restawr tal- beheading, li kont responsabbli għalih jien, ma marx imkebbeb minn Malta żgur!

(Interruzzjonijiet)

MR SPEAKER: Jekk jogħġobkom, no cross-debate.

Ikompli l-Ministru u jindirizza ruħu lis-Sedja, jekk jogħġbu..

ONOR.

MICHAEL REFALO: L-Onor.

Mizzi qed jirriferi għal meta kien insteraq il-kwadru tas-San Girolamu.

Jiena ma kontx responsabbli għalih - la sraqtu u lanqas sibtu! - iżda minn hawn nixtieq nirringrazzja lil Fr. Zerafa tax-xogħol kbir li għamel, lill-predeċessur tiegħi fid-dekasteru tal- kultura, Dr. Ugo Mifsud Bonnici, u lill-pulizija talli rnexxielhom jintraċċawh.

(Interruzzjonijiet) Issa jekk mil-logħba tal-golf se nilagħbu ta' l-ors jagħmel hu, imma jiena se nkompli fuq il-golf u nerġa' nwieġeb, Sur President.

L-Onor.

Mizzi jrid jiftakar li l-gvern Laburista ma ħariġx policy imma ħareġ guidelines u ħareġ project paper li ngħatat lil kulmin kellu interess li jressaq proposta għall-bini ta' golf course.

Mingħajr ma ngħid li jien preċiż, ngħid biss li l-kelma "derelict" lili ma ddoqlix u ma niftakarx li ssemmiet pero' m'iniex qed ngħid hekk kategorikament.

Anke meta nħarsu lejn l-inkartament li bagħtet il-MEPA lil min qed jagħmel il-proġett biex jagħmel rapport dwar l-ambjent u diversi rapporti oħra – kelli okkażjoni nara ħafna minnhom dawn il-karti – il-kelma "derelict" ma tantx niftakar li rajtha għalkemm intqalu affarijiet oħra.

Għax jekk immorru lura fl-istorja u nħarsu lejn l-istructure plan for the Maltese Islands – biex kulħadd ikun jafhom dawn l-affarijiet – jiena kelli sehem dirett f'dik il-parti li kellha x'taqsam mal-golf courses.

Oriġinarjament il-policy li kienet qed tiġi proposta fl-ewwel draft dak iż- żmien kienet li jkun hemm siti speċifiċi indikati għall-golf courses, mentri ma kien hemm l-ebda proposta meta ma kien hemm ħadd – dawn kienu siti barra mill-building zones - u jiena kont oġġezzjonajt għalih dan għas- sempliċi raġuni li meta f'dokument tal-gvern ikun hemm sit speċifiku identifikat, lill-proprjetarju ta' dak is-sit tkun qed tagħmlu miljunarju overnight filwaqt li lil ħaddieħor ma tkunx qed tagħtih l-istess ċans.

Allura meta ħareġ it-tieni draft ta' l-istructure plan, dan ma kienx site- specific u kien hemm diversi kondizzjonijiet u kwalifiki fejn tista' tiġi golf course.

U l-bażi tal-construction of golf courses fil-fatt ħierġa mill-istructure plan aktar milli ħierġa mill-policy paper ta' żmien il- Labour government.

Tista' tgħid li dik il-policy paper hija kopja fidili ta' rapport li kien sar fi żmieni fl-1993, li kien jagħti l-istorja tal- golf, barra li jagħti wkoll il-viabilita' tal-golf courses u hemm sejħa għal offerti għal min għandu interess li jipproponi kostruzzjoni ta' golf course.

F'dak id-dokument lanqas kien qed jingħad fejn tista' issir golf course – għalhekk kellhom raġun li għamluh b'dak il-mod – u lanqas jekk il- proprjeta' fejn trid tibni golf course tkunx tiegħek, tal-gvern, tal-Knisja jew ta' ħaddieħor.

Dawn huma l-fatti.

Jiena għadni niftakar dawn l- affarijiet għax riċentement kelli l-okkażjoni nerġa' nqalleb il-file, Sur President.

MR SPEAKER: L-Onor.

Mizzi, fil-qosor jekk jogħġbu.

ONOR.

JOE MIZZI: Veru dak li qed jgħid il-Ministru li d-dokument ma jispeċfikax, pero' naċċertah minn dak li għedt jien għax meta ġejna biex niddiskutu l-golf course tal-Verdala, waħda mill-kwestjonijiet kienet li hemmhekk l-art trid tkun derelict biex wieħed jaċċettaha.

Nerġa' ngħid li din hija parti mill- policy.

MR SPEAKER: Il-Ministru.

ONOR.

MICHAEL REFALO: Sur President, jiena ma ċħadtx li din tagħmel parti mill-policy pero' għedt li għandi d-dubji tiegħi.

Issa nerġa' niċċekkja u jekk l-Onor.

Mizzi għandu raġun, niġi hawn u ngħid li għandu raġun.

Pero' jekk l-Onor.

Mizzi m'għandux raġun, imbagħad nistenna lilu jgħid l-istess ħaġa!

IL-GĦARGĦUR - TRIQ CARAVAGGIO

L-ONOR.

JOE MIZZI (f'isem l-Onor.

Noel Farrugia) staqsa lill- Ministru għat-Trasport u Komunikazzjoni: Fid-dawl tas-sitwazzjoni diffiċli li qed ikollhom iħabbtu wiċċhom magħha r-residenti tal-Għargħur, meta għandhom l-aċċess imblukkat fi Triq Caravaggio u kawża ta' dan, it-traffiku qed jinġema` fil-pjazza tar-raħal u qed ikun ta' inkonvenjent kbir kif ukoll ta' periklu għat-tfal u l-anzjani, jista` il-Ministru jara li jinħarġu t-tenders meħtieġa ħalli tiġi estiża din il-parti tat-triq fil- Għargħur?

Jekk fl-affermattiv, meta?

Jista` jassigurani li x-xogħlijiet ikunu lesti sal-festi tal-Milied li ġejjin?

ONOR.

ĊENSU GALEA (Ministru għat-Trasport u Komunikazzjoni): Nirriferi lill-Onor.

Interpellant għar-risposta mogħtija għall-PQ 16511.

MR SPEAKER: Grazzi.

Il-ħin tal-mistoqsijiet għadda.

Ngħaddu għal Tqegħid ta' Karti.

Il-Prim Ministru.

TQEGĦID TA' KARTI

ONOR.

EDDIE FENECH ADAMI: Mr Speaker, inqiegħed fuq il-Mejda tal-Kamra:

Tabella li turi l-għadd ta' persuni li ġew impjegati mas-servizz pubbliku bejn l-1 ta' Jannar u t-2 ta' Ottubru 2002, bi tweġiba għall- mistoqsija parlamentari numru 35728.

MR SPEAKER: Grazzi.

Il-Viċi Prim Ministru u Ministru għall-Politika Soċjali.

ONOR.

LAWRENCE GONZI (Viċi Prim Ministru u Ministru għall-Politika Soċjali): Mr Speaker, inqiegħed fuq il-Mejda tal-Kamra:

Tagħrif dwar l-għadd ta' single parent families f'kull lokalita', bi tweġiba għall-mistoqsija parlamentari numru 35907.

MR SPEAKER: Grazzi.

Il-Ministru ta' l-Edukazzjoni.

ONOR.

LOUIS GALEA (Ministru ta' l-Edukazzjoni): Mr Speaker, inqiegħed fuq il-Mejda tal-Kamra:

Tagħrif dwar l-applikazzjonijiet li l-Fondazzjoni Skejjel t'Għada rċevew għal xogħlijiet u servizzi, bi tweġiba għall-mistoqsija parlamentari numru 35655;

Kopja tal-kuntratt ta' xogħol datat 10 ta' Settembru 2002 bejn il- Fondazzjoni Skejjel ta' Għada u s-Sur Leonard Zammit, bħala Projects and Contracts Administrator, ma' l-istess Fondazzjoni, bi tweġiba għall-mistoqsija parlamentari numru 35656;

Kopja tal-kuntratt ta' xogħol datat 6 ta' Marzu 2002 bejn il- Fondazzjoni Skejjel ta' Għada u s-Sur Alfred Ferrante, bħala Chief Exeuctive Officer, ma' l-istess Fondazzjoni, bi tweġiba għall- mistoqsija parlamentari numru 35657; Dettaji dwar in-nefqa totali li saret fuq l-entratura tal-bini amministrattiv tad-Diviżjoni ta' l-Edukazzjoni, bi tweġiba għall- mistoqsija parlamentari numru 35658; u

Kopja tal-kuntratt ta' xogħol datat 27 ta' Ġunju 1994 tas-Sur Silvio Zammit, impjegat bħala Operations Manager fil-Pixxina Nazzjonali f'Tal- Qroqq bejn l-1994 u l-1998, bi tweġiba għall-mistoqsija parlamentari numru 35891.

MR SPEAKER: Grazzi.

Il-Ministru għall-Affarijiet Barranin.

ONOR.

JOE BORG (Ministru għall-Affarijiet Barranin): Mr Speaker, inqiegħed fuq il-Mejda tal-Kamra:

Kopja ta' 2002 Regular Report on Malta's progress towards accession maħruġ mill-Kummissjoni ta' l-Unjoni Ewropea fid-9 ta' Ottubru 2002; u

Kopja ta' l-istrategy paper and report of the European Commission on the progress towards accession by each of the candidate countries.

MR SPEAKER: Grazzi.

Stqarrijiet Ministerjali?

Mozzjonijiet?

Ordnijiet tal-Ġurnata.

ORDNIJIET TAL-ĠURNATA

ABBOZZ TA' LIĠI DWAR L-ISPORTS

SPORTS BILL

L-ordni għall-Kumitat ġie moqri.

FIL-KUMITAT

L-Onor.

Michael Bonnici, President tal-Kumitati, jippresjedi.

(Ikompli mit-8 ta' Ottubru, 2002)

Klawsola 21 - Kumitati Konsultattivi.

Clause 21 - Advisory Committees.

(Posposta mit-8 ta' Ottubru, 2002)

THE CHAIRMAN: L-Onor.

Jesmond Mugliett.

ONOR.

JESMOND MUGLIETT: Mr Chairman, nipproponi din l-emenda:

"L" Klawsola 21 għandha tiġi emendata kif ġej:-

a) f'subklawsola (3) wara l-kelma "disposizzjonijiet" għandhom jidħlu l- kliem "tas-subartikoli (6) sa (10)"; u

b) f'subklawsola (4) minflok it-tieni sentenza li hemm għandhom jidħlu l- kliem "Bla ħsara għad-disposizzjonijiet l-oħra ta' dana l-Att, kull Kumitat Konsultattiv jista' jirregola l-proċeduri tiegħu nnifsu.".

"L" Clause 21 shall be amended as follows:-

a) in subclause (3) after the word "provisions" there shall be added the words "of subarticles (6) to (10)"; and

b) in subclause (4) for the second sentence therein there shall be substituted the words "Subject to the provisions of this Act, each Advisory Committee can regulate its own procedures".

THE CHAIRMAN: L-Onor.

Carmelo Abela.

ONOR.

CARMELO ABELA: Mr Chairman, din l-emenda hija proprju r-riżultat tad-diskussjoni li saret il-bieraħ.

Ladarba din il-klawsola titkellem fuq kumitati konsultattivi, x'inhi r-raġuni li subklawsola 4 (10) tapplika wkoll għall-kumitat konsultattiv, meta l-funzjoni tal-kumitat konsultattiv hija li jekk ikun hemm xi materja li l-ministru jħoss li tajjeb li tiġi studjata aktar fil-fond, ikun hemm dan il-kumitat li jgħinu.

Subklawsola 4 (10) titkellem fuq meta xi membru tal-bord ikollu xi interess dirett jew indirett f'xi kuntratt magħmul jew propost li jsir mill-Kunsill.

Issa qed ngħidu li d-disposizzjonijiet ta' l-klawsola 4 se jkunu japplikaw mutatis mutandis għal klawsola 21 fejn titkellem fuq kumitati konsulttativi.

Jien naħseb li jekk naċċettaw din ikun ifisser li l- funzjoni tal-kumitat konsultattiv mhux se tkun biss konsultattiva.

Jien ma narax x'interess jista' jkun hemm fuq kuntratti magħmula jew proposti.

Jiġifieri minn subklawsoli 4(6) sa 4(9) m'hemmx problema għax japplikaw b' mod ġust, però m'iniex qed nara r-raġuni għalfejn għandna ninkludu subklawsola 4(10).

THE CHAIRMAN: Is-Segretarju Parlamentari.

ONOR.

JESMOND MUGLIETT: Jien naħseb li subklawsola 4 (10) ma toħloq l- ebda periklu.

Wieħed jipprova jwessa' l-eventwalitajiet kollha li jistgħu jiġru u jagħmel proviżjon għalihom.

Hawnhekk qed nitkellmu dwar meta xi membru tal-bord ikollu xi interess dirett jew indirett f'xi kuntratt.

Jien ma qgħadtx nipprova ngħarbel l-eżempji kollha.

Imma jekk wieħed iġebbed ftit l-immaġinazzjoni, jista' jkun hemm kumitat konsultattiv maħtur biex jagħti parir dwar il-physical education f'xi tip ta' skejjel.

Imbagħad jinstab li jkun hemm xi membru li ġie appuntat in buona fede li kien jimporta l-istess equipment.

Tista' tinqala' din l-eventwalità.

Veru li hija remota u mġebbda, però l-inklużjoni ta' dik is-subklawsola ma tkun qed tipperikola xejn il-ħidma tal-kumitat konsultattiv.

Qed nipprovaw nilqgħu għal xi eventwalità remota kemm tkun remota.

ONOR.

CARMELO ABELA: Tajjeb li nagħlqu.

Mhux dak l-argument tiegħi.

Imma l-funzjoni ta' kumitat konsultattiv hija ċara.

ONOR.

JESMOND MUGLIETT: Il-funzjoni ta' kumitat konsultattiv hija li jagħti parir.

Imma jekk wieħed jikkontesta li dak il-parir ma ngħatax in buona fede imma għax wieħed kellu xi interess, ovvjament ir- rakkmandazzjonijiet li jistgħu joħorġu mhux se jgawdu l-fiduċja.

Għalhekk qed nilqgħu kontra dik l-eventwalità, remota kemm hija remota.

Wieħed jista' jargumenta li għamilnieha għalxejn għax ma jistax jimmaġina kif tista' tiġri din, però żġur m'hijiex f'konflitt mal-ħatra ta' kumitat konsultattiv.

Nerġa' ngħid li hija safety valve anke għal possibbiltà remota.

ONOR.

CARMELO ABELA: Kumitat konsultattiv ikun magħmul minn numru ta' nies, mhux wieħed jew tnejn, skond kemm ikun hemm bżonn.

Argument ieħor jista' jkun li jekk ikun hemm xi ħadd appuntat fuq kumitat konsultattiv li forsi għandu xi interess f'xi kuntratt li jingħata mill-kunsill - mhux mill- kumitat imma mill-kunsill din id-darba - dan għandu jiddikjrah?

ONOR.

JESMOND MUGLIETT: Jekk ikollu interess relatat ma' l-issue li jkun qed jiġi studjat, irid jiddikjarah.

Hemmhekk biss.

ONOR.

CARMELO ABELA: Għax subklawsola 4 (10) tkompli tgħid li dan għandu joħroġ mil-laqgħa u eventwalment jista' jkollu jagħti r-riżenja tiegħu, jekk m'iniex sejjer żball.

Jiġifieri x'sens jagħmel li wieħed jaħtar persuna fuq kumitat konsultattiv meta mbagħad ikollu jiġi replaced?

ONOR.

JESMOND MUGLIETT: Mhux bilfors ikollu jiġi replaced.

Imma l- interess tal-membru jista' jkun tali li jista' jwassal li jitneħħa mill- kariga tiegħu.

Jista ́ jkun hemm persuna li jkollha expertise unika li jkollha interess.

Wieħed ikun qed jiddiskuti issue li jkollha rakkmandazzjonijiet ta' tipi varji, ta' politika partikolari f'dak il-qasam u li anke jistgħu jwasslu għal xi tip ta' procurement.

Dik il-persuna jista' jkollok bżonnha biex tagħtik l-input tagħha fejn tidħol policy ġenerali, però mbagħad fejn tidħol issue ta' procurement irid joħroġ barra.

Nerġa' ngħid li m'hemm l-ebda konflitt.

Qed nipprovaw nantiċipaw kull possibbilta` remota biex il-kumitat konsultattiv jibqa' jgawdi l-fiduċja fl- eventwalitajiet kollha, remoti kemm huma remoti.

Pero` m'hijiex in konflitt mal-mod kif qegħdin nimmaġinaw li se jkun dan il-kumitat konsultattiv.

Nistgħu nibqgħu nargumentaw ...

ONOR.

CARMELO ABELA: Le, le, mhux il-ħsieb tiegħi.

Fil-fatt jien staqsejt x'kienet ir-rilevanza tagħha.

M'iniex qed ngħid li qiegħda in conflict, imma li r-rwol tal-kumitat konsultattiv m'huwiex li jiddiskuti kuntratti.

Għallinqas kif jidhru l-affarijiet s'issa, mhux se jkun hemm il- ħtieġa ta' kumitat konsultattiv fejn jidħlu kuntratti għax ma jidhirx li li se jkun hemm xi kuntratti għaddejjin mill-kumitat konsultattiv.

Allura x'interess jista' jkollu?

Issa jekk kumitat konsultattiv, per eżempju, ikun qed jitkellem fuq sports equipment u xi membru appuntat fuq il-kumitat ikollu kumpannija li timporta l-istess equipment, allura jkollu jiddikjara dak l-interess.

Pero` dak li se ngħid hawn ġew fil-kumitat konsultativ ...

Għalhekk forsi għandna nżidu subklawsola oħra ma' klawosla 21 fejn ngħidu li għandu jiddikjara x'interess ikollu għax forsi ma taqbilx eżatt ma' dak li qed ngħidu hawnhekk.

ONOR.

JESMOND MUGLIETT: Fi klawsola 4 konna qegħdin nitkellmu fuq il- bord maħtur mill-Kunsill Malti għall-isport, u fi klawsola 21 qed ngħidu li dak li jingħad dwar dak il-bord japplika għall-kumitt konsultattiv.

Dak li qed tgħid din is-sentenza.

ONOR.

CARMELO ABELA: Imma l-punt jista' jmur 'il bogħod iktar minn jekk ikunx hemm kuntratt magħmul jew propost li jsir, għax jista' jkun li fuq dak it-tali suġġett li jkun inħatar għalih il-kumitat konsultattiv, il- kunsill jista' ma jkollu ebda kuntratt imma l-persuna li tkun ġiet appuntata jkollha interess.

Allura f'dan il-każ għandna nwessgħuha iktar milli hija.

Għax jekk naqrawha u minflok bord nagħmlu kumitat konsultattiv se tiġi ristretta għax anke jekk ma jkunx hemm kuntratt magħmul jew propost mill-kunsill, allura jkun hemm il-ħtieġa li jekk ikollu xi tip ta' interess ieħor għax għandu kumpannija tiegħu, allura jrid jiddikjara dak l-interess.

Jiġifieri forsi rridu ngħidu li dan irid jiddikjara x'interessi jista' jkollu fuq is-suġġett li l-kumitat konsultattiv ikun se jiddiskuti.

Ma nafx jekk iniex qed nagħmel il-punt tiegħi ċar.

L-ewwel staqsejt x'validita` għandha.

Minkejja li nifhem li jista' jkollha validita`, għalkemm f'mumenti forsi eċċezzjonali jew rari, pero` jekk issa naqrawha u minflok bord nagħmlu kumitat konsultattiv, kif għedt inti, naħseb li tista' tkun ristretta.

Per eżempju, jekk il-kumitat ikun qed jiddiskuti dwar ċertu equipment li jintuża għall-isport u jkun hemm membru fuq il-kumitat li jkollu kumpannija tiegħu, dak irid jagħmel dikjarazzjoni ta' interess.

Imma dan ma naħsibx li huwa kopert b'subklawsola 4(10).

ONOR.

JESMOND MUGLIETT: Dażgur li huwa kopert meta qed tgħid "jekk ikollu xi nteress dirett jew indirett f'xi kuntratt magħmul jew propost ..."

ONOR.

CARMELO ABELA: Għax qed tgħid kuntratt magħmul.

Issa m'hemm l- ebda kuntratt.

Waqqaft kumitat konsultattiv biex tieħu opinjoni.

Allura dan il-membru li jkollu l-kumpannija tiegħu jista' jgħid li hemm bżonn inġibu minn dan l-equipment għax forsi jkollu ċ-ċans li jagħmel bidding għall-kuntratti.

Jiġifieri b'subklawsla 4 (10) qiegħed salvagwardat sa ċertu punt jekk ikun hemm kuntratti eżistenti jew forsi ...

ONOR.

JESMOND MUGLIETT: Hawnhekk jgħid li meta għandek kuntratt magħmul jew propost li jsir mill-kunsill, jiġifieri kuntratt li jista' isir.

ONOR.

CARMELO ABELA: Issa tinsiex li l-kumitat konsultattiv qed jinħatar mill-ministru.

Jekk inti tħoss li dik hija biżżejjed ...

ONOR.

JESMOND MUGLIETT: Jien sinċerament inħoss li hija biżżejjed.

ONOR.

CARMELO ABELA: M'iniex qed ngħid li għandna nbiddlu subklawsola 4(10), xejn minn dan.

Jien qed nipproponi li nħallu l-emenda li ressaqt kif inhi, jiġifieri li s-subklawsoli (6) sa (10) ta' klawsola 4 għandhom japplikaw għal klawsola 21, pero` forsi nżidu subklawosla oħra taħt klawsola 21 fejn ngħidu li l-membri jkollhom jiddikjaraw x'interess jistgħu jkollhom.

ONOR.

JESMOND MUGLIETT: Jien sinċerament inħoss li meta qed jingħad "xi nteress dirett jew indirett f'xi kuntratt magħmul jew propost li jsir mill- Kunsill" qed nilqgħu għall-eventwalitajiet kollha.

Per eżempju, skond paragrafu (f) ta' subklawsola 4 (6) persuna ma tkunx eliġibbli li tiġi maħtura bħala membru tal-bord jekk: "ikollha xi interess finanzjarju jew ta' xort 'oħra f'xi intrapriża jew attivita` li tista' taffettwa l-qadi tad-dmirijiet tagħha bħala membru tal-Bord."

Jiġifieri hemm provvedimenti oħra li qed jilqgħu għal dawn l-affarijiet.

THE CHAIRMAN: Hawn iktar rimarki( (Onor. Membri: No) Il-mistoqsija hija l-emenda kif imressqa u moqrija mis-Segretarju Parlamentari.

Dawk favur( (Onor. Membri: Aye) Dawk kontra( Agreed.

L-emenda "L" għaddiet nem. con.

THE CHAIRMAN: Il-mistoqsija hija klawsola 21 kif emendata.

Klawsola 21, kif emendata, għaddiet nem. con. u ġiet ordnata biex issir parti mill-Abbozz ta' Liġi.

Klawsola 24 - Fondi minn lotteriji pubbliċi.

Clause 24 - Funds from public lotteries.

THE CHAIRMAN: Hemm rimarki?

Is-Segretarju Parlamentari.

ONOR.

JESMOND MUGLIETT: Mr Chairman, f'ħafna pajjiżi fid-dinja teżisti l- prattika li parti mill-budget ta' l-isport ikun iffinanzjat mil-lotteriji pubbliċi.

Hawn Malta wkoll għandna xi ftit minn din il-prattika.

M'hijiex eżatt bħal ta' pajjiżi oħrajn li tista' tgħid il-fondi kollha ta' l-isport jiġu mil-lotteriji pubbliċi, pero` għandna xi lotteriji li persentaġġ mill- profitt tagħhom imur għall-isport, l-iktar partikolari hija l-iscratch and win.

Hawnhekk qed ngħidu li l-ministru responsabbli għall-finanzi jista' permezz ta' regolamenti taħt dan l-artikolu jipprovdi li dik il-parti mid-dħul tal- lotteriji pubbliċi kif jista' jiġi ordnat tiġi mħallsa lill-kunsill u l- accountant general għandu, mingħajr ebda approprjazzjoni ulterjuri, japproprja dawk il-fondi fuq bażi regolari lill-kunsill wara li jirċeivi ordni mingħand il-ministru responsabbli għall-finanzi.

Bażikament dan li qed tgħid din il-klawsola.

ONOR.

CARMELO ABELA: Din il-klawosla li titkellem fuq il-fondi mil- loteriji publiċi hija pjuttost qasira.

Kif qal is-segretarju parlamentari, fil-preżent teżisti provision li persentaġġ, jekk m'iniex sejjer żball, ta' 35% mid-dħul tal-lotterija scratch and win jew tas-Super 5, imur għall- isport.

Issa kif imorru hija kwestjoni oħra u jiddeċidiha l-ministru tal- finanzi.

Niftakar li waħda mir-raġunijiet għaliex il-gvern kien introduċa logħba ġdida ftit tas-snin ilu kienet proprju biex parti minn dawn il-fondi jmorru għall-isport, bħala ħlas lura lis-soċjeta` tad-dannu li jista' jagħmel l- logħob fil-lotteriji fuq ċerti familji.

Jien inħoss li fid-dawl ta' dawn iċ-ċirkostanzi kollha u biex niżguraw li l-budget ta' l-isport għallinqas ikollu introjtu ieħor - apparti l-approprjazzjoni u l-kirijiet - b'mod li jkun definit fejn għandu jmur u min għandu jiddeċiedi x'jiġri minn dawk il- fondi, inħoss li din il-klawsola għandha torbot iktar, għandha tkun iktar tassattiva.

Fl-ewwel parti tal-klawsola qed ngħidu: "Il-Ministru responsabbli għall- finanzi jista'", jiġifieri jista' iva u jista' le, skond kif ifettillu.

Allura naħseb li biex tkun iktar tassattiva minflok "Il-Ministru responsabbli għall-finanzi jista'" għandna ngħidu "Il-Ministru responsabbli għall-finanzi għandu permezz ta' regolamnti li jagħmel taħt dan l-artikolu jipprovdi li dik il-parti mid-dħul tal-lotteriji pubbliċi kif jista' jiġi ordnat tiġi mħallsa lill-Kunsill".

B'hekk niżguraw li ammont ta' introjtu mil-lotteriji ta' kull sena jmur bħala ħlas lill-kunsill biex jużahom kif l- iktar iħoss li hu xieraq għall-ġid ta' l-isport f'pajjiżna.

Apparti minn hekk naħseb li ma nistgħux niddiskutu din il-klawsola mingħajr ma ninkwadraw ftit x'inhu l-ħsieb tal-gvern fil-qasam tal-privatizzazzjoni tal-lottu.

Naf li din il-materja ma taqax taħt il-ministeru li l-Onor.

Mugliett jagħmel parti minnu, pero` ma nistgħux niddiskutu din jekk ma jkollniex għallinqas background ta' x'soluzzjonijiet se jagħti l-gvern biex ikun jista' jżomm ċerti fondi li jkunu jistgħu jmorru fl-isport.

Inutli ngħidu li naqblu ma' din imma mbagħad l-affarijiet ikunu qegħdin isiru mod ieħor.

Allura tajjeb li naraw kif din il-klawsola se tinkwadra fid-dawl tal-ħsieb tal-gvern li jipprivatizza l-lottu.

Dawn huwa żewġ punti li nixtieq insemmi.

ONOR.

JESMOND MUGLIETT: Naħseb li kliem bħal "għandu" fil-kontest ta' din il-klawsola huma tassattivi ż-żejjed.

Għax jista' jkun hemm ċirkostanzi fejn ikun qed isir kumpess sportiv li l-finanzjament tiegħu ġej mill-privat jew minn xi sors ieħor, pero` parti mill-għajnuna li jkun qed jagħti l-gvern tikkonsisti f'investiment qawwi ta' infrastruttura madwar dak il-kumpless.

Ovvjament l-investiment fl-infrastruttura ma joħroġx mit- tenders li jagħmel il-kunsill, imma minn xi dipartiment ieħor, li jista' jkun tat-toroq, tat-telekomunikazzjoni, tax-xogħlijiet, tad-drenaġġ eċċ. Pero` l-gvern jista' jiddikjara li dak huwa infiq sostanzjali li ma kienx previst, infiq li bi qbil ma' l-entitajiet sportivi kollha qed naraw li hu neċessarju, u tant hu esklussiv għall-isport li kważi wieħed jista' jqisu bħala finanzjament għall-isport.

Allura l-gvern jiddeċiedi li l-fondi tal- lotterija għal dik is-sena jiġi channelled għal dak l-infiq.

Għaldaqstant, meta tagħmel il-kelma "għandu" kważi kważi qed torbot lill- gvern li ma jistax jieħu tali deċiżjoni għax bilfors irid jagħtihom lill- kunsill għal dik is-sena.

Din hija r-raġuni li wieħed juża l-kelma "jista'" rather milli "għandu", biex kemm jista' jkun ma jorbotx idejh, imbagħad xi darba jiskopri li jdejh hija marbuta ż-żejjed darba għal dejjem u ma tistax tiċċaqlaq bil-mod li jidhirlek li huwa opportun fiċ- ċirkostanzi.

Jien naħseb li f'dan il-pajjiż għad trid tiżviluppa iktar il-kultura tal- fondi mil-lotteriji għal good causes.

Nixtieq li hawn il-kultura li hemm f'pajjiżi oħrajn, pero` qiegħda tiżdied.

Tul dawn l-aħħar erba' snin stabbilixxejna prattika li parti sostanzjali mill-finanzjament ta' proġetti kapitali għall-isport kien ġej mill-fondi tal-lotteriji.

Jekk wieħed jara x'kien ivvotat din is-sena mill-fond konsolidat għall-isport isib li l-vot kapitlai tela' għal Lm0.5 miljun, pero` Lm0.5 miljun oħra ġew mgħoddija mill-fondi tal-lotteriji.

Matul dawn l-aħħar erba' snin kien hemm biżżejjed prattika biex nibqgħu għaddejjin b'dak il-mod u persważ li dik il-prassi li stabbilixxejna tibqa' għaddejja taħt il-kultura tal-liġi l-ġdida.

Wieħed mill-konċetti li għandu jiżviluppa dan il-Kunsill Malti għall-isport huwa li min se jkun qed jaħdem fil-qasam ta' l-isport ikun ftit iktar organizzat biex jitlob għad-drittijiet tiegħu.

Jiġifieri jekk il-liġi tgħid li għandhom imorru xi fondi għall-isport irid ikollok xi ħaġa iktar organizzata li se titlob għalihom.

F'din il-klawsola qed ngħidu li l-accountant general għandu japproprja dawk il-fondi fuq bażi regolari lill-kunsill.

Ovvjament dan isir darba fis-sena meta jsiru l-accounts.

Jiġifieri l-ministru ma jistax ikun arbitrarju għax il-liġi tgħid speċifikament li l-ministru tal-finanzi jordna li parti mid- dħul tal-lotteriji pubbliċi tiġi mħallsa lill-kunsill, jekk ma jkollux ideat oħra related to sports.

Għax, kif għedt, fil-każ li jkun hemm proġett ta' infrastruttura related to a sport project dawk il-fondi jistgħu jintużaw għal dan il-għan.

ONOR.

CARMELO ABELA: Sinċerament inħoss li jekk ngħidu li l-ministru responsabbli għall-finanzi "għandu" u mhux "jista'", permezz ta' regolamenti li jagħmel taħt dan l-artikolu jgħaddi parti mid-dħul tal- lotteriji pubbliċi lill-kunsill, ma jfissirx li b'daqshekk ma nistgħux nużaw dawk il-fondi għal proġetti oħrajn li jistgħu jsiru ad hoc.

Ejja ngħidu li se jsir proġett ta' faċilità sportiva u l-gvern se joħroġ ammont ta' flus għalih li parti minnhom se jiġu mid-dħul tal-lotteriji.

Imma se jkollna garanzija li dawk il-fondi msemmija f'din il-klawsola se jgħaddu dejjem għand il-kunsill?

Jien qed ngħid li għandna niżguraw li kull sena se jkun hemm dħul ulterjuri li l-kunsill jiddisponi minnu bl-aħjar mod possibbli għall-ġid ta' l-isport.

Jista' jkun li f'sena partikolari minflok li l-gvern jgħaddi Lm500,000 ad hoc, jgħaddi Lm300,000 peress li Lm200,000 minnhom ikunu ġew mid-dħul tal- lotteriji.

Aħna tkellimna fuq pjan ta' strateġija għal tliet snin, imma l- ewwel irridu npoġġu l-finanzjament fuq bażi soda.

Kif inhuma l-affarijiet fil-preżent ma tantx jidher li s-settur privat jista', u forsi mhux kulħadd qed jifhem biżżejjed il-ħtieġa li jinvesti fl-isport.

Ftit huma dawk li lesti li jagħmluha; għallinqas dak huwa l-feedback li għandi.

Jista' jkun li int għandek feedback differenti.

Mr Chairman, nafu l-gvern għandu problemi finanzjarji, pero` fl-aħħar mill- aħħar ix-xogħol tiegħi u x-xogħol tiegħek fi ħdan il-partiti rispettivi tagħna huwa li kemm jista' ikun infiehmu lil kulħadd li hemm bżonn ta' iktar finanzjament fil-qasam sportiv għax se jkollna benefiċċji oħrajn in the long term ukoll.

Gvernijiet differenti fil-passat dejjem kienu jwiegħdu li ċerti fondi mil-lotteriji kellhom imorru għall-isport.

Imma dawn qatt ma ġew mgħoddija lill-Kunsill Malti għall-isport.

Uħud minnhom marru għall-isport jew tqassmu kif deherlu l-minsitru tal-finanzi, kien min kien il-ministru tal-finanzi.

Jiġifieri jekk irridu niżguraw li dawn il- fondi verament jgħaddu għand il-kunsill għandna nagħmluha tassattiva.

Issa nixtieq nistaqsi jekk taħt dan il-gvern kienx hemm xi diskussjoni fuq il-privatizzazzjoni tal-lottu u kif se jkun hemm safeguards f'din il- privatizzazzjoni biex, minkejja li l-lottu jiġi privatizzat, xorta jkun hemm garanzija li persentaġġ minn dawn il-fondi jmur għand il-kunsill Malti għall-isport.

Huwa importanti li dawk konċernati mill-privatizzazzjoni tal- lottu jieħdu dan kollu in konsiderazzjoni ħalli mhux nilleġislaw xi ħaġa u mbagħad l-affarijiet isiru mod ieħor.

Bħalma jsir fil-każ ta' l-għaqdiet tal-baned u għaqdiet oħrajn li jibbenefikaw minn ċertu dħul mil-lottu, għandu jiġi assigurat li l-qasam ta' l-isport jirċievi l-parti tiegħu wkoll.

Hawnhekk qed nitkellmu fuq parti żgħira.

Dan huwa l-ispirtu li qed nitkellem fih.

Mr Chairman, jekk qed ngħidu li l-kelma "għandu" hija tassattiva wisq, ejja nħalluha "jista'", imma għandna niżguraw li għallinqas ikun hemm persentaġġ ta' 35%, 30% jew 40% - wieħed jista' jiddiskuti fuq il-persentaġġ - li jingħata lill-kunsill.

F'din il-klawsola għandna nistabbilixxu persentaġġ minimu għax nafu li jista' jkun hemm regolamenti li jinbidlu u jekk illum hija 35%, tista' tinżel u tista' titla'.

Allura għandna niżguraw li għallinqas ma tinżilx iktar minn ċertu persentaġġ.

ONOR.

JESMOND MUGLIETT: Nixtieq ngħid x'kienet il-prattika taħt din il- leġislatura fuq il-fondi mgħoddija lill-kunsill Malti għall-isport għax l- Onor. Membru qal li s'issa qatt m'għaddew il-fondi lill-kunsill.

Ma naħsibx li kunsill kif kostitwit, kunsill mhux eżekuttiv seta' qatt jiġġestixxi dawk l-ammonti ta' fondi mil-lotteriji.

Għalfejn qed ngħid hekk( Niftakar li meta kien hemm Fr Hilary imexxi l-kunsill kien beda jagħmel talbiet persistenti biex dawk il-fondi jgħaddu għall-isport ħalli jagħmel proġetti kapitali.

Pero` l-kunsill kien dgħajjef ħafna biex seta' jagħmel proġetti kapitali għax la kellu l-manpower biex jiddiżinja, la kellu l-manpower biex jippjana u lanqas kellu l-manpower biex jesegwixxi.

Naħseb li din kienet ir-raġuni u mhux għax kien hemm xi ħaġa kuntrarja li jgħaddu l-fondi lill-kunsill.

Issa li se jkollna kunsill li se jkun eżekuttiv qed ngħidu li l-fondi għandhom jgħaddu lill-kunsill.

Pero`, minkejja li m'għaddewx fondi lill- kunsill, jien nista' ngħid x'fondi għaddew lill-kunsill Malti għall-isport mil-lotteriji.

Fil-budget ta' l-1999 għaddew madwar Lm110,000, fil-budget tas-sena 2000 għaddew Lm250,000, fis-sena 2001 għaddew Lm250,000 u fil- budget ta' din is-sena Lm500,000, jiġifieri f'dawn l-aħħar erba' snin għaddew 'il fuq minn Lm1 miljun għall-vot kapitali tad-dipartiment biex ikunu żviluppati faċilitajiet sportivi.

Jiġifieri l-prattika qiegħda hemm u se nkomplu ninsistu li tkompli.

Ovvjament hawnhekk ma nistgħux nistabbilixxu persentaġġi għax il-persentaġġ ta' kemm jgħaddu fondi għall-isport mid-dħul tal-lotteriji hija stabbilita fil-liġi li waqqfet dik il-lotterija u mhux f'din il-liġi.

Fil-fatt il- klawsola tgħid: "jipprovdi li dik il-parti mid-dħul tal-lotteriji pubbliċi kif jista' jiġi ordnat", jiġifieri kif tistabbilixxi l-liġi li waqqfet dik il-lotterija u mhux il-liġi dwar l-isport.

L-ewwelnett jista' jkun hemm diversi lotteriji bħalma hemm illum, jistgħu jinbidlu l-perċentwali u anke minn lotterija għall-oħra jista' jkun hemm varjazzjoni.

Kulma qed tgħid din il-klawsola huwa - u ma naħsibx li stajna ngħidu iktar f'dan il-kontest - li għandu jkun hemm regolamenti li jistabbilixxu ċerti parametri ta' kif jgħaddu l-fondi.

Infatti l-klawsola tgħid li dawn għandhom jiġu approprjati fuq bażi regolari lill-kunsill.

Ma ħassejniex li stajna ngħidu iktar hawnhekk għax affarijiet oħrajn bħal persentaġġi u kondizzjonijiet li jorbtu iktar llil-lotteriji jikkonċernaw iktar il-liġi dwar il-loteriji milli l-liġi dwar l-isport.

ONOR.

CARMELO ABELA: Fil-fatt ma semmejt l-ebda lotterija partikolari, l- ewwelnett għax jistgtħu jinbidlu l-ismijiet u t-tieni għax jistgħu jkunu fondi minn diversi lotteriji.

Jiġifieri jekk wieħed isemmi persentaġġ, dan ikun bħala a bare minimum, per eżempju, li għalinqas jgħaddu 35% mid-dħul tal-lotteriji, ikunu liema jkunu.

Jistgħu jkunu minn tliet lotteriji differenti.

Jiġifieri meta l-gvern jiddiskuti l-privatizzazzjoni tal- lottu jrid iżomm quddiem għajnejh il-fatt li fil-preżent ċertu ammont ta' fondi mill-qligħ tal-lotteriji qed jgħaddu għall-isport u li dik il- prattika għandha tibqa'.

Jiġifieri nittama li min hu nvolut f'dawn id- diskussjonijiet, bħalma suppost jagħmel provisions għall-każini tal-baned, li jkollhom introjtu mil-lotteriji jew mill-kirjiet tal-banka tal-lottu, bl- istess mod għandu jkun hemm provisions biex persentaġġ mill-qligħ tal- lotteriji jmur għand il-kunsill Malti għall-isport.

Niftakar li meta kont għadni membru tal-kunsill Malti għall-isport Fr Hilary, li kien chairperson, kien jgħid li l-kunsill ikun lest jagħti għajnuna lill-assoċjazzjoni jew lill-club li jmur b'xi propostaa konkreta.

Ngħidu aħna jgħid li għandu proġett li jiswa Lm10,000 u hu bħala club jista' joħroġ Lm5,000 u l-kunsill Malti jagħmel tajjeb għan-nofs l-ieħor.

Kien jippriedka ħafna din il-filosofija, jiġifieri biex il-clubs jipproponu proġetti konkreti fejn joħorġu għallinqas nofs il-flus huma u n- nofs l-ieħor joħroġhom il-kunsill.

Forsi tgħidli li din tista' tagħmilha mid-dħul tal-kirjiet ,pero` nafu li kien hemm ċerti problemi f'dan il-fond tal-kirjiet.

Forsi kien hemm min ma kienx daqshekk regolari u allura ma kenitx bażi soda.

Għalhekk jien qed nissuġġerixxi li jew nagħmluha tassattiva fuq il-ministru tal-finanzi li għandu jgħaddi dawn il-fondi, jew nistabbilixxu a bare minimum ta' fondi li ma jonqos minnu bħala persentaġġ, u li fl-aħħar mill- aħħar min qed jinnegozja min-naħa tal-gvern fuq il-privatizzazzjoni jrid jassigura dħul b'mod regolari - u nittama li b'regolari qegħdin nifhmu kull sena - lill-kunsill Malti għall-isport.

ONOR.

JESMOND MUGLIETT: Jien diġà wrejt il-fehma tiegħi fuq jekk għandhiex tkun tassattiva jew le.

Naħseb li nkunu qegħdin norbtu jdejna iktar milli jmissna.

Ma nistgħux nistabbilixxu a bare minimum għax qegħdin nitkellmu fuq taħlita ta' lotteriji, allura bare minimum ta' waħda, ta' l- oħra jew ta' kollha f'daqqa(

ONOR.

CARMELO ABELA: Fil-każ ta' kollha f'daqqa.

ONOR.

JESMOND MUGLIETT: Kif jista' ikun( Ma tistax tagħmel hekk, across the board.

ONOR.

CARMELO ABELA: Jew inkella tal-loteriji li l-gvern se jkollu kontroll fuqhom.

ONOR.

JESMOND MUGLIETT: Naħseb li ma tistax tagħmilha għax dik għandha tkun parti mil-legal notice jew mil-liġi tal-lotterija u mhux parti minn din il-liġi.

L-iscratch and win hija mwaqqfa b'legal notice u l-fatt li 35% tal-profitt ta' l-iscratch and win imorru għall-isport huwa stabbilit fil-legal notice.

Hawnhekk ma jistax ikolli klawsola oħra li tistabbilixxi persentaġġ ieħor għax inkella tkun in conflict mal-legal notice tat-tali lotterija.

ONOR.

CARMELO ABELA: Però nafu li bil-privatizzazzjoni tal-lottu l- affarijeit mhux se jibqgħu kif inhuma llum.

Għalhekk għedt li importanti li nkunu naf x'inhu għaddej.

ONOR.

JESMOND MUGLIETT: Aħna konna intervjenejna meta kienet qed issir id-diskussjoni dwar il-privatizzazzjoni tal-lottu u għedna li se nkunu attenti biex din il-prattika li hawn illum, li jingħataw fondi għall- isport, tibqa' u jekk jista' jkun tiżdied.

Wadħa mill-affaijiet li tinkwetani ftit hija li kultant f'ċerti issues ta' interess kruċjali - u hawnhekk qegħdiun nitkellmu fuq l-iffinanzjar ta' l- isport mil-lotteriji - l-isport lobby fil-pajjiż ma tantx isemma' leħnu.

U hemm bżonn li l-isport lobby tal-pajjiż isemma' leħnu bħalma semmgħu leħinhom ħafna l-lobby tal-każini tal-baned fl-issue tal-lotteriji pubbliċi.

Hemm bżonn li jsir dan għax fl-assenza li xi ħadd jgħajjat wieħed jista' jassumi li m'hemmx il-bżonn.

Hawnhekk nappella lill-isport lobby biex joqgħod attent għal dawn l-affarijiet għax jolqtuh mill-qrib.

ONOR.

CARMELO ABELA: Apparti dan il-punt dwar il-lobby, li tajjeb li min għandu widnejn biex jisma', jisma'.

Hija ħaġa tajba li ntervjenejtu min- naħa tas-segretarjat biex dawk li qegħdin jinnegozjaw fuq il- privatizzazzjoni tal-lottu jżommu quddiem għajnejhom l-kwestjoni ta' għotjiet li jingħataw għall-isport.

Infatti jien staqsejt l-ewwelnett jekk kienx hemm din il-konsiderazzjoni u inti għedt li kien hemm, imma se jibqgħu jżommuha sa l-aħħar, sakemm jiġu biex jikkonkludu?

Għalhekk tajjeb li dawk li huma involuti f'dawn id-diskussjonijet qabel jaslu biex jiffirmaw u jaqblu fuq pakkett sħiħ ma' min qed jinnegozjaw forsi jagħtu feedback lis-segretarjat responsabbli mill-isport ħalli jagħtu assigurazzjoni li se jkun hemm fondi li se jibqgħu jgħaddu lill-kunsill fil- futur.

THE CHAIRMAN: Hawn iktar rimarki( (Onor. Membri: No) Il-mistoqsija hija klawosla 24.

Dawk favur( (Onor. Membri: Aye) Dawk kontra( Agreed.

Klawsola 24 għaddiet nem. con. u ġiet ordnata biex issir parti mill-Abbozz ta' Liġi.

Klawsola 25 - Poter ta' self kapital.

Clause 25 - Power to borrow or raise capital.

THE CHAIRMAN: Hemm rimarki?

Is-Segretarju Parlamentari.

ONOR.

JESMOND MUGLIETT: Mr Chairman, klawsola 25 titkellem dwar il-poter ta' self.

Hawnhekk ukoll qegħdin nipprovaw inkunu open għall- eventwalitajiet kollha.

Qed ngħidu li dan il-kunsill jista', bl- approvazzjoni bil-miktub tal-ministru f'konsultazzjoni mal-ministru responsabbli għall-finanzi, jissellef jew jikseb flus b'dak il-mod, mingħand dik il-persuna, korp, jew awtorita`.

Subklawsola 25 (2) qed tgħid li l-kunsill jista' wkoll jissellef permezz ta' overdraft u qed ngħidu wkoll li għal kull ammont li jeċċedi l-Lm50,000 ikun jeħtieġ l-approvazzjoni bil-miktub tal-ministru.

Żgur li l- eventwalita` ta' overdraft hija eventwalita` reali għax il-kunsill se jkollu taħt ir-responsabbilta` tiegħu l-faċilitajiet sportivi li ma jistgħux jaħdmu mingħajr overdraft.

Per eżempju, l-ikbar infiq li jsir fil- pixxina huwa fix-xitwa għax tkun qed issaħħan u tkun qed taħli ħafna fuel.

Imbagħad l-ikbar dħul huwa fis-sajf meta iktar nies jużaw il-pixxina għal rekreazzjoni u jkun hemm iktar training tal-waterpolo.

Ovvjament wieħed jagħmel overdraft biex il-cashflow tiegħu jkun iktar smooth.

Jista' jkun hemm individwu, per eżempju, li qed jiffinanzja xi proġett kapitali u jaf li se jirkuprah fuq medda ta' snin, allura jkollu bżonn self jew overdraft.

Dawn huma eventwalitajiet li jistgħu jiġru.

F'kumpanniji privati jeżistu dawn il-faċilitajiet u naħseb li jekk irridu mmexxu b'ċerta effiċjenza rridu nadottawhom.

Ovvjament il-modus operandi tagħna m'għandux ikun li wieħed jidħol f'xi self u mbagħad għada naraw minn fejn jiġu l-flus.

Il- kultura tas-self għandha tkun kultura ta' self jew overdraft biex verament wieħed jimxi fuq prattiċi normali jew għal skopijiet partikolari meta jkollok infiq kapitali li wieħed ikun żgur li se jirkuprah matul medda ta' żmien.

Per eżempju, jekk wieħed ikollu fitness centre kważi jkun ċert li jekk se jinvesti iktar f'makkinarju, dak se jirrendi f'iktar membership u d-dħul se jkun garantit u x'aktarx se jkun self-financing fuq numru ta' snin qosra.

M'għandniex inżommu li jsir dan it-tip ta' investiment għax inkella kważi nkunu qed norbtu t-treġija tajba ta' tali faċilitajiet.

Għalhekk din il- klawsola tagħtina l-faċilità li jsir self għal skopijiet preċiżi biex il- faċilitajiet sportivi jkunu jistgħu jitmexxew b'mod effiċjenti.

THE CHAIRMAN: L-Onor.

Carmelo Abela.

ONOR.

CARMELO ABELA: Nixtieq nibda mill-aħħar punt li għadu kemm għalaq bih l-Onor.

Mugliett.

Il-kunsill Malti għall-isport se jkun l-id tal-gvern biex imexxi l-isport 'il quddiem, allura tajjeb li ma jiġrix bħalma ġara f'ċerti awtoritajiet jew entitajiet oħrajn li twaqqfu b'dan il-mod li mbagħad ma jkunx hemm dak il-kontroll neċessarju fuq il-fondi.

Tajjeb li jkun hemm il-kuxjenza fuq is-self.

Però jien għandi diffikultà dwar it-tieni parti ta' subklawsola 25 (1) fejn qed ngħidu li f'konsultazzjoni mal-ministru responsabbli għall-finanzi u l- ministru responsabbli mill-isport, jissellef jew jikseb flus b'dak il-mod mingħand dik il-persuna, korp, jew awtorità u taħt dawk il-pattijiet u kondizzjonijiet li l-ministru jista' japprova bil-miktub.

X'qed nifhmu b'persuna, korp jew awtorità oħra?

Issa, biex ngħidu kollox, klawsola 25 u xi klawsoli oħrajn ta' warajha huma meħuda kważi kelma b'kelma minn liġijiet oħrajn li għaddew.

Qed tidħol prattika li ċerti liġijiet jibqgħu għaddejjin b'dan il-mod u forsi mhux dejjem inkunu nafu u nifhmu eżatt x'qed nifhmu b'dak li nkunu qed ngħidu.

Għalhekk nistaqsi lis-segretarju parlamentari x'qed nifhmu meta qed ngħidu li l-kunsill jista' jissellef jew jikseb flus b'dak il-mod mingħand dik il- persuna, korp jew awtorità?

Jien m'iniex qed ngħid li ma jkunx hemm il-ħtieġa li jsir self, kif semma l- Onor. Mugliett.

Jista' jkun hemm lok li jsir self u se jkun hemm lok li jsir self, mija fil-mija.

Qed ngħid ukoll li dan għandu jkun ikkontrollat u noqogħdu attenti, kif fl-aħħar mill-aħħar qal anke s-segretarju parlamentari, però x'qed nifhmu aktar bil-kliem "dik il-persuna, korp jew awtorità"?

THE CHAIRMAN: Is-Segretarju Parlamentari.

ONOR.

JESMOND MUGLIETT: Ma naħsibx li għandna nħarsu lejn self mil- lenti dejqa ta' self li jista' jsir biss minn bank.

Per eżempju, jien niftakar li għamilna żmien nistudjaw il-potenzjal tat-tkabbir tal-kumpless sportiv ta' l-università u anke kif jista' jkun iffinanzjat.

U bdejna nipprovaw naraw il-possibbiltajiet kollha.

Per eżempju, immaġina li tagħmel bond issue jew xi ħaġa hekk.

Illum bond issue ma ġġibhiex mingħand bank, imma toħroġha.

Jiġifieri għalhekk hemm miktub "persuna, korp, jew awtorità, għax għandek forom differenti ta' self.

Mr Chairman, illum qed jiżviluppaw affarijiet oħrajn bħal public finance investment.

M'iniex qed ngħid li huwa l-ħsieb tagħna li nagħmlu xi ħaġa hekk issa, però tista' tkun il-filosofija ta' xi gvern futur li jippromwovi dak it-tip ta' żvilupp.

Allura qed ngħidu li m'għandniex nagħlqu l-bibien.

Ovvjament kull self irid jiġi awtorizzat.

Din il-ġestzjoni tal-fondi u tal- budget tal-kunsill Malti għall-isport jaqa' taħt l-iskrutinju tal- parlament, ta' l-awditur, u tal-ministru tal-finanzi.

Ovvjament kollox se jsir skond kif inhu aċċettat li jiġu ġestiti l-fondi pubbliċi.

Però l- affarijiet jevolvu.

Per eżempju, qed tidħol l-issue tal-public/private partnership.

Jiġifieri qed inkunu miftuħin għal diversi possibbiltajiet ta' self.

Immaġina li jkun hemm kumpannija li fiha hemm xi żvilupp li tant jista' jkollu attrazzjoni li tista' tagħmel a bond issue, għandek iżżommha milli tagħmel dik il-ħaġa?

ONOR.

CARMELO ABELA: Issa qed nifhem daqsxejn aħjar għax meta wieħed jitkellem b'dak il-mod tant wiesa' jifhem li prattikament qed jippermetti li dak li jkun jista' jissellef mingħand kulħadd u b'kull mod.

Iżda b'dak li għedt inti hija aktar ċara.

Iżda l-proviso tal-klawsola 25 jgħid li għal kull ammont li jeċċedi l- Lm50,000 ikun jeħtieġ l-approvazzjoni bil-miktub tal-ministru.

Iċ-ċifra ta' Lm50,000 naraha daqsxejn għolja ż-żejjed.

Jien inħoss li għandhom jissellfu kemm hemm bżonn, jiġifieri jistgħu jiġu overdraft ta' Lm20,000, biex insemmi figura, jew aktar però għandu jkun hemm l-approvazzjoni bil- miktub tal-ministru biex ikun hemm il-kontroll.

ONOR.

JESMOND MUGLIETT: M'iniex qed nifhem għal xiex qed toġġezzjona.

ONOR.

CARMELO ABELA: Għall-ammont.

ONOR.

JESMOND MUGLIETT: Qed tarah għoli jew baxx?

ONOR.

CARMELO ABELA: Le, qed narah għoli, aktar u aktar meta wieħed iqabbel il-budget ta' l-isport.

Jiġifieri jekk nimxu b'dak li għandna llum, Lm50,000 fuq Lm90 miljun jistgħu jidhru ftit, imma Lm50,000 fuq Lm1 miljun, Lm1.5 miljun, jew kemm jistgħu jkunu, ir-ratio hija differenti.

Jiġifieri qed nistaqsi jekk l-ammont li fuqu trid tintalab l-approvazzjoni tal-ministru għandux jibqa' Lm50,000?

ONOR.

JESMOND MUGLIETT: Ejja nkunu realistiċi.

It-turnover tal- pixxina nazzjonali llum il-ġurnata huwa ta' kważi Lm0.25 miljun u toħroġ kważi Lm0.25 oħa.

Jiġifieri ma naħsibx li huwa esaġerat li jkun hemm overdraft ta' Lm50,000 fuq dak it-tip ta' turnover.

ONOR.

CARMELO ABELA: Jien qed ngħid dan fl-ispirtu ta' dak li semmejt inti u li għedt jien u anke biex il-ministru jkollu l-kontroll, ħalli ma jkunux għaddejjin qishom pastizzi dawn l-overdrafts.

Veru li forsi qed inġebbed l-argument, imma dan qed ngħidu biex verament ikollna kontroll ħalli ma jkunx hemm abbuż - forsi "abbuż" kelma goffa wisq - mill-faċilità ta' overdraft.

Noqogħdu attenti!

Jekk ikun hemm bżonn is-self, għandu jingħata s-self, anke jekk ikun hemm bżonn Lm100,000 jew aktar għandu jingħata, però l-ministru għandu jagħti l-approvazzjoni tiegħu anke għal ammont li huwa inqas minn Lm50,000.

Per eżempju ejja ngħidu: "Iżda għal kull ammont li jeċċedi l-Lm20,000 ikun jeħtieġ l-approvazzjoni bil-miktub tal-ministru".

Hekk ikun hemm aktar kontroll.

Sa Lm20,000 ma jkunx jeħtieġ l-approvazzjoni bil-miktub tal-ministru, imma minn Lm20,000 'il fuq għandek bżonn l-approvazzjoni tal-ministru.

Jien semmejt figura bħala eżempju, imma din hija kwestjoni ta' policy u ta' kemm wieħed jista' jeżerċita kontroll aħjar fil-kwestjoni ta' overdraft u self li jsir.

ONOR.

JESMOND MUGLIETT: Jekk il-kollega tiegħi jkun iktar sodisfatt jekk nbiddlu ċ-ċifra, li minflok Lm50,000 nagħmluha Lm30,000, l-iktar l- iktar kulma tfisser huwa li jekk xi ħadd ikollu bżonn jissellef Lm60,000 se jkollu jikteb lill-ministru iktar minn darba għall-approvazzjoni tiegħu.

ONOR.

CARMELO ABELA: Le.

Jekk se jeċċedi t-Lm30,000 se jkollu bżonn jitlob l-approvazzjoni tal-ministru biex ikun hemm aktar kontroll.

ONOR.

JESMOND MUGLIETT: Jien m'għandix problema li jinbidel l-ammont għal Lm30,000.

Naqbel li l-ministru responsabbli mill-isport ikun konxju taż-żidiet fl-overdraft facilities ta' xi entitajiet.

Jiġifieri nistgħu nagħmlu emenda f'dan is-sens.

ONOR.

CARMELO ABELA: Issa nixtieq niġbed l-attenzjoni għall-marginal note ta' din il-klawsola li tgħid "poter ta' self kapital".

Ma nafx jekk hemmx bżonn ta' xi emenda żgħira biex tiġi "poter ta' self ta' kapital" jew "poter ta' self kapitali".

ONOR.

JESMOND MUGLIETT: Però dik mhemmx għalfejn issir emenda għaliha għax jista' jieħu ħsiebha l-Clerk of the House meta jkun qed idaħħal il- korrezzjonijiet li hemm bżonn għall-abbozz.

ONOR.

JESMOND MUGLIETT: Mr Chairman, nipproponi li klawsola 26 tiġi posposta sakemm issir l-emenda biex inbiddlu ċ-ċifra ta' Lm50,000 għal Lm30,000.

THE CHAIRMAN: Hawn qbil li klawsola 25 tiġi posposta?

(Onor. Membri: Iva)

Il-permess ingħata u l-klawsola ġiet posposta.

Klawsola 26 - Tislif mingħand il-Gvern.

Clause 26 - Borrowing from Government.

THE CHAIRMAN: Is-Segretarju Parlamentari.

ONOR.

JESMOND MUGLIETT: Mr Chairman, subklawsola (1) ta' klawsola 26 tgħid kif il-kunsill jista' jissellef mingħand il-gvern.

Subklawsola 26 (2) tgħid li avviż dwar kull self, passività jew flus li jingħataw bil- quddiem, li jsiru skond id-dispożizzjonijiet ta' dan l-artikolu għandhom jiġu mogħtija lill-Kamra tar-Rappreżentanti kemm jista' jkun malajr.

Subklawsola 26 (3) tgħid li sakemm isir disponibbli xi self jew bil-għan li l-Kunsill jiġi pprovdut b'kapital attiv, il-ministru responsabbli bħall- finanzi jista', b'ordni, jawtorizza lill-accountant general li jgħaddilu l- flus bil-quddiem.

Dawn huma artikli standard dwar kif il-flus ikunu mgħoddija skond iċ-ċirkostanzi partikolari.

THE CHAIRMAN: L-Onor.

Abela.

ONOR.

CARMELO ABELA: Mr Chairman, għandi mistoqsija dwar subklawsola 26 (2) li tgħid li avviż dwar kull self, passività jew flus li jingħataw bil- quddiem, għandhom jiġu mogħtija lill-Kamra tar-rappreżentanti kemm jista' jkun malajr.

F'dan il-każ is-self se joħroġ taħt forma ta' avviż legali?

Kif se tkun il-proċedura?

Naturalment jekk ikun taħt forma ta' avviż legali jitpoġġa fuq il-mejda tal-Kamra.

Jiġifieri kif se tiġi mogħtija l- informazzjoni lill-Kamra tar-Rappreżentanti jew inkella qed ngħidu li jekk ikun hemm xi mistoqsija tingħata l-informazzjoni?

ONOR.

JESMOND MUGLIETT: L-avviż jingħata skond iċ-ċirkostanzi ta' pubblikazzjoni ta' tagħrif li jkunu se jiġru fi żmien partikolari tas-sena.

Per eżempju, jekk il-ministru jkun għadda loan partikolari ftit qabel jitressaq il-budget, naħseb li l-informazzjoni tingħata hemmhekk.

Jekk ikun iż-żmien meta jitressaq ir-rapport finanzjarju, l-avviż jingħata hemmhekk.

Hawn qed ngħidu li jekk jiġu mgħoddija xi flus b'mod ġenerali, fl-ewwel okkażjoni fejn wieħed ikun qed jitkellem fuq transfer ta' fondi pubbliċi, tipo ta' estimi ġenerali, l-informazzjoni għandha tingħata hemmhekk, u jekk inkunu qed nitkellmu dwar xi ħaġa partikolari, bħal dak li għandu x'jaqsam mal-kunsill, jekk ikun iktar qrib għandha tingħata l-informazzjoni hemmhekk ukoll.

Jiġifieri l-informazzjoni dwar transfer tal-fondi pubbliċi tingħata meta jitressqu l-estimi ġenerali jew xi budgets straordinarji oħrajn, jew fl-ewwel okkażjoni meta wieħed jagħti r-rapport finanzjarju tal-kunsill.

Ovvjament jekk tintalab xi informazzjoni b'mod speċifiku f'mistoqsija parlamentari, din għandha tingħata mill-ewwel.

THE CHAIRMAN: Hemm iktar rimarki?

(Onor. Membri: No) Il-mistoqsija hija klawsola 26.

Dawk favur?

(Onor. Membri: Aye) Dawk kontra?

Agreed.

Klawsola 26 għaddiet nem. con. u ġiet ordnata biex issir parti mill-Abbozz ta' Liġi.

Klawsola 27 - Estimi tal-Kunsill.

Clause 27 - Estimates of the Council.

THE CHAIRMAN: Is-Segretarju Parlamentari.

ONOR.

JESMOND MUGLIETT: Mr Chairman, klawsola 27 titkellem fuq l-estimi tal-kunsill.

F'kull sena finanzjarja l-kunsill għandu jħejji l-estimi tad- dħul u nfiq u mhux aktar tard minn sitt ġimgħat qabel tmien tas-sena finanzjarja għandu jadotta l-estimi tad-dħul u nfiq tiegħu għas-sena finanzjarja li tiġi minnufih wara.

Iżda meta jitwaqqaf il-kunsill għall- ewwel darba, dan għandu jitħejja u jiġi adottat f'dak iż-żmien li l- ministru jista' jispeċifika lill-kunsill b'avviż bil-miktub.

Subklawsola 27 (2) titkellem dwar x'għandu jieħu in konsiderazzjoni l- kunsill meta jkun qed iħejji l-estimi.

Il-kunsill għandu jqis kull flus oħra li jistgħu jkunu dovuti li jitħallsu lilu mill-fond konsolidat, għandu jħejji dawk l-estimi b'mod li jiżgura li kull dħul totali tiegħu ikun mill- inqas suffiċjenti biex minnu jinħarġu l-ammonti ta' flus kollha li għandhom jitħallsu.

Jiġifieri qed ngħidu li l-infiq għandu jkun kemm jista' jkun daqs id-dħul, ma jippjanax infiq iktar milli jkollu dħul previst.

Il- kunsill għandu jieħu in konsiderazzjoni issues oħrajn, bħalma huwa d- deprezzament.

Subklawsola 27 (3) tgħid li l-estimi għandhom isiru f'dawk is-suriet u jkun fihom dik l-informazzjoni u dawk il-paraguni ma' l-estimi ta' qabel hekk kif jista' jordna l-Ministru.

Jiġifieri qed ngħidu li għandu jkun hemm il-prattika kif stabbilita mill-ministru.

Subklawsola 27 (4) tgħid li kopja ta' l-estimi, meta dawn jiġu adottati mill-kunsill, għandha tintbagħat lill-ministru responsabbli mill-finanzi.

Il-ministru tal- finanzi jrid japprovahom mhux iktar tard minn sitt ġimgħat wara, jista' japprovahom kif inhuma jew b'emendi u dawn l-estimi jitqiegħdu wkoll fuq il- Mejda tal-Kamra.

Hawnhekk qed nassigraw li jkun hemm skrutinju anke fuq il- budgeting ta' dan il-kunsill.

THE CHAIRMAN: L-Onor.

Abela.

ONOR.

CARMELO ABELA: Ma nafx jekk sal-lum sarx xi eżerċizzju biex wieħed jieħu idea ta' kemm ikollu budget għad-dispożizzjoni tiegħu kif jitwaqqaf il-kunsill.

ONOR.

JESMOND MUGLIETT: Iva, Mr Chairman.

Bħal kull ministeru, minn Mejju sa Novembru jkun hemm diskussjoni fuq il-budget u anke s-segretarjat tiegħi għamel tali diskussjonijiet ma' l-uffiċċju tal-budget.

Infatti nformajna lill-budget office li jista' jkun li s-sena d-dieħla flok li l- fondi jkunu vvotati lid-dipartiment għandhom ikunu vvotati lill-kunsill Malti għall-isport.

Qed ngħidu li l-items kollha li s'issa kienu jidhru bħala dipartiment għal dak li huwa sport imorru għall-kunsill.

Jiġifieri presso a poco qed naħsbu li, ħlief għal issues partikolari li se jkun hemm is-sena d-dieħla, se jkun budget li jimxi fuq dak ta' din is-sena.

Is-sena d-dieħla se jkun hemm il- logħob tal-pajjiżi ż-żgħar, allura trid tidħol organisation grant.

Però bħalissa qed isir l-ippjanar tal-budget għax wieħed ma jistax jistenna li jitwaqqaf il-kunsill il-ġdid u mbagħad jibda jippjana.

Il-budget office dejjem jitlob business plan biex ikun jista' jdaħħal tali item u għalhekk qbadna nħejju dan il-business plan.

Qed nimxu kemm jista' jkun fuq dak li kien ippropona d-dipartiment taż-żgħażagħ u sport għas-sena 2003 u qed inpoġġu realtajiet oħrajn.

Per eżempju, qed naraw x'se tiswielna l-faċilità tal-Kottonera, jiġifieri qed nipprovaw nantiċipaw il- bżonnijiet li se jkollna.

Ovvjament se jkollna l-isport fund u xi fondi oħrajn u qed nipprovaw nagħmel business plan billi nieħdu in konsiderazzjoni r-realtajiet li nistgħu nantiċipaw.

Imma dejjem qed nimxu fuq il-mudell tas-snin preċedenti.

Jiġifieri mhux se jkun hemm xi varjazzjoni kbira.

ONOR.

CARMELO ABELA: Sewwa.

Issa dwar it-tieni paragarfu ta' subklawsola 27 (1) fejn qed ngħidu "Iżda l-estimi tal-kunsill għall-ewwel sena finanzjarja tiegħu għandu jitħejja u jiġi adottat f'dak iż-żmien li l- Ministru jista' jispeċifika lill-Kunsill b'avviż bil-miktub".

Meta qed ngħidu "avviż bil-miktub" ifisser li dan se jkun pubblikat fil-gazzetta tal- gvern jew qed ngħidu li jingħata permezz ta' korrispondenza bejn il- ministru u l-kunsill?

Nifhem li b'avviż bil-miktub qed ngħidu li jidher fil-gazzetta.

ONOR.

JESMOND MUGLIETT: "Avviż bil-miktub" qed nifhmu kitba uffiċjali tal-ministru, a letter in writing.

ONOR.

CARMELO ABELA: Imma li tkun pubblikata fil-gazzetta tal-gvern?

ONOR.

JESMOND MUGLIETT: Le, ma tkunx ippubblikata fil-gazzetta tal- gvern.

Fit-test Ingliż għandna

"Provided that the estimates for the first financial year of the Council shall be prepared and adopted within such time as the Minister may by notice in writing to the Council specify."

Jiġifieri qiegħed jiktbilhom, mhux qiegħed jippubblika.

ONOR.

CARMELO ABELA: Hawnhekk qisna qed ngħidu meta jidħlu fis-seħħ l- estimi tal-kunsill, mhux hekk?

Issa normalment meta jidħlu klawsoli differenti fi żmien differenti, dak ikun speċifikat b'avviż fil-gazzetta tal-gvern.

ONOR.

JESMOND MUGLIETT: Se jiġru żewġ affarijiet.

F'xi ġurnata partikolari se joħroġ avviż tal-gvern li jgħid li mit-tali data xi funzjonijiet li qabel kienu ġestiti mid-dipartiment taż-żgħażagħ u sport se jkunu trasferiti lill-kunsill Malti għall-isport bil-budget kif approprjat mill-Kamra tar-Rappreżentanti fit-tali data.

Se jkun hemm avviż bil-miktub żgur.

U ovvjament dak l-avviż ikun ifisser li anke l-estimi jkunu saru responsabbiltà tal-kunsill.

THE CHAIRMAN: Hawn iktar rimarki?

(Onor. Membri: No) Il-mistoqsija hija klawsola 27.

Dawk favur?

(Onor. Membri: Aye) Dawk kontra?

Agreed.

Klawsola 27 għaddiet nem. con. u ġiet ordnata biex issir parti mill-Abbozz ta' Liġi.

Klawsola 25 - Poter ta' self kapital.

Clause 25 - Power to borrow or raise capital.

(Posposta aktar kmieni fil-kmieni fil-Kumitat)

THE CHAIRMAN: Is-Segretarju Parlamentari.

ONOR.

JESMOND MUGLIETT: Mr Chairman, għal klawsola 25 nipproponi din l- emenda:

"M" F'subklawsola (2) ta' klawsola 25, minflok il-kelma "ħamsin" fl- għaxar linja għandha tidħol il-kelma "tletin".

"M" In subclause (2) of clause 25 for the word "fifty" in the tenth line there shall be substituted the word "thirty".

THE CHAIRMAN: Hawn rimarki?

(Onor. Membri: No) Il-mistoqsija hija l- emenda għal klawsola 25, kif imressqa u moqrija mis-Segretarju Parlamentari.

Dawk favur?

(Onor. Membri: Aye) Dawk kontra?

Agreed.

L-emenda "M" għaddiet nem. con.

THE CHAIRMAN: Il-mistoqsija hija Klawsola 25 kif emendata.

Dawk favur?

(Onor. Membri: Aye) Dawk kontra?

Agreed.

Klawsola 25, kif emendata, għaddiet nem. con. u ġiet ordnata biex issir parti mill-Abbozz ta' Liġi.

Klawsola 28 – In-nefqa skond l-estimi approvati.

Clause 28 - Expenditure to be according to approved estimates.

ONOR.

JESMOND MUGLIETT: Klawsola 28 tistabbilixxi l-parametri tan-nefqa skond l-estimi approvati.

Qed ngħidu li ma tiġġarrab l-ebda nefqa mill- kunsill jekk din ma tkunx approvata, skond l-artikolu 27, jiġifieri ma tkunx approvata mill-ministru tal-finanzi qabel jara l-estimi.

Però paragrafu (a) ta' subklawsola 28 (2) jgħid li f'xi eventwalità li ma tkunx saret l-approvazzjoni l-kunsill jista' jagħmel nefqa f'ammont li b'kollox ikun ta' mhux iżjed minn nofs l-ammont approvat għas-sena ta' qabel, anke jekk ma jkunux approprjati l-fondi.

Paragrafu (b) ta' subklawsola 28 (2) jagħti l-faċilità li fejn wieħed jidhirlu li flus ivvotati, per eżempju, għal improvements to property m'għandux bżonnhom, dawk jitfagħhom għall-isport development.

Din il- prattika teżisti u qed nittrasferixxuha wkoll għall-kunsill.

Paragrafu (ċ) ta' subklawsola 28 (2) jgħid li dwar l-ewwel sena finanzjarja l-kunsill jista' jagħmel jew iġarrab nefqa li b'kollox ma tkunx teċċedi dawk l-ammonti li l-ministru responsabbli għall-finanzi jista' jippermetti wara li jikkonsulta lill-ministru X'aktarx li l-eventwalità ta' paragrafu (ċ) nilqgħu għaliha mill-ewwel billi l-vot ta' l-isport ikun vestit mill- ewwel fil-kunsill.

Paragrafu (d) ta' subklawsola 28 (2) jgħid li jekk dwar xi sena finanzjarja jinstab li l-ammont approvat mill-Ministru ma jkunx suffiċjenti, il-kunsill jista' jadotta estimi supplimentari għall-approvazzjoni tal-ministru li ovvjament il-ministru tal-finanzi jrid japprovahom u jrid jippubblikahom skond in-normi tal-finanzi.

Bażikament dak li qed tgħid klawsola 28.

THE CHAIRMAN: Hawn aktar rimarki?

(Onor. Membri: No) Il-mistoqsija hija klawsola 28.

Dawk favur?

(Onor. Membri: Aye) Dawk kontra?

Agreed.

Klawsola 28 għaddiet nem. con. u ġiet ordnata biex issir parti mill-Abbozz ta' Liġi.

Klawsola 29 – Pubblikazzjoni ta' l-estimi approvati.

Clause 29 - Publication of approved estimates.

THE CHAIRMAN: Is-Segretarju Parlamentari.

ONOR.

JESMOND MUGLIETT: Klawsola 29 tgħid li kull estimi għandhom ikunu pubblikati fil-gazzetta tal-gvern.

Din hija xi ħaġa normali u tkompli żżomm mal-filosofija li dan il-kunsill għandu jkollu l-iskrutinju kollu meħtieġ.

THE CHAIRMAN: L-Onor.

Abela.

ONOR.

CARMELO ABELA: Mr Chairman, nixtieq nissuġġerixxi li wara l-kliem "jiġu ppubblikati fil-Gazzetta" inżidu wkoll "u jiġu mqiegħda fuq il-Mejda tal-Kamra".

ONOR.

JESMOND MUGLIETT: Dik qiegħda fi klawsola 27.

ONOR.

CARMELO ABELA: Imma hawnhekk qed ngħidu li kull estimi u estimi supplimentari tal-kunsill għandhom kemm jista' jkun malajr jiġu ppubblikati fil-gazzetta, u jien qed nissuġġerixxi li nżidu "u mqiegħda fuq il-Mejda tal-Kamra."

ONOR.

JESMOND MUGLIETT: Subklawsola 27 (4) tgħid: "Il-Ministru għandu kemm jista' jkun malajr jara li dawn l-estimi approvati jitquegħdu fuq il- Mejda tal-Kamra."

ONOR.

CARMELO ABELA: Imma fi klawsola 29 għandna li jiġu ppubblikati fil-gazzetta.

Issa mhix ħaġa awtomatika li jekk ikunu ppubblikati fil- gazzetta jitqiegħdu wkoll fuq il-Mejda tal-Kamra.

Il-prattika hija hekk.

ONOR.

JESMOND MUGLIETT: Imma subklawsola 27(4) qed tgħid li l-estimi approvati jitqiegħdu fuq il-Mejda tal-Kamra.

ONOR.

CARMELO ABELA: Imma klawsola 29 titkellem ukoll fuq estimi supplimentari, mhux biss l-estimi.

Jiġifieri subklawsola 27(4) qed tkopri l-estimi.

Imma jekk ikun hemm estimi supplimentari, kif għaddejna fi klawsola 28, se jiġu ppubblikati fil-gazzetta.

Issa jien qed ngħid li għandhom jitqiegħdu wkoll fuq il-Mejda tal-Kamra.

ONOR.

JESMOND MUGLIETT: Paragrafu (d) ta' subklawsola 28 (2) jgħid li l- kunsill jista' jadotta estimi supplimentari għall-approvazzjoni tal- ministru, u f'kull każ bħal dak id-dispożizzjonijiet ta' dan l-Att li japplikaw għall-estimi għandhom, skond kemm ikun prattiku japplikaw għall- estimi supplimentari.

Jiġifieri jekk qed ngħidu li l-estimi għandhom jitqiegħdu fuq il-Mejda tal-Kamra allura l-estimi supplimentari wkoll jitqiegħdu fuq il-Mejda tal-Kamra.

ONOR.

CARMELO ABELA: All right.

M'għandix kummenti oħrajn.

THE CHAIRMAN: Hawn iktar rimarki?

(Onor. Membri: No) Il-mistoqsija hija klawsola 29.

Dawk favur?

(Onor. Membri: Aye) Dawk kontra?

Agreed.

Klawsola 29 għaddiet nem. con. u ġiet ordnata biex issir parti mill-Abbozz ta' Liġi.

Klawsola 30 - Kontijiet u verifika.

Clause 30 - Accounts and audit.

THE CHAIRMAN: Is-Segretarju Parlamentari.

ONOR.

JESMOND MUGLIETT: Fi klawsola 30 qed nitkellmu fuq l-accounts ta' dan il-kunsill.

Il-kunsill għandu jara li jinżammu kotba u ta' kontijiet u reġistrazzjonijiet oħra kif imiss u jara li titħejja dikjarazzjoni ta' kontijiet dwar kull sena finanzjarja.

Il-kontijiet għandhom ikunu verifikati minn awditur jew awdituri.

Iżda l-ministru tal-finanzi wara konsultazzjoni mal-ministru jista' jitlob li dawn jiġu verifikati mill- awditur u dan għandu jkollu kull poter ta' verifika.

Subklawsola 30(3) tgħid li wara tmiem kull sena finanzjarja, u mhux aktar tard mid-data li l-estimi tal-kunsill jintbagħtu lill-ministru, il-kunsill għandu jara li kopja tad-dikjarazzjoni ta' kontijiet verifikata tkun mibgħuta lill-ministru responsabbli għall-finanzi flimkien ma' kopja ta' kull rapport magħmul mill-awditur jew awdituri dwar dik id-dikjarazzjoni jew dwar il-kontijiet tal-Kunsill.

Subklawsola 30(4) tgħid li l-ministru għandu kemm jista' jkun malajr jara li kull kopja ta' kull dikjarazzjoni u rapport bħal dawk jitqiegħdu fuq il- Mejda tal-Kamra tar-Rappreżentanti.

Hawnhekk għandna s-safeguards ta' accounting procedures u ta' verifika fid-diversi stadji, il-poteri li għandu l-awditur ġenerali, però anke r-responsabbiltà li kwalunkwe rapport ukoll li jsir fuq l-accounts tal-kunsill jitqiegħed fuq il-Mejda tal-Kamra.

THE CHAIRMAN: Hawn rimarki?

(Onor. Membri: No) Il-mistoqsija hija klawsola 30.

Dawk favur?

(Onor. Membri: Aye) Dawk kontra?

Agreed.

Klawsola 30 għaddiet nem. con. u ġiet ordnata biex issir parti mill-Abbozz ta' Liġi.

Klawsola 31 – Depożitu ta' kull dħul u ħlas mill-Kunsill.

Clause 31 - Deposit of revenues and payment by the Council.

ONOR.

JESMOND MUGLIETT: Subklawsola 31(1) tgħid li l-flejjes kollha tal- kunsill iridu jitqiegħdu f'banek minn jum għall-ieħorskond kemm ikun prattiku.

L-għażla tal-bank trid issir b'riżoluzzjoni mill-kunsill.

Il- ħlasijiet kollha li jsiru mill-fondi tal-kunsill għandhom isiru minn dawk l- uffiċjali tal-kunsill li jistgħu jiġu maħtura minnu.

Subklawsola 31(3) tgħid li ċekkijiet li jiġu maħruġin u flejjes li jiġu rtirati minn xi kont tal-bank tal-Kunsill għandhom ikunu ffirmati minn dawk l-uffiċjali li jistgħu jiġu maħtura mill-kunsill u għandu jkollhom il- kontrofirma taċ-chairperson, jew ta' xi membru jew uffiċjal ieħor tal- kunsill kif jista' jiġi awtorizzat mill-kunsill.

Mr Chairman, kull faċilità sportiva jista' jkollha l-kontijiet tagħha, allura l-kunsill għandu jagħmel dispożizzjonijiet dwar il-mod kif l- uffiċjali li għandhom is-setgħa jawtorizzaw jew japprovaw il-flejjes tal- kunsill u t-trasferimenti minn fond għall-ieħor.

Jiġifieri l-kunsill irid jara li ma jkunx hemm management ad hoc tal-finanzi tiegħu anke meta jkollu bordijiet tat-tmexxija li forsi jkunu daqsxejn at arm's length mill-istess kunsill.

Dawn iridu jmexxu l-fondi tagħhom fuq proċeduri li jkun stabbilixxa l-istess kunsill.

THE CHAIRMAN: Hawn iktar rimarki?

(Onor. Membri: No) Il-mistoqsija hija klawsola 31.

Dawk favur?

(Onor. Membri: Aye) Dawk kontra?

Agreed.

Klawsola 31 għaddiet nem. con. u ġiet ordnata biex issir parti mill-Abbozz ta' Liġi.

Klawsola 32 – Kuntratti ta' provvista u ta' xogħlijiet.

Clause 32 - Contracts of supply of works.

THE CHAIRMAN: Is-Segretarju Parlamentari.

ONOR.

JESMOND MUGLIETT: Mr Chairman, klawsola 32 titkellem dwar it- tendering.

Qed ngħidu li l-kunsill m'għandux, jekk ma jkollux l- approvazzjoni tal-ministru mogħtija għal raġunijiet speċjali, jidħol għal kuntratti għall-provvista ta' oġġetti jew materjal jew għall-eżekuzzjoni ta' xogħol jew għall-għoti ta' servizzi lil jew għall-benefiċċju tal- kunsill.

Jiġifieri t-tender tista' tkun għall-prodotti, oġġetti, materjali jew servizzi.

F'kull każ meta l-istima ta' dawn l-oġġetti, materjali, jew servizzi tkun teċċedi t-Lm3,000, il-kunsill se jkun marbut li jmur għall- public tendering procedures kif stipulati mill-financial regulations.

B'dak il-mod ikun hemm sejħiet għal offerti kompetittivi.

THE CHAIRMAN: L-Onor.

Abela.

ONOR.

CARMELO ABELA: Mr Chairman, din hija waħda minn dawk il-klawsoli li tkun ripetuta f'diversi liġijiet oħrajn.

Però fil-liġi li għandha x'taqsam mat-twaqqif tal-kunsill Malti għall-kultura u l-arti hemm subklawsola (2) magħha, li tgħid li l-kunsill għandu jsegwi proċeduri ta' akkwist kif regolati bir-regolamenti ta' l-1996 dwar akkwisti li jsiru mis- servizz pubbliku jew b'kull emenda relattiva.

Ma nafx jekk din għandniex inżiduha magħha jew le.

THE CHAIRMAN: Hawn aktar rimarki?

(Onor. Membri: No) Il-mistoqsija hija klawsola 32.

Dawk favur?

(Onor. Membri: Aye) Dawk kontra?

Agreed.

Klawsola 32 għaddiet nem.com. u ġiet ordnata biex issir parti mill-Abbozz tal-Liġi.

Klawsola 33 – Rapport Annwali.

Clause 33 – Annual Report.

ONOR.

JESMOND MUGLIETT: Klawsola 33 tistabbilixxi l-obbligu li għandu l- kunsill li mhux aktar minn sitt ġimgħat wara tmiem ta' kull sena finanzjarja jagħmel u jgħaddi lill-ministru u l-ministru responsabbli għall- finanzi r-rapport finanzjarju, li jkun fih dik l-informazzjoni għar-rigward tal-proċedimenti u l-politika tal-kunsill.

Il-Ministru għandu jara li dak ir-rapport jitqiegħed fuq il-mejda tal-Kamra.

Jiġifieri ftit ilu tkellimna fuq l-estimi, issa qed nitkellmu fuq ir-rapport annwali.

THE CHAIRMAN: Hemm aktar rimarki?

(Onor. Membri: No) Il-mistoqsija hija klawsola 33.

Dawk favur?

(Onor. Membri: Aye) Dawk kontra?

Agreed.

Klawsola 33 għaddiet nem.com. u ġiet ordnata biex issir parti mill-Abbozz tal-Liġi.

Klawsola 34 – Eżenzjoni mit-Taxxa.

Clause 34 – Exemption from Tax.

ONOR.

JESMOND MUGLIETT: Mr Chairman, dan il-kunsill huwa entità governattiva u bħal ħafna entitajiet governattivi qed ngħidu li għandu jiġi eżentat minn kull obbligu ta' ħlasijiet ta' xi taxxa fuq id-dħul, mid-dazju tad-dwana u minn kull dazju fuq dokumenti u trasferimenti.

THE CHAIRMAN: Hemm aktar rimarki?

(Onor. Membri: No) Il-mistoqsija hija klawsola 34.

Dawk favur?

(Onor. Membri: Aye) Dawk kontra?

Agreed.

Klawsola 34 għaddiet nem.com. u ġiet ordnata biex issir parti mill-Abbozz tal-Liġi.

Klawsola 35 – Ħtieġa ta' reġistrazzjoni.

Clause 35 - Requirement of registration.

THE CHAIRMAN: Is-Segretarju Parlamentari.

ONOR.

JESMOND MUGLIETT: Hawnhekk għandna waħda mill-iktar taqsimiet importanti ta' din il-liġi.

Fil-liġijiet ta' l-isport ta' din ix-xorta hija l-prattika li jkun stabbilit ir-reġistru tal-persuni sportivi.

U għarbilna diversi forom ta' kif għandu jkun l-obbligu tar-reġistrazzjoni.

Stajna nistabbilixxu l-iktar obbligu iebes, li kull persuna li tkun se tagħmel xi attività sportiva għandha tkun reġistrata, imma bżajna li l- ewwelnett x'aktarx inkunu qed noħonqu, u t-tieni nett inkunu qegħdin nirregolaw iż-żejjed.

Għalhekk wasalna għall-forma li forsi l-iktar li tagħmel sens.

Qed ngħidu li bilfors irid ikun reġistrat kulmin ikun se jorganizza attività sportiva u jkollu relazzjoni mal-gvern, liema relazzjoni mal-gvern tista' tkun ta' żewġ tipi, jew li wieħed jitlob għajnuna ta' benefiċċju, jew dawk li jkunu qed jakkwistaw xi titlu ta' xi faċilità.

Ovvjament nixtiequ u jkun tajjeb li jkun reġistrat anke minn ma jkollux din ir- relazzjoni, jew ma tkunx normali li qed jitlob titlu.

Ir-reġistrazzjoni hija importanti biex l-ewwelnett nistabbilixxu min huwa attiv fil-kamp sportiv, jiġifieri se jkun hemm ġbir ta' informazzjoni.

Nistennew, anzi għandna nagħmluha b'ċerta formalità ta' dikjarazzjoni b'avviż legali, li assoċjazzjonijiet nazzjonali jkunu reġistrati.

U dik ir- reġistrazzjoni se tkun tfisser ir-rikonnoximent tal-gvern ta' l-irwol ta' l- assoċjazzjonijiet li jmexxu l-isport tagħhom.

Ir-reġistrazzjoni se ssir b'formola li tista' tiġi preskritta u se tintalab ċerta informazzjoni biex korp, persuna jew entità tkun reġistrata.

Qed ngħidu li fil-każ ta' assoċjazzjoni jeħtieġ tingħata kopja aġġornata ta' l- istatut flimkien ma' kull regolament u bye-laws li għandhom saħħa legali, dikjarazzjoni li tindika min huma l-uffiċjali, l-indirizz ta' l-uffiċċju tar-reġistrant u min ikunu l-individwi li jkollhom dritt jirrappreżentaw lill-organizzazzjoni quddiem il-qorti.

Paragrafu (e) ta' subklawsola 35 (2) jgħid li jekk l-organizzazzjoni tkun ilha fis-seħħ għal mill-inqas sena jrid jiġi ppreżentat ir-rapport annwali u r-rapport finanzjarju u kwalunkwe dokument ieħor li jista' jiġi ordnat minn żmien għal żmien.

M'aħniex qed nistennew li dawn l-organizzazzjonijiet jagħtuna informazzjoni ta' natura kummerċjali.

Subklawsola 35 (3) tgħid li jekk il-kunsill ikun sodisfatt li l-applikant huwa eliġibbli għar-reġistrazzjoni, għandu jpoġġi lill-applikant fir- reġistru ta' persuni sportivi.

U kif għedna fil-bidu dan ir-reġistru se jkollu kategoriji differenti.

Subklawsola 35 (4) tkompli żżid li malli jirreġistra lill-applikant, il-kunsill għandu, permezz tas-segretarju tal- bord, joħroġ ċertifikat ta' reġistrazzjoni lill-persuna reġistrata.

Hawnhekk jingħad ukoll li, billi organizzazzjoni jkollha ċertifikat ta' reġistrazzjoni ma jfissirx li din tista' ma tosservax xi parti minn din il- liġi.

Naturalment il-kunsill se jkollu ċerta diskrezzjoni jekk jirreġistrax applikant jew le.

Però jekk jiddeċiedi li ma jirreġistrax lil xi entità jrid jagħti r-raġuni tiegħu għal din iċ-ċaħda.

Ovvjament aktar 'il quddiem se nsibu li għandna bordijiet ta' l-appell fejn xi ħadd li jkun applika biex ikun reġistrat u tiġi miċħuda t-talba tiegħu jkollu d-dritt li jagħmel appell.

Ir-reġistrazzjoni hija issue importanti ħafna għax jekk wieħed ma jkunx reġistrat se jkun eskluż milli jieħu l-fondi.

Il-fatt li wieħed ikun reġistrat jagħtih ukoll status u personalità ġuridika kif naraw fi klawsola 38.

Għalhekk iċ-ċaħda tar-reġistrazzjoni m'għandhiex tkun għal raġunijiet frivoli u tista' tkun appellata quddiem bord appuntat apposta.

Subklawsola 35 (6) tgħid li meta l-applikant għar-reġistrazzjoni tkun assoċazzjoni jew federazzjoni nazzjonali li tkun qed tiddikjara li tirrapreżenta xi dixxiplina sportiva partikolari jew dixxiplini sportivi assoċjati, il-kunsill għandu jiżgura li tali assoċjazzjoni għandha tkun rikonoxxuta mill-organizzazzjoni internazzjonali bħala li tirrappreżenta dik id-dixxiplina.

Ejja ngħidu li jkun hemm tliet assoċjazzjonijiet tal-football li jitolbu biex jiġu reġistrati.

Issa fir-reġistru ta' persuni sportivi żgur se jkun hemm kategorija ta' assoċjazzjonijiet nazzjonali u dawk se jkunu l-korpi li nkunu qed nagħrfu bħala li għandhom l-irwol ewlieni li jmexxu xi sport partikolari fil-pajjiż.

Allura dawn jiġġestixxu, jorganizzaw leagues li se jkunu kkonsidrati nazzjonali u li jirrappreżentaw lill-pajjiż fil-fora internazzjonali għal dak l-isport.

Meta niġu biex niddeċiedu min hija l-assoċjazzjoni li se tmexxi dak l- isport se nħarsu lejn l-organizzazzjoni internazzjonali, jiġifieri qegħdin nistabbilixxu l-criteria għar-rikonoxximent.

Il-criteria fl-isport huma ovvji u nafu min huma l-bodies internazzjonal.

Fil-football hija l-UEFA u l-FIFA, allura jekk ikollna konflitt lokali wieħed irid jistaqsi lil min tirrikonoxxi l-UEFA u l-FIFA.

Lil min tirrikonoxxi hi rridu nirrikonoxxu aħna.

Jista' jkollok conflicting international bodies u hemmhekk x'aktarx nimxu fuq dik l-international body li tkun rikonoxxuta mill-IOC.

Dan huwa l-mod li beħsiebna nimxu bih.

Mr Chairman, peress li jista' jkollna assoċjazzjoijiet u federazzonijiet li jinkorporaw dixxiplini differenti f'subklawsola 35 (7) qegħdin ngħidu li meta nirreġistrawhom għandha ssir riferenza għax-xorta predominanti ta' l- organizzazzjoni.

Naħseb li dan jistabbilixxi l-ħsieb preċiż li għandna f'din il-liġi dwar kif se jsir ir-reġistru tal-persuni sportivi.

ONOR.

CARMELO ABELA: Ċertament, kif qal l-Onor.

Mugiett, klawosla 35 li titkellem fuq il-ħtieġa ta' reġistrazzjoni hija klawsola importanti li se tagħti drittijiet lill-assoċjazzjonijiet u federazzjonijiet sportivi.

Meta tkellimt fuq din il-liġi fl-istadju tat-Tieni Qari semmejt li huwa importanti li fi klawsola 35 se jiġi inforzat l-obbligu tar-reġistrazzjoni fir-reġistru ta' persuni sportivi sabiex wieħed jikkwalifika għal ċertu tip ta' għajnuna.

Ir-reġistrazzjoni hija importanti għax ta' spiss naraw li jkun hemm għotjiet lil ċerti persuni, entitajiet u għaqdiet li mhux bilfors ikunu għaqdiet jew assoċjazzjonijiet nazzjonali.

Il-ħidma tagħhom ma tkunx daqshekk ċara, pero` dawn xorta jingħataw għajnuna.

M'iniex qed ngħid li m'għandhomx jingħataw għajnuna, pero` ġaladarba l-affarijiet ma jkunux ċari wieħed għandu joqgħod attent fejn u lil min jagħti l-fondi.

Għalhekk hija klawsola importanti.

Diffikulta` li qamet ukoll meta ħarġet il-white paper dwar din il-liġi kienet dwar kif se jkunu reġistrati assoċjazzjonijiet u federazzjonijet nazzjonali.

Aħna nafu li l-kumitat olimpiku Malti se jkun reġistrat awtomatikament, però l-affarijiet għadhom m'humiex ċari, għallinqas għalija, dwar l-assoċjazzjonijiet u federazzjonijiet nazzjonali u anke l- clubs tagħhom.

Kif se jirreġistraw dawn?

Se jkunu reġistrati b'mod awtomatiku kif se jiġri fil-każ tal-kumitat olimpiku Malti?

Fil-winding up tiegħek inti semmejt dan il-punt ukoll, jekk niftakar tajjeb.

Ħalli nsemmi l-MFA li hija l-ikbar assoċjazzjoni.

Din għandha numru ta' clubs bħala membri fi ħdanha.

Kull club irid jirreġistra jew biżżejjed tirreġistra l-assoċjazzjoni biss( Kien hemm assoċjazzjonijiet li qalu li ladarba huma rikonoxxuti minn barra u kulħadd jaf bihom għandhom ikunu rikonoxxuti b'mod awtomatiku bħall-kumitat olimpiku Malti, billi jkun hemm avviż legali li jgħid li dawn l-assoċjazzjonijiet huma reġistrati mal- kunsill Malti għall-isport.

F'subklawsola 35 (5) fejn jingħad li l-kunsill jista' jirrifjuta li jirreġistra applikant fir-reġistru jekk il-kunsill jidhirlu li l-applikant ma jissodisfax ir-rekwiżiti taħt id-dispożizzjonijiet ta' dan l-Att, tajjeb li nżidu li se jkun hemm id-dritt ta' l-appell.

Naf li d-dritt ta' l- appell jissemma iktar 'il quddiem fil-liġi, pero` ma jidhirlix li hemm xi riferenza partikolari għal din is-subklawsola.

Allura naħseb li għandha ssir riferenza għall-appell jew f'din is-subklawsola jew iktar 'il quddiem, fejn qegħdin insemmu fuqxiex jista' jsir l-appell.

Subklawosla 35 (6) tgħid li assoċjazzjoni jew federazzjoni nazzjonali għandha tkun rikonoxxuta minn organizzazzjoni internazzjonali.

Int diġa` semmejt il-punt li jista' jkun hemm ċerti konflitti.

Nafu li hemm ċerti dixxiplini sportivi li kollha jgħidu li huma rikonoxxuti minn organizzazzjoni internazzjonali.

Xi tkun dik l-organizzazzjoni internazzjonali hija mistoqsija oħra.

Għalhekk tajjeb li nistabbilixxu x'jiġri fejn ikun hemm iktar minn assoċjazzjoni waħda li tkun rikonoxxuta minn organizzazzjoni internazzjonali differenti.

Ma naħsibx li hemm il-każ li organizzazzjoni internazzjonali tirrikonoxxi żewġ assoċjazzjonijiet, imma jkunu organizzazzjonijiet internazzjonali differenti li jirrikonoxxu għaqdiet differenti.

Kif se jħares lejhom il-kunsill?

Se jiġu aċċettati jew le?

ONOR.

JESMOND MUGLIETT: L-Onor.

Abela staqsa kif se jiġu rikonoxxuti assoċjazzjonijiet nazzjonali.

Għalissa l-liġi tirrikonoxxi b'mod awtomatiku lill-kumitat olimpiku Malti u l-proċess ta' rikonoxximent jitlob l-ewwelnett li wieħed jippreżenta l-istatut.

L-istatut tal-kumitat olimpiku Malti ġie anness mal-liġi.

Jeżistu assoċjazzjonijiet nazzjonali li żgur m'hemmx problemi fihom, jiġifieri wieħed jitlobhom l-istatut, jagħtih daqqa t'għajn u mill-ewwel joħroġ avviż legali b'dawk it-tali assoċjazzjonijiet li huma rikonoxxuti mingħajr ebda formalità oħra.

Jista' jkun hemm oħrajn li s-sitwazzjoni tagħhom forsi ma tkunx daqshekk ċara, allura jkun hemm bżonn iktar diskussjoni.

Se nipprovaw nirrikonoxxu l-assoċjazzjonijiet nazzjonali kemm jista' jkun mingħajr ħafna formalitajiet.

Però meta tirrikonoxxi assoċjazzjoni nazzjonali se tkun qed tirrikonoxxi wkoll il-clubs fi ħdanha.

Dan għaliex jekk nirrikonoxxu lill- MFA b'mod awtomatiku imma ma nirrikonoxxux lill-Gżira United inkunu qed immorru kontra l-istatut ta' l-istess MFA għax il-poter ta' rikonoxximent ta' club fi ħdan assoċjazzjoni huwa ta' dik l-assoċjazzjoni.

Però jista' jkun li fir-reġistru ta' persuni sportivi jkun hemm kategorija ta' għaqdiet, entitajiet li għandhom faċilità mgħoddija lilhom, just for information sake, ħalli nkunu nafu biha.

Allura jekk, per eżempju, Tarxien Rainbows se jidħlu taħt l-MFA ma' dik il-kategorija li għandhom faċilità mgħoddija lilhom, dawn jistgħu jkunu qed jidhru hemmhekk għax irid ikollna stabbilit min għandu proprjetà tal-gvern mgħoddija lilu.

L-Onor. kollega staqsa wkoll x'jiġri meta jkollok iktar minn assoċjazzjoni internazzjonali waħda.

Diġà semmejt l-issue dwar liema organizzazzjoni jirrikonoxxi l-kumitat olimpiku internazzjonali.

Imbagħad hemm dak l- isport li mhuwiex olimpiku fejn jista' jkollna xi kontroversja.

Din il- problema teżisti xi ftit jew wisq fil-qasam taż-żfin għax hemm il- Professional Dancers Association, id-Dance Sport Association, u hemm oħrajn.

F'dak il-każ id-dance sport għadu mhuwiex olympic sport u allura x'se jiġri hemmhekk?

F'dak il-każ se nużaw ir-reġistru bħala arma biex kemm jista' jkun dawk jingħaqdu taħt federazzjoni waħda għal skopijiet ta' reġistrazzjoni.

Jiġifieri dawn jagħmlu bejniethom il-federazzjoni ta' l- għaqdiet taż-żfin f'Malta, anke jekk l-istatut ta' din il-federazzjoni kien biss għal skopijiet ta' reġistru.

Huwa importanti li ġġiegħel lil dawn l-għaqdiet jingħaqdu taħt federazzjoni waħda għax f'din l-issue ta' l-isport taż-żfin, per eżempju, ikun hemm l- għalliema qegħdin taħt għaqda u ż-żeffiena amateurs ikunu qegħdin taħt għaqda oħra.

Xi kultant ikollhom bżonn ta' examiners mill-għaqda l-oħra, allura dawn joħolqu l-problemi lil xulxin.

Iżda jekk dawn ikunu taħt federazzjoni waħda x'aktarx se ġġibhom flimkien u se tisforzahom biex jikkollaboraw għall-isport tagħhom.

Din hija issue li żgur se tqum meta nitkellmu fuq il-martial arts għax ma nafx kemm-il għaqda u splinter għandna tal-martial arts.

Hemm bżonn li dawn jingħaqdu taħt federazzjoni waħda biex jitkellmu flimkien.

Aħna pajjiż żgħir u kultant flok nipprovaw nibnu għaqda b'ħafna parteċipanti f'ċerti kampijiet sportivi inkomplu ninqasmu f'għaqdiet żgħar.

Ftit ilu kont qiegħed mal-kollega tiegħi fl-okkażjoni tal-kompetizzjoni tal- lotta fl-università u kont qed nitkellem ma' uffiċjal minn Sqallija.

Dan qalli li l-combat sport fl-Italja huwa miġbur kollu taħt għaqda waħda.

Kien qed jitkellem fuq il-ju-jitsu, il-judo, is-sumo, il-lotta, l-aikido, hemm xi sitta b'kollox.

U hawn Malta għandna ma nafx kemm-il għaqda taħt il-karate, taħt il-judo u orħajn.

Għalhekk naħseb li r-reġistru jista' jkun ta' benefiċċju mhux biss għaliex il-pubbliku in ġenerali se jkun jaf min huma n-nies fl-isport, l-istatuti tagħhom se jkunu aċċessibbli, se jkollna proċess ta' ġbir ta' informazzjoni, se jkollhom ċerta accountability u għax se jkollhom personalità ġuridika, imma għax se jkun ukoll għodda pożittiva li ġġib ċerti splinters flimkien.

THE CHAIRMAN: L-Onor.

Carmelo Abela.

ONOR.

CARMELO ABELA: Iva, j'Alla jseħħ dak li qed tgħid, speċjalment fil- każ tal-martial arts, għax ir-realtà taż-żfin ma tantx jien familjari magħha.

J'Alla jiġri dan anke f'dak li għandu x'jaqsam mal-motor sport għax f'dan il-qasam hawn frammentazzjoni oħra.

Tajjeb li jkun hemm federazzjoni li tiġborhom flimkien filwaqt li jżommu l-identità tagħhom.

Jiġifieri fhimt tajjeb li dwar ir-reġistrazzjoni ta' l-assoċjazzjonijiet se jintalab minn qabel l-istatut biex wieħed jivverifikah?

ONOR.

JESMOND MUGLIETT: Iva se jintalab l-istatut ta' l-assoċjazzjoni u anke tal-clubs fi ħdanha u dawk id-dettalji kollha li hemm f'paragrafi (a), (b), (ċ), (d), (e) u (f) ta' subklawsola 35 (2).

ONOR.

CARMELO ABELA: F'paragrafu (e) ta' subklawsola 35 (2) qed nitkellmu fuq affarijiet ta' natura finanzjarja li se jkunu aċċessibbli għall-pubbliku.

Taħseb li jista' jkun hemm diffikultà minn ċerti għaqdiet li jkollhom ir-rapport finanzjarju aċċessibbli?

ONOR.

JESMOND MUGLIETT: Illum kull assoċjazzjoni qed tintalab li tagħmel rapporti awditjati.

Ħafna drabi hemm ċerta aċċessibilità anke għal-laqgħat ġenerali tagħhom.

Jiġifieri ma naħsibx li huwa kontra l-filosofija ta' din il-liġi l-fatt li jsir rapport annwali awditjat minn entità li hija reġistrata li jkollha ċerta trasparenza, u li n-nies ikunu jafu biha.

Wara kollox għaqda reġistrata li ħafna drabi tkun qed tibbenefika taħt xi forma jew oħra mingħand il-gvern għandu jkollha accountability lejn il-pubbliku in ġenerali, u tgħid kif qed tonfoq il-flus u x'għandha dħul.

Jekk nieħdu l-clubs tal-football, ir-rapport annwali dejjem ikun aċċessibbli għall-membri tagħhom.

Jiġifieri din l-informazzjoni dejjem tingħata lill-membri, għalfejn m'għandhiex tingħata lill-kunsill Malti għall-isport?

Ma nistax nifhem x'inhu l-konflitt.

Ovvjament m'hijiex se tintalab informazzjoni li tirrigwarda sponsorship agreement jew marketing agreement.

Ir-rapport finanzjarju jikkonsisti fil-profit and loss accounts ta' dik l-għaqda.

ONOR.

CARMELO ABELA: Onor. Mugliett, jien qed nitkellem fuq ir-rapport finanzjarju li naturalment se jkun fih ċerti dettalji ta' dan it-tip.

Jien m'iniex qed ngħid li dan m'għandux jingħata lill-kunsill għax din hija sitwazzjoni ta' give and take.

Iżda jista' jkun hemm xi problema fiċ- ċirkostanzi preżenti, meta m'għandniex liġi li tirregola l-għaqdiet volontarji?

Kif qed nimmaġina jien aktar milli għax naf x'fiha, f'din il-liġi jkun hemm l-obbligu li kull għaqda volontarja tagħti rendikont finanzjarju tad-dħul u l-infiq tagħha.

L-argument tiegħi m'huwiex jekk għandux jintalab ir-rapport finanzjarju - naħseb li huwa ġustifikat li jintalab, mela le! - imma fid- dawl tan-nuqqas ta' liġi li tirregola l-għaqdiet volontarji, jista' jkun hemm xi diffikultà ta' natura legali li wieħed jobbliga lill-għaqdiet reġistrati li jagħtu r-rapport finanzjarju?

F'dan is-sens qed nitkellem.

ONOR.

JESMOND MUGLIETT: Fil-fatt din il-liġi kważi tilqa' għal dak li tista' tistabbilixxi l-liġi lill-għaqdiet volontarji f'dak li għandu x'jaqsam ma' l-accountability ta' l-għaqdiet sportivi fir-rigward tal- finanzi tagħhom.

Jiġifieri hawnhekk qed inħarsu lejn ir-regolamentazzjoni ta' għaqdiet sportivi u naturalment wieħed jista' jitlob rapport finanzjarju.

X'aktarx dan se jkun it-thinking fil-liġi eventwali dwar l- għaqdiet volontarji u ma naħsibx li din m'għandhiex tkun inkluża għar- raġuni li bħalissa hawn nuqqas ta' regolamentazzjoni ta' l-għaqdiet volontarji in ġenerali.

Din hija liġi li x'aktarx se toħloq ċertu thinking dwar kif se jkunu regolati l-għaqdiet volontarji.

Fil-fatt aħna flejna l-abbozz tal- ministeru tal-politika soċjali waqt il-preparazzjoni għall-abbozz tagħna, biex naraw li qegħdin inkunu konformi kemm jista' jkun.

Ovvjament din il- liġi ġiet ippubblikata u l-oħra għadha qed tiġi diskussa.

Però l-ħsieb tagħna fuq l-informazzjoni rikjesta huwa in line mat-thinking fuq l- informazzjoni li se tkun rikjesta fil-liġi tal-volontarjat u m'hu se jkun hemm l-ebda konflitt.

Jista' jkun li naslu f'sitwazzjoni fejn għaqdiet volontarji sportivi jkunu mitluba jirreġistraw aktar minn darba, jiġifieri jirreġistraw fir-reġistru ta' l-għaqdiet volontarji u fir-reġistru ta' persuni sportivi.

Però sakemm ir-requirements tar-reġistrazzjoni ma jkunux daqshekk pedantiċi, jiġifieri li tintalab ħafna informazzjoni u jkun hemm ħafna burokrazija, ma naħsibx li l-fatt li jkollhom jirreġistraw għand entitajiet differenti għandu joħloq xi problemi.

ONOR.

CARMELO ABELA: Il-punt oriġinali tiegħi fuq ir-rapport finanzjarju kien fis-sens li jista' jkun hemm xi wħud - m'għandi lil ħadd f'moħħi sinċerament, qed ngħidha bħala xi ħaġa ipotetika li tista' tiġri - li l- oġġezzjoni tagħhom ma tkunx biex jissottomettu rapport finanzjarju lill- kunsill, imma għax dan ikun aċċessibbli għall-pubbliku.

U meta ngħidu l- pubbliku qed nifhmu kulħadd.

ONOR.

JESMOND MUGLIETT: Irridu nżommu f'moħħna li dawn huma entitajiet li għandhom relazzjoni mal-gvern, jew f'forma ta' għajnuna jew f'forma ta' faċilità li tkun għaddiet lilhom.

Naħseb li l-inqas li wieħed jista' jistenna minn dik l-entità huwa li tagħti rendikont tas-sitwazzjoni finanzjarja tagħha.

L-obbligu ta' entità - li tkun ibbenefikat minn xi għajnuna jew għotja ta' faċilità - li tagħti rendikont finanzjarju diġà jeżisti fil-kuntratti li qed nagħmlu magħhom.

Jiġifieri hemmhekk m'aħna qed nistabbilixxu xejn ġdid.

L-informazzjoni li se tintalab m'hijiex iktar minn dik l-informazzjoni li normalment tingħata f'laqgħa ġenerali ta' dik l- għaqda.

Ma naħsibx li dawn se jitpoġġew f'xi website fejn wieħed jista' jaċċessjahom il-ħin kollu u mingħajr kontroll.

U naħseb li meta l-kunsill se jkollu xi talba minn xi individwu jew xi korp biex jara xi informazzjoni huwa jeżerċita d-diskrezzjoni tiegħu jekk jagħtix dik l-informazzjoni.

ONOR.

CARMELO ABELA: Fil-fatt dan hu l-ħsieb tiegħi.

ONOR.

JESMOND MUGLIETT: Hawnhekk m'aħniex nagħmlu dak li jeżisti fil- liġi dwar il-kumpanniji, li kull informazzjoni fuq kumpannija hija available on website.

Mhux se nagħmlu dik l-informazzjoni aċċessibbli b'dak il-mod.

ONOR.

CARMELO ABELA: Wieħed irid jagħti r-raġuni għalfejn ikun interessat li jara ċerta informazzjoni.

ONOR.

JESMOND MUGLIETT: Jista' jkun hemm il-lista ta' l- assoċjazzjonijiet rikonoxxuti u l-indirizzi tagħhom, però ma naħsibx li se npoġġu l-annual report tagħhom u r-rapport finanzjarju fuq il-website.

ONOR.

CARMELO ABELA: Wieħed irid jifhem li ċerta informazzjoni hija sensittiva.

Allura filwaqt li naqbel miegħek li din għandha tkun available għall-gvern permezz tal-kunsill Malti għall-isport - għax fl-aħħar mill- aħħar il-gvern qed jagħti l-għajnuna tiegħu, jiġifieri mhux dak l-argument tiegħi, anzi! - jekk xi ħadd jitlob li jara xi informazzjoni sensittiva, li għandha x'taqsam mal-finanzi, dan irid jagħti raġuni valida għalfejn hu interessat li jaraha.

F'dan is-sens qed nitkellem jien.

Issa rigward subklawsola 35 (5) li tgħid li kunsill jista' jirrifjuta li jirreġistra applikant fir-reġistru, inti għedt li iktar 'il quddiem fil- liġi se jkun hemm id-dritt għall-appell.

Però jien ma jidhirlix li sibt riferenza għal subklawsola 35 (5) - jekk ma rajthiex jien nitolbok tikkoreġini - taħt il-klawsola li titkellem fuq l-appell.

F'dak il-każ ma nafx jekk għandhiex issir emenda għal subklawsola 35(5) fejn ngħidu li jkun hemm dritt ta' appell taħt klawsola 48 li tirregola l-appell, jew inkella fi klawsola 48 issir riferenza għal subklawsola 35 (5).

Għandi nifhem li apparti li jingħataw raġuni għalfejn ma ġietx aċċettata r-reġistrazzjoni, naħseb it's only fair li jingħataw id-dritt ta' l-appell fl-aħħar mill- aħħar.

ONOR.

JESMOND MUGLIETT: Subklawsola 48 (1) tgħid:

"Appell għandu jmur quddiem il-Bord ta' l-Appell għall-Isport wara li tkun ittieħdet deċiżjoni mill-Kunsill skond id-dispożizzjonijiet tat- Taqsima VII ta' dan l-Att jew taħt l-artikolu 54 ta' dan l-Att u kull regolament ieħor li jkun sar taħt dan l-Att u f'każijiet oħra li jkun hemm ...".

ONOR.

CARMELO ABELA: Sewwa, aħna qed nitkellmu fuq Taqsima VII.

ONOR.

JESMOND MUGLIETT: U Taqsima VII titkellem dwar ir-reġistrazzjoni ta' persuni sportivi.

Jiġifieri kull deċiżjoni li tittieħed dwar kull ħaġa li taqa' taħt Taqsima VII, li persuna tista' tħossha aggravata minnha, tista' tkun appellata.

ONOR.

CARMELO ABELA: Huwa neċċessarju li tkun applikabbli għat-Taqsima VII kollha jew nistgħu nillimitawha għal klawsola 35?

ONOR.

JESMOND MUGLIETT: Ovvjament qed nirriferu għal dawk il-klawsoli li jaqgħu taħt Taqsima VII li jirrigwardaw it-teħid ta' deċiżjonijiet mill- kunsill.

Jiġifieri ma jistax ikollok appell fuq proċedura.

Per eżempju, klawosla 40 tgħid fejn il-kunsill jidhirlu li persuna tkun naqqset milli tosserva xi wieħed mill-kriterji allura jista' jwaqqaf kull għajnuna jew jirrifjuta li jipprovdi fondi jew jitlob li tingħata lura xi għajnuna finanzjarja mogħtija.

Dik id-deċiżjoni wkoll hija appellabbli.

Naħseb li hawnhekk qed nagħtu ħafna poter lill-għaqdiet.

You can question id-deċiżjonjiet fuq funding anke b'appell.

ONOR.

CARMELO ABELA: Fil-fatt jien kont għamilt nota biex niġbed l- attenzjoni li d-dritt ta' l-appell għandu japplika wkoll għal klawsola 40.

Jien naħseb li għandna nagħmlu kif għamilma iktar qabel fil-każ ta' klawsola 21, li nispeċifikaw għal liema klawsoli japplika d-dritt ta' l- appell ħalli ma jkunx hemm ekwivoċi bla bżonn.

Forsi dan huwa dettall iktar milli punt ta' sustanza.

Però naħseb li nkunu koperti bi klawsola 48 li ssemmi d-dispożizzjonijiet tat-Taqsima VII.

ONOR.

JESMOND MUGLIETT: Forsi l-kollega tiegħi mhux qed jaqbel ma' l- istil tad-drafting għax jippreferi li l-affarijiet ikunu iktar spelt out milli huma fl-istil li aħna adottajna.

ONOR.

CARMELO ABELA: Kieku kont avukat kien ikolli stil differenti mill- avukat li ddraftja din il-liġi.

ONOR.

JESMOND MUGLIETT: Għandek tendenza li tistenna li l-affarijiet ikunu spelt out.

Però żammejna l-applikazzjoni ta' l-appell b'tali mod li mhux qed indaħħlu klawsoli li m'għandniex indaħħlu u qed indaħħlu dawk li huma neċessarji.

ONOR.

CARMELO ABELA: L-importanti li se jintlaħaq l-għan li jkun hemm appell.

ONOR.

JESMOND MUGLIETT: Hija wiesgħa.

Meta wieħed iħares lejn klawosla 40 jinduna kemm issa jrid joqgħod attent.

Il-prinċipju ta' fair play irid ikun mhux biss f'min qed jilgħab l-isport, pero` anke fil-livelli ta' policy making.

ONOR.

CARMELO ABELA: Jiġifieri hawnhekk se taqbel miegħi li għandna nkunu speċifiċi.

ONOR.

JESMOND MUGLIETT: Hawnhekk qed nagħtu poteri enormi lill-għaqdiet li hija xi ħaġa pożittiva.

ONOR.

CARMELO ABELA: Naqbel li għandu jkun hemm dritt ta' appell f'każ li jiġi rifjutat, bħal dan il-każ, li jkunu reġistrati xi għaqdiet għax naturalment se jbatu l-konsegwenzi jekk ma jkunux reġistrati.

Però li staqsejt jien kien jekk dan id-dritt huwiex kopert bi klawsola 48 li tittratta dwar l-appelli.

Probabbilment ħarbitli peress li hemm imsemmija "id-dispożizzjonijiet tat-Taqsima VII" u jien stennejt li se nara l- klawsoli speċifiċi msemmija.

Pero` ladarba hija miftuħa b'dak il-mod qed tkopri kollox um'għandix diffikulta` fuqha.

Bħala suġġeriment dwar kif il-kunsill jista' jżomm ir-reġistru tiegħu, naħseb li r-reġistru se jkun maqsum f'dawk li huma għaqdiet olimpiċi u għaqdiet mhux olimpiċi.

Għax fil-każ ta' subklawosla 35 (6) fejn qed insemmu assoċjazzjonijiet jew federazzjonijiet li jridu jkunu rikonoxxuti mill-organizzazzjoni internazzjonali, ħafna drabi, kif għedt inti, se nimxu ma' l-IOC.

Allura hemmhekk mhux se jkollok diffikulta`.

Pero` fejn ikun hemm battibekki jaħarqu bejn dixxiplini sportivi Maltin xorta se jkun hemm dak il-konflitt bejn min hu rikonoxxut jew le barra minn Malta.

Allura naħseb li anke għall-fini ta' klassifikazzjoni mill-kunsill ...

ONOR.

JESMOND MUGLIETT: Hawnhekk ma naqbilx miegħek għax ir- rikonoxximent ta' l-IOC huwa kriterju.

M'għandniex noħolqu distinzjoni bejn olympic and non olympic sports.

Per eżempju, il-bowling m'huwiex olympic sport, pero` x'aktarx m'hemmx il-problema ta' conflicting international associations.

Għaliex l-assoċjazzjoni nazzjonali tal-bowling li ħalliet ir-riżultati m'għandhiex tkun fl-istess kategorija ma' l-MFA(

Issa bis-summation ta' l-imħuħ li jkun hemm fil-kunsill jista' jkun li joħroġ b'alternattivi kif jirriżolvi dawn il-konflitti.

Jista' jkun li l- kunsill jgħidilhom biex jingħaqdu taħt federazzjoni waħda għall-fini ta' reġistrazzjoni u fejn ikun hemm diverġenzi fuq rikonoxximent mill- international bodies jitkellem magħhom bħala federazzjoni and the issue is resolved.

Għalhekk fil-kategorija ta' assoċjazzjonijiet nazzjonali fejn hemm l-MFA ikun hemm ukoll il-federazzjoni ta' l-għaqdiet taż-żfin, per eżempju.

Imbagħad dik ikollha għaqda li tirrappreżenta l-għalliema u għaqda li tirrappreżenta l-amateur dance sport.

Jien inħoss li b'dan il-mod dawn ikunu kuntenti u l-problema tiġi riżolta.

Dawn se jkollhom urġenza li jaslu għal ftehim għax jekk ma jirriżolvux il-battibekki tagħhom se jbatu huma stess għax mhux se jkunu rikonoxxuti u ma jkollhomx għajnuna.

ONOR.

CARMELO ABELA: Il-punt li semmejt jien kien vis-à-vis il- kategorija iktar milli għax se jkun hemm differenza ...

ONOR.

JESMOND MUGLIETT: Il-kategoriji differenti jistgħu jkunu assoċjazzjonijiet nazzjonali, għaqdiet sportivi, clubs, skejjel sportivi, pero` ma nixtieqx inkun eżawrjenti fid-diskussjoni tal-kategorizzazzjoni għax naħseb li l-kategoriji varji għandu jasal għalihom il-kunsill wara studju iktar profond.

Hawnhekk ħloqna l-framework li jista' jkun hemm kategoriji, għedna x'qed nifhmu fid-definizzjonijiet, pero` ejja nħallu l- kunsill joħroġ bil-kategoriji.

ONOR.

CARMELO ABELA: Jien naqbel miegħek dwar dan u fil-fatt bdejt billi għedt li qed nagħmel suġġeriment.

Jiġifieri jekk il-kunsill jogħġbu jagħti kas ta' dak li għedna aħna jista' jagħmel hekk, inkella jista' jinjora kollox u jara hu.

Jien qed nagħmel suġġeriment li bih, fl-opinjoni tiegħi, nistgħu b'xi mod nilqgħu għall-konflitt li jista' jkun hemm fejn tidħol l- affiljazzjoni ta' għaqdiet lokali ma' organizzazzjonijiet internazzjonali.

B'dan il-mod għallinqas ikollok dawk li huma plain sailing, inkluż tal- bowling li semmejt inti, f'kategorija għalihom.

Jekk għaqda ta' ċertu sport ma taqax taħt il-kategorija ta' logħob olimpiku ma jfissirx li hija inferjuri jew li se tikkwalifika għal għajnuna inqas minn għaqda ta' kategorija oħra.

Imma qed nissuġġerixxi li jsir hekk biex ikun hemm inqas diffikultajiet.

Naturalment dan huwa biss suġġeriment li jistgħu jagħtu kasu u jistgħu jinjorawh bħall-affarijiet l-oħra li għedna fl-aħħar mill-aħħar.

Jien nawgura li l-assoċjazzjonijiet u l-federazzjonijiet sportivi jifhmu l- ħtieġa li jirreġistraw u jagħtu l-informazzjoni rikjesta dwarhom għax fl- aħħar mill-aħħar din l-informazzjoni għandha tkun available biex il-gvern stess jagħtihom l-għajnuna.

ONOR.

JESMOND MUGLIETT: Mr Chairman, għandi emendi għal klawsola 35:

"N" Klawsola 35 għandha tiġi emendata kif ġej:-

a) f'subklawsola (1) fl-aħħar linja minflok il-kelma "ordnati" għandha tidħol il-kelma "preskritti";

b) f'paragrafu (e) ta' subklawsola (2) minflok il-kliem "fis-seħħ" fl- ewwel linja għandha tidħol il-kelma "preskritti", u minflok il- kelma "ordnat" għandha tidħol il-kelma "preskritt"; u

c) f'paragrafu (f) ta' subklawsola (2) minflok il-kelma "ordnat" għandha tidħol il-kelma "preskritt".

THE CHAIRMAN: Hawn iktar rimarki?

(Onor. Membri: No) Il-mistoqsija hija l-emenda kif imressqa u moqrija mis-Segretarju Parlamentari.

Dawk favur?

(Onor. Membri: Aye) Dawk kontra?

Agreed.

L-Emenda "N" għaddiet nem. con.

THE CHAIRMAN: Il-mistoqsija hija klawsola 35 kif emendata.

Dawk favur?

(Onor. Membri: Aye) Dawk kontra?

Agreed.

Klawsola 35, kif emendata, għaddiet nem. con. u ġiet ordnata biex issir parti mill-Abbozz ta' Liġi.

Klawsola 36 – Kumitat Olimpiku Malti u Assoċjazzjonijiet jew Federazzjonijiet Nazzjonali oħra.

Clause 36 - Malta Olympic Committee and other National Associations or Federations.

THE CHAIRMAN: Is-Segretarju Parlamentari.

ONOR.

JESMOND MUGLIETT: Klawsola 36 irriferejna ħafna għaliha.

Hawn qed ngħidu li l-kumitat olimpiku Malti huwa reġistrat mingħajr ebda formalità u l-istatut tiegħu huwa anness ma' din il-liġi.

Meta għamilna konsultazzjoni pubblika staqsewna għaliex il-kumitat olimpiku Malti biss se jkun reġistrat awtomatikament meta l-assoċjazzjonijiet l-oħrajn ukoll taw kontribut lill-kultura sportiva u l-irwol ewlieni tagħhom fl-isport huwa rikonoxxut.

Kif diġà għedt, trid tintalab ċerta informazzjoni, però stabbilixxejna l- format kif nistgħu nirrikonoxxuhom kemm jista' jkun malajr bla ebda formalità.

Għalhekk subklawsola 36 (2) tgħid li l-ministru jista' minn żmien għal żmien u fuq rakkmandazzjoni tal-kunsill jaħtar dawk il- federazzjonijiet jew assoċjazzjonijiet li għandhom jiġu reġistrati mingħajr ebda formalità oħra.

Jiġifieri mhux se noqogħdu nistennew li dawn jagħmlu talba formali li jkunu reġistrati imma jkunu reġistrati mingħajr ebda formalità b'avviż li jsir fil-gazzetta tal-gvern.

Naħseb waħda mill-ewwel affarijiet li se jagħmel il-kunsill Malti għall- isport kif jitwaqqaf hija li jirrikonoxxi b'mod immedjat lill- assoċjazzjonijiet.

Jekk ma jagħmilx hekk x'aktarx li r-relazzjoni tiegħu ma' dawn l-assoċjazzjonijiet tkun preġudikata.

Jiġifieri bilfors se jkollu jagħmilha kemm jista' jkun malajr.

THE CHAIRMAN: Hemm rimarki?

L-Onor.

Abela.

ONOR.

CARMELO ABELA: Fil-fatt parti mid-diskussjoni fuq din saret fil- klawsola ta' qabilha, allura ċerti mistoqsijiet ġew imwieġba qabel.

Qed naqblu li ċerti assoċjazzjonijiet u federazzjonijiet li fl-aħħar mill-aħħar m'hemmx problemi dwarhom għadhom jiġu reġistrati mingħajr formalità.

Mr Chairman, ma' din il-klawsola hawn abbinata Sekda II li huwa l-istatut tal-kumitat olimpiku Malti u nixtieq nagħmel żewġ mistoqsijiet.

L-ewwel waħda dwar meta jkun hemm emendi għall-istatut tal-kumitat olimpiku Malti stess u l-oħra dwar jekk jistax ikun hemm xi tip ta' konflitt fil-kliem li nsibu fl-istatut tal-kumitat olimpiku Malti ma' dak li nsibu fil-liġi nfisha.

Bħala eżempju żgħir se nsemmi l-artikolu 2 li jitkellem dwar l- għanijiet.

Paragrafu (e) ta' artikolu 2.1.4. jgħid: "Jiġġieled kontra l- użu ta' sustanzi u proċeduri projbiti mill-KOI jew il-Federazzjonijiet Internazzjonali."

Hawnhekk qed jaqblu l-għanijiet tal-kunsill Malti għall-isport u dawk tal- kumitat olimpiku Malti.

Qed jaqblu li għandu jkun hemm ġlieda kontra l- użu ta' sustanzi projbiti.

Allura l-mistoqsija tiegħi hija din: Fl- eventwalità ta' xi konflitt bejn dak li nsibu fl-istatut x'se jiġri?

ONOR.

JESMOND MUGLIETT: Ma nafx jekk il-kollega tiegħi huwiex konxju mill-moviment li għaddej fid-dinja, dak li għidulu l-armonizzazzjoni f'dak li għandu x'jaqsam ma' l-użu ta' sustanzi ...

ONOR.

CARMELO ABELA: Tal-WADA?

ONOR.

JESMOND MUGLIETT: Iva.

Kemm gvernijiet u kemm il-kumitat olimpiku internazzjonali huma membri fil-WADA, u x'aktarx li r-regoli u l-listi li se jkun qiegħed joħroġ il-WADA se jikkonformaw magħhom kemm mill-kumitat olimpiku internazzjonali u kemm l-istess gvernijiet.

Il-WADA twaqqaf biex kemm jista' jkun ma jirriżultawx dawn il-konflitti bejn gvernijiet, assoċjazzjonijiet u l-IOC.

U issa li twaqqaf il-WADA, li nofsu huwa ffinanzjat mill-IOC, ma nistennewx li jkun hemm tali konflitti.

Ma nafx jekk jistax ikun hemm konflitt taħt xi artiklu ieħor ta' l-istatut ta' l-MOC, però naħseb li r-rappreżentanza ta' l-MOC u l-għanijiet li għandna embedded fil-liġi għandhom iwasslu biex dawn l-issues ikunu riżolti għall-ġid ta' l-isport.

Il-kollega tiegħi staqsa x'se jiġri jekk ikun hemm emendi fl-istatut tal- kumitat olimpiku Malti.

Naħseb li fir-reġistru se jkun hemm kategorija għall-kumitat olimpiku Malti kważi waħdu, għalkemm ma nafx f'liema kategorija se jitpoġġa.

Imma żgur li se jkun hemm depożizzjoni ta' emendi ta' l-istatut tal-kumitat olimpiku Malti ħalli meta xi ħadd ikun qed iħares lejn l-istatut ma jħarisx lejn il-liġi biss.

F'dak il-każ jistaqsi lill- kunsill jekk kienx hemm xi emendi sussegwenti għall-istatut li għadda fis- sena 2002.

Jiġifieri l-kumitat olimpiku Malti huwa mistenni li jinforma lill-gvern bl-emendi li jagħmel fl-istatut.

Din hija xi ħaġa normali.

Il- gvern ikun informat b'kull emenda li ssir fl-istatut ta' entità reġistrata u mbagħad ikun informat il-kunsill.

ONOR.

CARMELO ABELA: Jiġifieri kull emenda li ssir għall-istatut tal- kumitat olimpiku Malti li huwa anness mal-liġi se tiġi adottata fil-liġi b'mod awtomatiku.

F'dak il-każ ikun hemm avviż legali bħala proċedura?

ONOR.

JESMOND MUGLIETT: Ovvjament wieħed irid iħares lejn l-emenda ....

ONOR.

CARMELO ABELA: Jiġifieri kif tgħaddi l-emenda mill-kumitat olimpiku Malti l-gvern se jemenda l-liġi li għandna hawnhekk?

ONOR.

JESMOND MUGLIETT: Il-gvern jirreġistraha biex tkun annessa ma' l- istatut tal-kumitat olimpiku Malti.

ONOR.

CARMELO ABELA: Jiġi emendat l-istatut li għandna anness mal-liġi.

ONOR.

JESMOND MUGLIETT: Mr Chairman, nipproponi din l-emenda:

"O" Klawsola 36 għandha tiġi emendata kif ġej:-

F'subklawsola 36(2) minflok il-kelma "jaħtar" fit-tieni linja għandha tidħol il-kelma "jindika", u minflok il-kelma "maħtura" fir-raba' linja għandha tidħol il-kelma "indikata".

It-test Ingliż jibqa' l-istess.

THE CHAIRMAN: Hawn iktar rimarki?

L-Onor.

Abela.

ONOR.

CARMELO ABELA: Għaliex ma nagħmlux "jirrakkmanda"?

THE CHAIRMAN: Sar il-ħin.

Nirringrazzjakom.

Fid-9.00 p.m. id-diskussjoni fuq din il-klawsola kienet interrotta u baqgħet aġġornata.

Il-Kamra rriżumiet u s-Segretarju Parlamentari l-Onor.

Jesmond Mugliett irrapporta progress u talab il-permess sabiex il-Kumitat jerġa' jiltaqa'.

MR SPEAKER: Insejjaħ lill-Viċi Prim Ministru biex, jekk jogħġbu, iressaq l-Aġġornament tal-Kamra.

AĠĠORNAMENT

ONOR.

LAWRENCE GONZI (Viċi Prim Ministru u Ministru għall-Politika Soċjali): Mr Speaker, nipproponi l-Aġġornament tal-Kamra għal nhar il- Ġimgħa, 11 ta' Ottubru, 2002, fid-9.45 a.m. b'din l-aġenda:

Indirizz mis-Segretarju Ġenerali tal-Kunsill ta' l-Ewropa, l-Eċċellenza Tiegħu Walter Schwimmer.

Infakkar lill-Kamra li fis-seduta ta' nhar il-Ġimgħa jsir biss l-indirizz mis-Segretarju Ġenerali tal-Kunsill ta' l-Ewropa, ikun hemm tweġiba mill- Prim Ministru u mill-Kap ta' l-Oppożizzjoni.

Biex nissimplifikaw il-proċedura, Mr Speaker, nagħmlu bħalma għamilna drabi oħrajn.

Il-minuti tas-seduta tal-lum u l-minuti tas-seduta ta' nhar il- Ġimgħa jiġu kkonfermati fis-seduta ta' nhar it-Tnejn filgħaxija u allura ma jkunx neċessarju li fil-bidu tas-seduta ta' nhar il-Ġimgħa jkun hemm il- konferma tal-minuti.

Naturalment fis-seduta ta' nhar il-Ġimgħa ma jkunx hemm il-mistoqsijiet u l- aġenda għas-seduta tal-Ġimgħa tkun turi biss l-indirizz lill-parlament.

Nifhem li ma jkunx hemm diffikultà li jidħlu ġurnalisti jieħdu ritratti u filmati li jkun hemm bżonn.

Imbagħad fl-aħħar tas-seduta ta' nhar il-Ġimgħa lanqas ma jkun neċessarju li jitressaq l-aġġornament formalment, fis-sens li l-iSpeaker huwa awtorizzat mill-Kamra biex x'ħin tispiċċa s-seduta nhar il-Ġimgħa l-Kamra tkun aġġornata mill-ewwel għal nhar it-Tnejn, 14 ta' Ottubru, fis-6:00 p.m. b'din l-aġenda:

Ordnijiet tal-Ġurnata

Abbozz ta' Liġi dwar l-Isports - Kumitat (Kont);

Abbozz ta' Liġi dwar il-Qorti Kriminali Internazzjonali – Tieni Qari;

Abbozz ta' Liġi dwar il-Metroloġija – Tieni Qari;

Abbozz ta' Liġi dwar l-Impiegi u r-Relazzjonijiet Industrijali - Tielet Qari; u

Riżoluzzjoni tal-Prim Ministru dwar il-qagħda fil-pajjiż - Kontinwazzjoni.

Abbozz ta' Liġi dwar il-Proċeduri fil-Qrati u fit-Tribunali - Kumitat Permanenti;

Abbozz ta' Liġi li jemenda l-Att dwar l-Immigrazzjoni - Kumitat Permanenti; u

Abbozz ta' Liġi li jemenda l-Att dwar l-Uffiċċju tal-Posta - Kumitat Permanenti.

MR SPEAKER: Hemm rimarki?

L-Onor.

Joe Mizzi.

ONOR.

JOE MIZZI: Sur President, donnu li f'dan il-pajjiż qed tidħol il- kultura li affarijiet gravi qishom m'huma xejn.

F'dawn l-aħħar snin taħt gvern Nazzjonalista rajna lill-kummissarju tal-pulizija jirriżenja fuq skandlu u rajna wkoll jirriżenjaw l-imħallfin fuq skandlu kbir li għandu x'jaqsam mad-droga.

Biex tkompli, f'din l-ogħla istituzzjoni tal-pajjiż kemm-il darba inġibdet l-attenzjoni fuq abbużi serji li qed isiru in konnessjoni mat-traffikar ta` droga u f'ħafna każijiet qed ikunu implikati wkoll membri min-naħa tal-gvern.

Hemm listi li fihom hemm imsemmijin familjari tagħhom u allura wieħed bilfors irid jitkellem biex jekk din il- brimba tas-saħħa tal-flus u tat-traffikanti tad-droga qed tmiss lil dan il- Parlament jittieħdu l-passi li hemm bżonn.

Jiena ftit ġimgħat ilu semmejt xi każijiet ta` abbużi li ma ġewx miċħuda, u ma jistgħux jiġu miċħuda għax hija l-verita`.

Ħalli nibda ngħid kif in- naħa tal-gvern hija mċappsa.

Per eżempju kif wieħed jippretendi li l-Prim Ministru jgħid li persuna għandha kwalitajiet tajba u daqsxejn inqas tajba meta din il-persuna kienet imdaħħla fit-traffikar tad-droga!

Il-poplu jrid ikun mazzun biex jibla` dawn l-affarijiet.

Imma l-poplu m'huwiex mazzun.

Huwa veru li forsi jibża`, imma mazzun m'huwiex.

Meta jibda jisma` dawn l- affarijiet bilfors li wieħed ikollu għal xiex jitħasseb.

Bilfors li l- brimba u l-flus tat-traffikanti tad-drogi qegħdin jirrikattaw.

Għaliex qed ngħid hekk?

Fost il-każijiet li tkellimt dwarhom jiena semmejt il-każ ta` Queiroz li huwa trafikant tad-droga li ġie meħlus mill-ħabs.

Ta` min jgħid li l-ewwel darba li ntalbet l-amnestija għal dan il-bniedem, il-pulizija għamlitha ċara li m'għandux jingħata amnestija imma mbagħad kellu jkun proprju l-ex ministru Ugo Mifsud Bonnici li meta kien laħaq kariga għolja kien reġa` talab biex tingħata l-amnestija lill-Queiroz.

Kulħadd jaf li meta Ugo Mifsud Bonnici kien ministru, fil-Kottonera kien magħruf bħala l-padrun tad- drogi.

Kulħadd jaf, u jiena m'għandix għalfejn noqgħod insemmi l- affarijiet.

Jiena kont semmejt ukoll każ li fih kien involut d-driver tiegħu - u jiena kont batejt mill-konsegwenzi ta` dan il-każ - li flok ġie kkastigat, ġie ppremjat ukoll.

Dawn huma affarijiet li ma jitwemmnux.

MR SPEAKER: Ippermettili ftit, Onor. Mizzi.

L-Onor.

Jean Pierre Farrugia.

ONOR.

JEAN PIERRE FARRUGIA: Sur President, jiena fhimt sew li l-Onor.

Membru qed jipprova jgħid li l-ex-ministru Nazzjonalista, Ugo Mifsud Bonnici huwa padrun tad-droga?

Jekk qed jgħid hekk, jiena nitolbu li jirtiraha immedjatament.

ONOR.

JOE MIZZI: Inti qaddis taf x'jiġifieri?!

Taf x'inhu padrun?

Qaddis tad-droga!

MR SPEAKER: Nitlob li kulħadd ikun meqjus fid-diskors tiegħu.

ONOR.

JEAN PIERRE FARRUGIA: Jekk qal din id-diskors, jiena qed nitlob li jirtirah immedjatament.

Jiena ma fhimtux sew, imma jekk qal dan id-diskors nitolbu li jirtirah immedjatament.

ONOR.

JOE MIZZI: Jiena m'hu se nirtira xejn.

Ngħid biss li jekk imur jistaqsi n-nies tal-Kottonera, dawn jgħidulek li huwa magħruf bħala l- padrun.

Biżżejjed ngħid li jekk tistaqsi lin-nies ta` Bormla jafu x'karattru kellu u kemm kien maħbub mad-drogati.

Mela ogħqod kwiet.

Bħala President, ta l-amnestija ....

(Interruzzjonijiet)

Hawn point of order mill- Viċi Prim Ministru.

ONOR.

LAWRENCE GONZI: Sur President, dan id-diskors ma jistax isir.

Huwa assolutament kontra r-regolamenti tal-Kamra.

L-Onor.

Mizzi qed jagħmel allegazzjonijiet serji fil-konfront ta` persuna li okkupat l-ogħla kariga ta` dan il-pajjiż, kienet anke President ta` pajjiżna, u akkużi ta` dan it- tip ma jistgħux isiru.

ONOR.

JOE MIZZI: Jiena għedt "magħruf bħala".

ONOR.

LAWRENCE GONZI: Issa magħruf u mhux magħruf, dik irid jirtiraha.

ONOR.

JOE MIZZI: Le, ma nirtirahiex għax hekk magħruf.

ONOR.

LAWRENCE GONZI: Ma jistax ikun!

F'dan il-parlament ma jistgħux isiru dawn l-affarijiet.

(Interruzzjonijiet)

ONOR.

JOE MIZZI: Biżżejjed ngħidlek li d-driver tiegħu kien ipproteġih meta qal li ried jitfagħli l-bieb ġewwa.

(Interruzzjonijiet) M'hemmx għalfejn ngħidlek.

ONOR.

LAWRENCE GONZI: Ma jistax ikun.

L-Onor.

Mizzi qed jagħmel allegazzjonijiet serjissimi fil-konfront ta` persuna li m'hijiex qiegħda hawn u ma tistax tiddefendi ruħha.

M'huwiex aċċettabbli li jsiru dawn l- affarijiet fl-ogħla isitituzzjoni tal-pajjiż u ninsisti li jirtira dak li qal.

(Interruzzjonijiet) Mhux aċċettabbli għall-ġid tagħna lkoll.

Mhux aċċettabbli li d-diskors isir b'dan il-mod.

ONOR.

JOE MIZZI: Fl-opinjoni tiegħi - u għandi dritt ngħid l-opinjoni tiegħi - u ta` ħafna, iva, dan huwa padrun għalihom.

ONOR.

LAWRENCE GONZI: Sur President, jiddispjaċini, dan għandu jiġi rtirat immedjatament, m'huwiex aċċettabbli li jkun hawn dan it-tip ta` diskors u jekk inhu hekk jien inqajjem każ ta` ksur ta` privileġġ issa, in facem curiae għaliex l-akkuża li qed jagħmel l-Onor.

Mizzi tolqot lid- deputati kollha ta` dan il-parlament u dan m'huwiex aċċettabbli!

M'huwiex aċċettabbli!

(Interruzzjonijiet) Le, l-Onor.

Mizzi jrid jirtira dak li għadu kif qal.

Mhux se npoġġi bil-qiegħda qabel ma jsir hekk għax jien għandi d-dmir li niddefendi lid-deputati ta` dan il-parlament.

(Interruzzjonijiet)

MR SPEAKER: Inżommu l-ordni, jekk jogħġobkom.

L-Onor.

Mizzi.

ONOR.

JOE MIZZI: Kulħadd jaf ġewwa l-Kottonera li meta dak iż-żmien kien hemm nies bid-drogi, fosthom id-driver tiegħu li ried jitfa` l-bieb tad-dar tiegħi ġewwa, dawn ġew protetti mill-ministru.

Fil-fatt lid-driver ma tajrux.

(Interruzzjonijiet)

MR SPEAKER: Il-Viċi Prim Ministru.

ONOR.

LAWRENCE GONZI: Sur President, lanqas dan l-istatement m'hu aċċettabbli.

(Interruzzjonijiet) L-Onor.

Mizzi qiegħed jagħmel dikjarazzjonijiet li huma irresponsabbli għall-aħħar.

Ma jistgħux isiru dawn id-dikjarazzjonijiet.

Ma jistax jagħmel dawn id-dikjarazzjonijiet f'dan il-parlament.

Assolutament mhux aċċettabbli.

(Interruzzjonijiet) Noġġezzjona bil-qawwa kollha li jsiru dawn it-tip ta` akkużi f'din l-ogħla istituzzjoni tal-pajjiż.

Jekk għandu kuraġġ l-Onor.

Joe Mizzi minflok jinħeba wara l-privileġġ paralmentari, joħroġ jiirrepeti dan id-diskors barra u mbagħad jiffaċċja l-ġudizzju tal-qrati tagħna, Sur President.

Li nużaw il-protezzjoni tal-privileġġ parlamentari biex inniżżlu dan il- parlament f'dawn il-livelli assolutament m'huwiex aċċettabbli.

(Interruzzjonijiet)

ONOR.

JOE MIZZI: Dan m'huwiex point of order.

ONOR.

LAWRENCE GONZI: Iva, dan huwa point of order u m'iniex se nħalli li jsir dan id-diskors għax inkunu qegħdin ninsolentaw lil dan il-parlament.

Le, noġġezzjona u jrid jiġi rtirat kollu kemm hu.

Jekk mhux se jiġi rtirat se nqajjem ksur ta` privileġġ in facem curiae.

MR SPEAKER: Ippermettuli ftit.

Onor. Mizzi s-Sedja qed titlob li d- diskors għandu jitpoġġa mod ieħor.

Wieħed irid ikun meqjus fi kliemu u responsabbli f'dak li jgħid.

ONOR.

JOE MIZZI: Meta Ugo Mifsud Bonnici kien ministru kulħadd kien jaf f'liema sitwazzjoni kienet tinsab il-Kottonera minħabba t-traffikar tad- droga.

Naħseb li żgur li issa ma jistax jgħid li m'iniex ngħid il-verita`.

Ħalli nkompli fejn kont.

Sur President, għall-ewwel lil Queiroz l-amnestija ma ngħatatlux imbagħad l- ex-president, Ugo Mifsud Bonnici, talab biex tingħatalu l-amnestija u qal hekk:

"Hemm każ partikolari ta` Francisco de Assis Queiroz, Brażiljan, li jgħid li għandu l-hepatitis.

Nixtieq għal ħafna raġunijiet li kieku dan il-każ jiġi rikonsidrat".

Jiena nistaqsi: X'inhuma dawn ir-raġunijiet?

Sur President, jiena kont semmejt ukoll il-każ ta` Ciro del Negro fejn fid- djarju tiegħu, li jiena se npoġġi fuq il-mejda tal-Kamra, jissemmew ħu l- ministru Louis Galea, ħu l-Ministru John Dalli u Etienne Gatt li huwa t- tifel ta` l-ex-ministru Lawrence Gatt.

Jidher ċar, minn investigazzjonijiet li saru mill-pulizija u minn statements li għandi hawn, li dan ta` l-aħħar kien jgħaddi mill-VVIP u jġib id-drogi.

Biex insostni dan, jiena se nqiegħed wkoll fuq il-mejda tal-Kamra kopja ta` talbiet mill-ministeru ta` l-agrikultura biex it-tifel tal-ministru, Etienne Gatt, jgħaddi mill-VIP.

Meta l-pulizija interrogaw lil Ciro del Negro u staqsewh jekk kienx qed jitkellem ma` xi avukat fuq xi klawsoli li għandhom x'jaqsmu mat-terroristi – f'kelma waħda riedu jgħidulu li huwa qiegħed f'ċirku ta` terroristi – qalilhom li hu man-nazzjonalisti biss jagħmilha, bħal Etienne Gatt.

U din se npoġġiha wkoll fuq il-mejda tal-Kamra.

Sur President, semmejt anke l-kwestjoni ta` Norman Bezzina.

Ma min hu mċappas Norman Bezzina?

Dan kien dak li l-ewwel f'affidavit qal li ma kellu xejn x'jaqsam mat-traffikar tad-droga u mbagħad insibu li huwa akkużat bit- traffikar tad-droga.

Dan kien konsulent mal-ministru Louis Galea.

Jiena se npoġġi dokumenti fuq il-mejda tal-Kamra li juru li dan kien konsulent mal- ministru Louis Galea u li anke kien siefer f'delegazzjoni ma' l-istess ministru Galea.

Kellna każ ieħor ta` familjari ta` ministru - dan kien ministru qabel u huwa ministru llum – li kienet akkużata bi traffikar tad- drogi li l-akkuża tagħha ġiet mibdula f'pussess ta` drogi.

Ir-reġistratur kienu biddluh għax kellu tendenzi laburisti biex għamlu s-smiegħ tal-kawża meta ma kienx hemm nies.

Dawn huma affarijiet li ma jitwemmnux imma huma affarijiet li saru.

Sur President, imbagħad xi ngħidu għall-każ tal-cocaine party li sar fuq yacht.

Dan kien każ li seħħ meta, bħala ministru, kont responsabbli jiena.

Jiena għedt li dan il-każ seħħ fi żmieni.

Ma qgħadtx nistħi ngħid.

Dan kien każ li fih kienet imdaħħla tifla ta` ras kbira.

F'dan il-każ il-pulizija kellha rapport li qed isir cocaine party fuq yacht u meta marru biex jiċċekkjaw marru fuq yacht żbaljat, imbagħad meta marru fuq il-yacht li suppost kellhom imorru ma kien hemm ħadd.

Nerġa` ngħid li jiena għedt speċifikament li dan il-każ seħħ meta kont responsabbli jien.

Tan-naħa tal- gvern ikkonfermaw li veru dak li għedt jien, imma qalu li ġara fi żmieni.

Iva, fi żmieni seħħ.

Issa ħalli ngħid x'għamilt jien.

Meta sirt naf x'ġara ma ridtx nemmen li dak li għamlu l-pulizija sar bi żball.

Min kien responsabbli qalli li huwa żball ġenwin u jien bqajt ninsiti li dak ma kienx żball ġenwin u tlabt li jittieħdu l-passi, imma min kien responsabbli qalli li ma jistgħux jittieħdu passi.

Pero` naċċertakom li aħna bqajna ninsistu li jittieħu passi, u ttieħdu passi biex abbużi bħal dawn ma jibqgħux isiru.

Biex nuri kemm tan-naħa l-oħra dejjem jipprovaw iqarrqu, qalu li veru li dan il-każ seħħ u li seħħ fi żmieni, imma ma qalux ta` min kienet it-tifla involuta f'dan il-każ.

Ma qalux li t-tifla kienet ta` wieħed li dakinhar kien deputat nazzjonalista u li qabel kien ministru Nazzjonalista.

Dan messhom qalulu lill-poplu.

Jiena qed ngħid dan biex nuri l-intriċċi li hemm fi ħdan il-partit Nazzjonalista.

Mela allura meta tara dawn l-affarijiet mhux bilfors niġi nitkellem b'dan il-mod fl-ogħla istituzzjoni.

Sur President, jiena qed insemmi dawn l-affarijiet għax il-brimba tad-drogi u tal-flus qed timmina l-ogħla isitituzzjonijiet tal-pajjiż.

Ma rajniex x'ġara issa fil-każ ta` l-imħallfin!

Ma rajniex li din il-persuna li nstabet ħatja llum u nbagħtet il-ħabs, ftit ilu kien hemm il-ġudikatura li ma riedx jibdlu u jieħu ġurament biex ma jeħel xejn!

Dawn l-affarijiet qed isiru f'dan il-pajjiż u ħadd ma jitkellem, qisu m'hu qed jiġri xejn.

Għalhekk jien ridt nitkellem u nerġa` nuri l-affarijiet bil-provi.

U mela jiġu jsemmu dak il-każ li seħħ fi żmieni.

Fi żmieni kien, għedtha jien, m'hemmx għalfejn jgħidha ħaddieħor.

Imma la qalu li kien fi żmieni messu kellhom id-diċenza jgħidu li t-tifla li kienet involuta fil-każ kienet bint wieħed prominenti fil-partit nazzjonalista.

Sur President, irridu noqogħdu attenti għax inkella dawn l-affarijiet se jibqgħu sejrin.

Kif nistgħu ma ninvestigawx, kif nistgħux ma neħdux passi u ma narawx x'inhi jiġri meta fid-dokumenti nsibu li hemm ismijiet ta` ministri, ta` min hu midħla tagħhom u familjari tagħhom imdaħħlin?

Kif jista` jkun ma jsir xejn?!

Minn fuq, mhux talli ma ninvestigawx talli nipprovaw inkissru lin-naħa l-oħra billi ngħidu li qed jivvintaw l- affarijiet.

X'jiġifieri!

Jiena l-kuxjenza ma tħallinix kwiet u se nibqa` insemmi dawn l-affarijiet għax affarijiet bħal dawn għandhom jiġu investigati bis-serjeta` u għandna naraw x'inhu jiġri u mhux noqogħdu taparsi nipprovaw nuru li dawn l-affarijiet qatt ma eżistew.

Mhux veru, hemm il-provi u eżistew.

M'hemmx għalfejn noqgħod insemmi l-kwestjoni ta` Etienne Gatt mal-PIPS.

Wara kollox jekk tħares lejn id-dokumenti, meta talbu biex jidħol mill-VIP taf minn fejn kien ġej, mhux minn Londra imma minn Casablanca.

Kulħadd jaf x'wieħed jista` jġib minn Casablanca.

Jiġifieri dawn huma affarijiet li juru biċ-ċar kif qed jimxi l-partit nazzjonalista fil-gvern.

Mhux billi noqogħdu ngħidu li qed nagħmlu liġijiet biex inħarrxu l-pieni.

X'jiswa li tħarax il-pieni?

Ma rajniex kif spiċċajna!

Kien hemm min ġie bribed biex inaqqas sentenza ta` ħabs.

Mela allura mhux is-sentenzi jgħoddu, jgħodd biss li l-affarijiet isiru bis- serjeta`.

Grazzi.

MR SPEAKER: L-Onor.

Mizzi għandu xi dokumenti biex jitpoġġew fuq il- Mejda tal-Kamra.

Hawn permess?

(Onor. Membri: Iva)

Il-permess ingħata.

ONOR.

JOE MIZZI: Sur President, inqiegħed fuq il-Mejda tal-Kamra:-

Kopja ta' stqarrija ta' Ciro del Negro mogħtija li saret quddiem il- Pulizija fis-27 ta' Awissu 1995;

Kopja ta' żewġ ittri datati 6 ta' Novembru 1991 u 5 ta' April 1993 rispettivament miktuba mis-Segretarju Privat tal-Ministru għall- Agrikoltura u Sajd liċ-Chairman ta' l-Ajruport Internazzjonali ta' Malta dwar arranġamenti għall-faċilitajiet ta' VIP fl-ajruport;

Estratt mid-djarju ta' Ciro del Negro;

Kopja ta' dokumentazzjoni b'riferenza għall-għoti ta' maħfra presidenzjali lil Francesco de Assis Queiroz fl-1994;

Kopja ta' abbozz ta' affidavit iffirmat mis-Sur Norman Bezzina fit-13 ta' Awissu 1996;

Kopja tal-kuntratt tax-xogħol tas-Sur Norman Bezzina iffirmat fl-14 ta' Diċembru 1989 bħala konsulent fuq il-komputerizzazzjoni mal- Ministeru għall-Politika Soċjali; u

Tabella li tagħti tagħrif dwar is-safar uffiċjali tal-Ministru Louis Galea bejn l-1989 u l-1991.

MR SPEAKER: Grazzi.

Hawn iżjed rimarki?

L-Onor.

Michael Farrugia.

ONOR.

MICHAEL FARRUGIA: Sur President, naħseb li b'dak li qed jiġri bħalissa fl-isptar tal-Qroqq nistgħu nagħmlu novella dwaru li tkun intitolata "Sptar tal-mistħija taħt il-gvern ta` Fenech Adami".

Ġewwa dan l-isptar ġraw diversi affarijiet li wieħed jista` jasal biex jgħid li kienu abbużi.

Saru affarijiet li ma kenux sewwa u saru affarijiet li żgur qatt ma jistgħu jkunu aċċettabbli minħabba l-mod li saru.

Illum m'iniex se nitkellem fuq il-mod ta` kif ingħata l-ewwel kuntratt ta` l-isptar ġewwa tal-Qroqq.

Biżżejjed insemmi r-rapport tal-qrati li kienu akkużaw lill- gvern li kien qabeż kull limitu legali bil-mod li ngħata dak it-tender.

Lanqas se nitkellem fuq il-mod kif id-disinjaturi, Norman and Dawburn, kienu mneħħija wara li kienu ntgħażlu bl-iktar mod trasparenti wara sejħa għall-offerti biex imbagħad id-disinjar ta` l-isptar tal-Qroqq kellu jinbeda kollu mill-ġdid u ngħata lill-konsorzju li fil-fatt qiegħed jibni l- istess sptar.

Din kienet waħda mill-oxxenitajiet li fil-fatt għamel dan il- gvern permezz ta` kumitat ifformat minn minsitri li hemm fil-kabinett illum.

Dawn kienu ħadu d-deċiżjoni li jneħħu lid-disinjaturi Norman & Dawburn u qabbdu lill-istess kuntrattur li qiegħed jibni l-isptar biex jagħmel anke d-disinji ta` l-isptar.

Imbagħad saret il-ħniżrija l-oħra, jiġifieri l-kuntratt li ġie miftiehem bejn il-fondazzjoni għas-servizzi mediċi f'isem il-gvern Malti flimkien mal- konsorzju ta` l-iSKANSKA.

Wieħed irid isemmi wkoll id-diversi subcontracting li saru fuq dan l-isptar.

Kien hemm diversi akkużi ta` abbużi fil-mod kif saru l-affarijiet u kif intgħażlu l-kuntratturi biex ikomplu jibnu biċċiet oħra minn dan l-isptar.

Sur President, issa wasalna għal storja oħra f'din it-telenovella li għaddejja bħalissa – iktar minn telenovella wieħed jista` jsejħilha farsa – li tikkonċerna l-mod ta` kif ingħata t-tender li jiswa madwar Lm30 miljun għax-xiri ta` apparat mediku, ta` għamara kif ukoll ta` dawk l-affarijiet kollha li huma meħtieġa għall-isptar il-ġdid f'tal-Qroqq.

Hawnhekk wieħed irid jgħid li donnu hawn xi magħmul għax kull meta jkun hemm il-partit Nazzjonalista fil-gvern u jkun qed jinbena xi sptar ġdid l-affarijiet dejjem isiru b'mod abbużiv kif fil-fatt qed isir fil-bini ta` dan l-isptar.

Is-sena li għaddiet kien hemm sejħa għall-offerti li n-numru tagħha kien CT389/2001.

Din is-sejħa għall-offerti kienet tinkludi x-xiri ta` apparat mediku, għamara u affarijiet oħra għall-isptar il-ġdid ġewwa tal-Qroqq.

Wara li ntefgħu l-offerti u nfetħu pubblikament il-kaxxi u kull kumpannija li tefgħet l-offerta kienet taf il-valur ta` l-offerta li tefgħu l- kumpanniji l-oħra, b'mod stramb, ftit sigħat wara, l-offerta tal-kumpannija Hospitalia International ġiet miftuħa beraħ għall-iskrutinju pubbliku u kulħadd seta` jmur jara dawn minn fejn se jġibu l-apparat u l-għamara u dak kollu li hemm relatat ma` l-isptar tal-Qroqq u kemm fil-fatt huwa l- valur tat-tender mitfugħa.

L-ebda waħda mill-offerti l-oħrajn li ġew mitfugħa ma nfetħet għall-iskrutinju pubbliku u meta din il-kumpannija saret taf li l-offerta tagħha nfetħet għall-iskrutinju pubbliku u ġibdet l- attenzjoni ta` min kien responsabbli qalulhom li kienu għamlu żball.

Ibqa` bl-iżball!

Imbagħad għalqu l-file, ma ħallew lil ħadd jarah u bagħtu kollox lejn l-Ingilterra biex l-offerti li ntefgħu jiġu evalwati minn kumpannija ta` konsulenti Ingliżi li ġġib l-isem ta` SECTA li kienet ġiet mqabbda mill-fondazzjoni għas-servizzi mediċi.

F'din l-evalwazzjoni din il-kumpannija tkun tista` tara l- ispeċifikazzjonijiet, l-istandard u prezzijiet mitfugħa biex wieħed jara li dawn jaqblu mal-kondizzjonijiet għas-sejħa għall-offerti.

Imbagħad jagħmlu rakkmandazzjoni ta` liema offerti huma l-iktar vantaġġjużi u liema huma l-inqas vantaġġjużi.

Ovvjament, imbagħad wieħed jistenna li jinfetu d- diskussjonijiet ma` dik il-kumpannija li kellha l-aktar offerta vantaġġjuża.

Hekk ġara?

Kulma nafu huwa li d-direttur tal-kuntratti, permezz tal-fondazzjoni għas-servizzi mediċi, fetaħ diskussjonijiet biex jevalwaw offerta li kienet mitfugħa mill-kumpannija INSO SpA (Florence) li hija kumpannija Taljana li l-offerta tagħhom ma kenitx mifuħa għall- pubbliku kif ġara fil-każ tal-kumpannija l-oħra.

U x'saru f'dawn id- diskussjonijiet?

Dawn id-diskussjonijiet, jidher b'mod ċar li wasslu biex diversi klawsoli li kien hemm imniżżlin fl-istess sejħa għall-offerti ġew miksura bl-iktar mod sfaċċat.

Fosthom insibu dawn:

"Prices quoted by the tenderer shall be fixed until the award of the tender.

No tender may be modified after the deadline for submission of tender.

During the evaluation of the tender the client may, at his discretion, ask the tenderer for a clarification of his tender.

The request for clarification and the response shall be in writing and no change in the price or substance of the tender shall be sought, offered of permitted.

Subject to instructions to tenderer, no tenderer shall contact the client or any person or organisation connected with the design and/or development of the project on any matter relating to his tender from the time of the tender opening to the time that the contract is awarded.

If any tenderer wishes to bring additional information to the notice of the client, he should do so in writing.

The client requires the tenderers observe the highest standard of ethics during the procurement and execution of this contract.".

Sur President, jidher li dawn il-punti kollha ġew miksura.

L-ewwel darba li lissint pubblikament dawn il-punti kien is-Sibt li għadda.

Issa nafu l- organizzazzjoni li hemm fid-dipartimenti tal-gvern u anke f'diversi fondazzjonijiet kif inhuma kollha geared biex jirrispondu mill-ewwel.

Għaddew ħamest ijiem, kważi sitta, u s'issa għadu ma kienx hemm l-ebda risposta, mingħand ħadd.

Issa s-soltu meta toħroġ xi stqarrija min-naħa tagħna wara nofs siegħa tkun diġa` fl-uffiċċju tal-ministru u jaraw kif immedjatament joħorġu stqarrija ħalli jirrispondu għal dak li jkun intqal fl-istqarrija li tkun saret min-naħa tagħna.

Din id-darba ma sarx hekk.

Għandu jkun qegħdin jiġġieldu bejniethom biex jaraw min se jirrispondini, bħalma ġara meta qajjimt il-każ tat-twaħħil tabelli fix-xtut fejn ma jistax isir għawm.

Sur President, kulma tlabt jiena kien li kull offerta li ġiet mitfugħa ssir pubblika mingħajr ma tkun minsusa minn kif oriġinarjament kienet mitfugħa.

Imbagħad, f'ġieħ it-trasparenza, jekk dan il-gvern jemmen fit-trasparenza, tlabt ukoll li l-ewwel rapport tal-konsulenti Ingliżi tal-kumpannija SECTA imqabbdin mill-fondazzjoni għas-servizzi mediċi jiġi ppubblikat mill-iktar fis possibbli - jistgħu ukoll jippubblikaw rapporti oħra jekk saru xi oħrajn wara - jekk verament wara din l-istorja m'hemmx biżibilju ħmieġ moħbi warajha.

Fl-aħħar rrid ngħid li dwar dan il-każ inżomm responsabbli lill-Prim Ministru, lill-Ministru tal-Finanzi u l-fondazzjoni għas-servizzi mediċi.

MR SPEAKER: Grazzi.

Sar il-ħin.

Il-Kamra hija aġġornata għal nhar il- Ġimgħa, 11 ta' Ottubru, 2002 fid-9:45 a.m. bl-aġenda kif komunikata mill- Viċi Prim Ministru.

Fid-9.30 p.m. il-Kamra aġġornat mingħajr ma saret il-mistoqsija.

MISTOQSIJIET GĦAL TWEĠIBIET ORALI MWIEĠBA BIL-MIKTUB

GĦARGĦUR - TRIQ IL-CARAVAGGIO

L-ONOR.

NOEL FARRUGIA staqsa lill-Ministru għat-Trasport u Komunikazzjoni: Fid-dawl tas-sitwazzjoni diffiċli li qed isofru r-residenti tal-Għargħur meta għandhom l-aċċess imblukkat fi Triq Caravaggio u kawża ta' dan it-traffiku qed jinġema' fil-pjazza tar-raħal u jkun ta' inkonvenjent kbir kif ukoll ta' periklu għat-tfal u l-anzjani, jista` il- Ministru jara li jinħarġu t-tenders meħtieġa ħalli tiġi estiża din il-parti tat-triq fil-Għargħur?

Jekk fl-affermattiv, meta?

Jista` jassigurani li x- xogħlijiet ikunu lesti sal-festi tal-Milied li ġejjin?

ONOR.

ĊENSU GALEA: Nirriferi lill-Onor.

Interpellant għar-risposta mogħtija fil-mistoqsija parlamentari numru 16511.

BAĦRIJA - TRIQ PRINĊIPALI - XOGĦLIJIET

L-ONOR.

NOEL FARRUGIA staqsa lill-Ministru għat-Trasport u Komunikazzjoni: Jista` il-Ministru jgħid x'ġara mix-xogħlijiet li kellhom isiru fit-triq prinċipali tal-Baħrija?

Jista` jara li din it-triq tingħata wiċċ tarmac qabel il-11 ta' Novembru li ġej ħalli għall-festa ta' San Martin ir-residenti u l-Maltin li jidħlu l-Baħrija għall-festa u matul ix- xitwa li ġejja jsibu triq tajba u mhux kollha ħofor u skossi?

ONOR.

ĊENSU GALEA: Nirriferi lill-Onor.

Interpellant għar-risposta mogħtija għal mistoqsija parlamentari numru 35358.

PIXXINA NAZZJONALI - TMEXXIJA

L-ONOR.

CARMELO ABELA staqsa lill-Ministru ta' l-Edukazzjoni: Jista' il-Ministru jgħid jekk għadhomx għaddejjin it-taħdidiet bejn it- tmexxija tal-pixxina nazzjonali u l-awtoritajiet ta' l-universita` dwar min għandu d-dritt li jmexxi l-pixxina u faċilitajiet oħra tal-madwar?

Kemm saru laqgħat s'issa matul din is-sena u meta saru?

ONOR.

LOUIS GALEA: M'għandi xejn xi nżid mat-tweġiba li tajt għall- mistoqsija parlamentari numru 31901.

PIXXINA NAZZJONALI - FORMAZZJONI TAL-KUMITAT

L-ONOR.

CARMELO ABELA staqsa lill-Ministru ta' l-Edukazzjoni: Jista' il-Ministru jgħid minn min hu ffurmat il-kumitat tat-tmexxija tal- pixxina nazzjonali f'Tal-Qroqq?

Kemm minnhom għandhom salarju/allowance?

Għandhom xi benefiċċji oħra?

Jista' jagħti d-dettalji tas-salarji, allowances u benefiċċji oħra ta' kull uffiċjal?

ONOR.

LOUIS GALEA: Infurmat li l-kumitat tat-tmexxija tal-pixxina nazzjonali huwa ffurmat hekk:

Is-Sur Maurice Gruppetta – Chairman; Is-Sur Joe Cassar - segretarju tal-bord; Is-Sur Franco Azzopardi - direttur tal-finanzi; Is-Sur Peter Bonello – membru; Is-Sur Robert Ebejer – membru.

Informat ukoll li ċ-chairman jirċievi remunerazzjoni ta' Lm750 fix-xahar u bonus ekwivalenti għal 10% tal-cash surplus tas-sena finanzjarja preċedenti.

Il-membri l-oħra tal-bord jirċievu remunerazzjoni ta' Lm1000 fis-sena.

STUDENTI - ŻJAJJAR KULTURALI

L-ONOR.

CARMELO ABELA staqsa lill-Ministru ta' l-Edukazzjoni: Jista' il-Ministru jgħid x'inhi s-sitwazzjoni issa rigward studenti li l- għalliema tagħhom iridu jeħduhom fuq żjajjar kulturali wara d-deċiżjoni ta' l-awtorita` tat-turiżmu li timmulta għalliem li kien qed jispjega dwar monument storiku?

ONOR.

LOUIS GALEA: Fi stqarrija pubblika l-MTA insistiet li qatt ma kienet u lanqas hi l-politika jew il-prattika ta' l-awtorita` li tieħu passi kontra membri tal-professjoni ta' l-għalliema li jkunu qed jieħdu ħsieb studenti ta' l-iskejjel primarji, sekondarji u terzjarji fuq żjarat kulturali f'mużewijiet u postijiet storiċi.

TRASPORT TA' TFAL - SUPERVIŻJONI

L-ONOR.

CARMELO ABELA staqsa lill-Ministru ta' l-Edukazzjoni: Jista' il-Ministru jgħid jekk huwiex obbligatorju li jkun hemm superviżjoni ta' adulti fuq vannijiet/buses li jintużaw biex iġorru t-tfal lejn u mill- iskola?

Min huwa responsabbli jekk jinqala' xi inċident?

ONOR.

LOUIS GALEA: Informat li mhux obbligatorju li jkun hemm superviżjoni ta' adulti fuq vannijiet/buses waqt il-ġarr lejn u mill- iskola, ħlief waqt ġarr tat-tfal bi bżonnijiet speċjali.

Meta kien hemm superviżjoni ta' adulti mat-tfal waqt il-ġarr lejn u mill-iskola, dan kien organizzat mill-kunsill skolastiku.

LIĊENZJI TAS-SEWQAN - TESTIJIET

L-ONOR.

CARMELO ABELA staqsa lill-Ministru għat-Trasport u Komunikazzjoni: Jista' il-Ministru jgħid kemm-il persuna applikat biex tagħmel it-test tas-sewqan fl-ewwel tmien xhur tas-sena?

Kemm saru minn dawn it-testijiet?

Kemm-il persuna għaddiet?

Meta xi ħadd jeħel minn dan it-test wara kemm żmien jerġa' jissejjaħ?

ONOR.

ĊENSU GALEA: Jien infurmat li n-numru ta' persuni li applikaw għat- test tas-sewqan fl-ewwel tmien xhur tas-sena 2002, kemm saru testijiet u kemm il-persuna għaddiet huwa kif ġej:

numru ta' applikazzjonijiet - 5,361 numru ta' testijiet li saru - 5,805 numru ta' persuni li għaddew mit-test - 5,262 Il-proċeduri wżati mid-direttorat tal-liċenzji u testijiet meta xi ħadd jeħel mit-test tas-sewqan huma dawn:

a) jekk l-applikant qiegħed ma' skola tas-sewqan, din terġa tissottometti nominazzjoni lid-DLT għal test ieħor.

Id-data tiġi ffissata mill-istess skola tas-sewqan; a) jekk l-applikant qiegħed ma' instructor privat, jirċievi appuntament ieħor mid-DLT fl-eqreb data possibbli; b) f'każ li l-applikant jeħel mi-test orali (l-aħħar parti tat-test), kemm jekk qiegħed ma' skola tas-sewqan jew instructor privat, jirċievi appuntament għal test orali biss mid-DLT fl-eqreb data possibbli.

ĠNUS MAGĦQUDA – KUNTATTI MAL-GVERN MALTI

L-ONOR.

CARMELO ABELA staqsa lill-Ministru għall-Affarijiet Barranin: Jista' il-Ministru jgħid jekk kienx hemm xi kuntatti bejn il- gvern Malti u dak ta' l-Istati Uniti dwar il-problema ta' l-Iraq?

Jista' jgħid jekk il-gvern Malti għamilx xi forma ta' pressjoni fuq l-Istati Uniti biex qabel ma tieħu xi azzjoni militari din tagħmlu taħt l-awspiċi tal-Ġnus Magħquda?

ONOR.

JOE BORG: Meta indirizzajt lill-assemblea ġenerali tan- Nazzjonijiet Uniti fil-15 ta' Settembru li għadda, kont sħaqt f'isem il- gvern Malti li l-gvern Iraqi għandu jonora l-obbligi tiegħu kollha taħt ir- riżoluzzjonijiet relattivi tal-kunsill tas-sigurta`.

Sostnejt ukoll l-pożizzjoni tal-gvern Malti li:

"The International community should spare no effort in exploring all political and diplomatic options that would or could assist in resolving the issue.

Malta is in agreement with the Secretary General that if Iraq fails to meet its obligations, the Security Council, as an organ, primarily entrusted with the responsibility for the maintenance of international peace and security, must shoulder and face its responsibilities.

The Security Council has to ensure compliance with its own resolutions in the interest of the international rule of law."

Irrid ngħid li dan il-messaġġ tal-gvern Malti twassal għand dawk il- pajjiżi, inkluż l-Istati Uniti, li staqsew dwar x'pożizzjoni qed tieħu Malta f'din iċ-ċirkostanza.

FONDAZZJONI GĦALL-ISKEJJEL T'GĦADA

L-ONOR.

EVARIST BARTOLO staqsa lill-Ministru ta' l-Edukazzjoni: Jista' il-Ministru jqiegħed fuq il-mejda tal-Kamra lista ta' individwi, kumpanniji jew working partnerships li wrew interess fis-sejħa ppubblikata mill-fondazzjoni għall-iskejjel t'għada għall-building services engineering consultancy liema avviż deher fil-ħarġa ta' "Il-Mument" tal-Ħadd 23 ta' Ġunju 2002 u f'ġurnali oħra, liema sejħa għalqet fil-11 ta' Lulju 2002?

F'kull każ jista' jqiegħed kopja tad-dokumentazzjoni ta' kull sottomissjoni li saret?

ONOR.

LOUIS GALEA: Informat li l-kumpanniji li wrew interess fis-sejħa għall-building services engineering consultancy huma dawn li ġejjin:-

Scicluna & Associates Harrison Malta Environmental Technology Services Ltd.

Coastal Management Company Ltd.

Martin C. Pizzuto E.N. Engineering Ltd.

Zammit & Associates

FONDAZZJONI GĦALL-ISKEJJEL T'GĦADA

L-ONOR.

EVARIST BARTOLO staqsa lill-Ministru ta' l-Edukazzjoni: Jista' il-Ministru jqiegħed fuq il-mejda tal-Kamra kopja ta' kull sottomissjoni li rċeviet il-fondazzjoni għall-iskejjel t'għada b'riżultat ta' avviż li deher fil-ħarġa ta' l-Erbgħa, 26 ta' Ġunju 2002, u f'ġurnali oħra fejn deher avviż għal dawk li huma interessati li jaqdu lill- fondazzjoni f'various trades and services liema sejħa għalqet fit-18 ta' Lulju 2002?

ONOR.

LOUIS GALEA: It-tagħrif mitlub se jitpoġġa fuq il-mejda tal-Kamra f'xi seduta.

FONDAZZJONI GĦALL-ISKEJJEL T'GĦADA

L-ONOR.

EVARIST BARTOLO staqsa lill-Ministru ta' l-Edukazzjoni: Jista' il-Ministru jqiegħed fuq il-Mejda tal-Kamra lista ta' applikanti li tefgħu applikazzjoni għall-post ta' projects and contracts administrator mal-fondazzjoni għall-iskejjel ta' għada, liema sejħa dehret f'"The Times" tas-Sibt, 17 ta' Lulju, 2002 u f'ġurnali lokali oħra u li għalqet il- Ġimgħa, 26 ta' Lulju, 2002?

Jista' jgħid fejn wasal il-proċess ta' l- għażla u jekk il-persuna ġiet maħtura f'din il-kariga, iqiegħed kopja tal- curriculum vitae tagħha u tal-kuntratt ta' xogħol li għandha ma' l-istess fondazzjoni?

ONOR.

LOUIS GALEA: Informat li l-applikanti li tefgħu applikazzjoni għall-post ta' projects and contracts administrator mill-fondazzjoni għall- iskejjel ta' għada huma dawn li se nsemmi:

Is-Sur Arthur William Jordan; Il-Perit Joseph Cachia Fearne; Il-Perit Damian Vella Lenicker; Il-Perit Leonard Żammit; Il-Perit Frank Cortis; Is-Sur Stephen Schembri; u Il-Perit Godfrey Vella Baldacchino.

Saru l-intervisti meħtieġa u l-fondazzjoni għażlet lill-Perit Joseph Cachia Fearne u bgħatet għalih.

Peress li dan ma aċċettax il-kondizzjonijiet tal- kuntratt offrut, il-fondazzjoni sejħet lill-persuna li ġiet it-tieni fil- proċess ta' l-għażla.

Għaldaqstant ġie magħżul il-Perit Leonard Żammit.

Kopja tal-kuntratt tax-xogħol tiegħu qed titpoġġa fuq il-mejda tal-Kamra.

FONDAZZJONI GĦALL-ISKEJJEL T'GĦADA

L-ONOR.

EVARIST BARTOLO staqsa lill-Ministru ta' l-Edukazzjoni: Jista' il-Ministru jqiegħed fuq il-mejda tal-Kamra kopja tal-curriculum vitae dettaljati tal-kap eżekuttiv u tal-kontrollur finanzjarju rispettivament tal-fondazzjoni għall-iskejjel t'għada kif ukoll kopji tal- kuntratti tax-xogħol tagħhom it-tnejn li għandhom ma' l-istess fondazzjoni?

ONOR.

LOUIS GALEA: Qed inpoġġi fuq il-mejda tal-Kamra kopja tal-kuntratt ta' impieg li l-kap eżekuttiv u l-kontrollur finanzjarju għandhom ma' l- FTS.

Peress li kull curriculum vitae ikun fih dettalji personali, m'għandux jitqies korrett li dawn isiru pubbliċi.

DIVIŻJONI TA' L-EDUKAZZJONI - XOGĦLIJIET

L-ONOR.

EVARIST BARTOLO staqsa lill-Ministru ta' l-Edukazzjoni: Jista' il-Ministru jagħti lista dettaljata ta' l-infiq li sar biex ġiet imtejba l-entratura/foyer tal-bini amministrattiv tad-diviżjoni ta' l- edukazzjoni, billi f'kull każ jagħti l-ammont minfuq, lil min sar kull pagament bil-valur tiegħu u kull pagament kif jirriżulta mis-sejħiet għall- offerti jew kwotazzjonijiet li ġew ippubblikati?

Jekk fin-negattiv, jista' il-Ministru jgħid għaliex tali sejħiet għall-kwotazzjonijiet u offerti ma ġewx ippubblikati?

ONOR.

LOUIS GALEA: In-nefqa totali biex ġiet imtejba l-entratura/foyer tal-bini amministrattiv tad-diviżjoni ta' l-edukazzjoni kien Lm15,000.

L- entratura tad-diviżjoni ta' l-edukazzjoni ġiet refurbished u twessgħet biex toffri spazji u titpoġġa għamara biex jingħata servizz lill-mijiet ta' klijenti li kuljum jiġu fl-uffiċċji tal-ministeru ta' l-edukazjoni.

Illum dan is-servizz qed jingħata u jiġi konċentrat kemm jista' jkun permezz ta' l-uffiċċji tal-customer care f'din l-entratura li għadnhom l-iskop li jkunu one-stop-shop biex il-klijenti jingħataw is-servizz u l-attenzjoni meħtieġa mingħajr ma jkollhom għalfejn li jduru diversi uffiċjali jew uffiċċji.

Dan is-servizz effettiv fl-istess ħin qed inaqqas mill-pressjoni minn fuq l- uffiċjali konċernati.

Għadd kbir ta' persuni kuljum jiġu f'dawn l-uffiċċji biex jiġbru jew jimlew applikazzjonijiet (ġieli jkun hemm okkażjonijiet meta mijiet ta' applikazzjonijiet iridu jinġabru fi żmien qasir), biex jagħmlu rapporti, jew jitolbu informazzjoni, biex jitolbu għajnuna jew parir jew jiddiskutu problemi.

S'issa dan is-servizz kien effettiv ħafna kif jixhdu l-persuni li javvinċinawh kuljum.

Il-customer care se jiftaħ aktar is-servizzi tiegħu biex eventwalment jagħti servizz lid-dipartimenti kollha li jaqgħu fi ħdan il-ministeru.

Għalhekk kellu jsir tibdil sostanzjali strutturali biex jinħolqu l-ispazji meħtieġa u tqiegħdet l-għamara meħtieġa biex il-klijenti jħossuhom milqugħa u servuti kif jixraq u skond l-obbligi li l-office of review daħal għalihom uffiċċjalment fil-quality service charter.

Għandu jiġi apprezzat li l- proġett kollu twettaq f'għaxart'ijiem u b'hekk il-pubbliku kien disturbat mill-anqas.

Wieħed irid josserva li materjal diviżorju ta' aluminium u għamara li tneħħew mill-post qed jintużaw f'postijiet oħrajn.

Tajjeb wieħed ifakkar li l-ispazji li nħolqu u l-ambjent il-ġdid, flimkien mas-sala Ġużeppi Despott, qed jintużaw dejjem aktar minn għadd ta' għaqdiet volontarji filgħaxija, matul il-ġimgħa kif ukoll fi tmiem il-ġimgħa.

Dettalji oħra mitluba fil-mistoqsija jitpoġġew fuq il-mejda tal-Kamra f'xi seduta.

FONDAZZJONI GĦALL-ISKEJJEL T'GĦADA

L-ONOR.

EVARIST BARTOLO staqsa lill-Ministru ta' l-Edukazzjoni: Jista' il-Ministru jgħid x'wassal lill-fondazzjoni għall-iskejjel t'għada li ma tippubblikax sejħiet għall-offerti għall-istallazzjoni ta' lift fl- iskola primarja ta' Ħ'Attard u għat-tqegħid ta' membrane fil-liċeo tal- bniet f'Pembroke u minflok ħajret li jinħarġu hand quotations kontra kull klawsola li l-istess fondazzjoni għandha tħares fl-akkwist u l-provvista ta' materjali kif elenkat fl-istatut tagħha u kif ordnata mill-ministeru tal-finanzi fejn hu mistqarr espliċitament li kull transazzjoni ta' xiri u provvista ta' materjali, servizzi eċċ, għandha ssir skond l-avviż legali 70 ta' l-1996?

Fiż-żewġ każi għaldaqstant jista' jqiegħed fuq il-mejda tal- Kamra kopja ta' l-offerti kollha miġbura minn din il-fondazzjoni, kopja tat- technical adjudication reports u kopja tal-letters of acceptance li ġew maħruġa?

ONOR.

LOUIS GALEA: Informat li fil-fatt ġiet pubblikata tender għal-lift fl-iskola Primarja ta' Ħ'Attard.

It-tender ħarġet fl-2001 (tender nru.

Informat ukoll li fir-rigward tat-tqegħid ta' membrane fl-iskola Junior Lyceum Sir Adrian Dingli f'Pembroke, dan ix-xogħol sar mill-kumpannija parastatali Kalaxlokk.

Din il-kumpannija qed taħdem ix-xogħol ta' Sir Adrian Dingli bl-approvazzjoni tal-Ministeru tal-Finanzi.

AWTORITA` DWAR IT-TRASPORT PUBBLIKU

L-ONOR.

GAVIN GULIA staqsa lill-Ministru għat-Trasport u Komunikazzjoni: Filwaqt li ssir riferenza għall-protest ġudizzjarju fil- prim awla tal-qorti ċivili li għamlet il-persuna li d-dettalji tagħha qegħdin jintbagħtu separatament lill-awtorita' dwar it-trasport pubbliku, il-Ministru għat-trasport u komunikazzjoni kif ukoll l-avukat ġenerali dwar liċenzji għall-karrozzi tal-mejtin, jista' il-Ministru jikkonfema dak indikat u cioe` li ilhom 43 sena ma jingħataw liċenzji għall-motor hearses?

Jista' jispjega għaliex ilhom daqshekk ma jingaħataw liċenzji?

ONOR.

ĊENSU GALEA: Jiena nfurmat li n-numru ta' liċenzji għall-motor hearses hu limitat għal dak li kien eżistenti fl-1970.

Jidher għalhekk li matul id-diversi amministrazzjonijiet, qatt ma nħass il- bżonn li joħorġu liċenzji ġodda.

LIĊENZJI - REGOLAMENTI

L-ONOR.

GAVIN GULIA staqsa lill-Ministru għat-Trasport u Komunikazzjoni: Jista' il-Ministru jikkonferma jekk jeżistux regolamenti jew kriterji sabiex tingħata liċenzja għal motor hearse?

Jekk jeżistu, jista' il-Ministru jipprovdihom u jindika kemm ilhom eżistenti?

ONOR.

ĊENSU GALEA: Nirriferi lill-Onor.

Interpellant għar-risposta mogħtija għall-mistoqsija parlamentari 35692.

LIĊENZJI GĦAL MOTOR HEARSES

L-ONOR.

GAVIN GULIA staqsa lill-Ministru għat-Trasport u Komunikazzjoni: Jista' il-Ministru jindika kemm-il talba saret għal- liċenzja ta' motor hearse f'dawn l-aħħar 15-il sena?

ONOR.

ĊENSU GALEA: Jien infurmat li skond l-informazzjoni li għandu d- direttorat tat-trasport pubbliku, mill-1995 s'issa, b'kollox kien hemm 10 talbiet għal permessi ġodda; 8 f'Malta u 2 għal Għawdex.

Fil-perijodu qabel l-1995 ma' jidhirx li nżammet din l-informazzjoni.

HOUSING – MOBILE PHONES

L-ONOR.

JOSEPH M. SAMMUT staqsa lill-Viċi Prim Ministru u Ministru għall-Politika Soċjali: B'riferenza għall-mobile phones li l-awtorita' tad- djar għaddiet lill-impjegati u l-uffiċjali, jista' il-Viċi Prim Ministru jgħid: i) kemm-il wieħed ġie mibdul mill-impjegat/uffiċjal tul dawn l-aħħar erba' snin; ii) kemm kien il-valur li l-awtorita' tad-djar nefqet f'mobile cards?

ONOR.

LAWRENCE GONZI: Ninsab infurmat li l-awtorita' tad-djar nefqet is- somma ta' Lm110 f'mobile cards.

F'dawn l-aħħar erba' snin l-awtorita' tad- djar bidlet tliet mobile phones.

DIPARTIMENT TAS-SAĦĦA – KONTIJIET PENDENTI

L-ONOR.

ADRIAN VASSALLO staqsa lill-Ministru tas-Saħħa: Jista' il- Ministru jgħid kemm għandu jagħti flus id-dipartiment tas-saħħa fuq ħlas għal xiri ta' mediċini u li għadhom pendenti?

ONOR.

LOUIS DEGUARA: L-informazzjoni għadha qed tinġabar u risposta tingħata f'xi seduta oħra.

PULIZIJA - DROGA

L-ONOR.

ADRIAN VASSALLO staqsa lill-Ministru ta' l-Intern u l- Ambjent: Jista' il-Ministru jgħid kemm inqabdu persuni bil-pussess ta' xi droga qabel xi party jew rave party?

X'tip ta' droga kienet?

ONOR.

TONIO BORG: Ninsab infurmat li matul din is-sena kien hemm sitt persuni li nqabdu fil-pussess tad-droga qabel xi party.

Din id-droga kienet tikkonsisti f'ecstacy u reżina tal-cannabis.

FAĊILITA` KORRETTIVA TA' KORDIN - TESTIJIET TA' DROGA FUQ ĦABSIN

L-ONOR.

ADRIAN VASSALLO staqsa lill-Ministru ta' l-Intern u l- Ambjent: Jista' il-Ministru jgħid kemm kien in-numru ta' ħabsin li ttestjaw positive għal xi droga waqt li kienu residenti l-ħabs?

ONOR.

TONIO BORG: Nitlob lill-Onor.

Interpellant jispeċifika għal liema perijodu qed jirriferi.

QORTI - KAŻI TA' ABBUŻ FUQ TFAL

L-ONOR.

ADRIAN VASSALLO staqsa lill-Ministru ta' l-Intern u l- Ambjent: Jista' il-Ministru jgħid kemm ġew irrapportati każi ta' abbuż fuq it-tfal din is-sena?

X'tip ta' abbuż kien?

Kemm tressqu persuni l-qorti u x'weħlu f'kull każ?

ONOR.

TONIO BORG: Ninsab infurmat li matul din is-sena, sat-30 ta' Settembru 2002, kien hemm 14-il każ (b'26 vittma) ta' abbuż fuq tfal rappurtati lill-pulizija, filwaqt li s'issa tressqu 13-il persuna l-qorti fuq dawn l-akkużi.

Dawn kienu kif ġej:

|Case No.|Number |Descipti|Result | | |of |on of |of case | | |victims |offence | | | |per case| | | |1 |1 |Batterin|No court| | | |g |action | | | | |requeste| | | | |d | |2 |1 |Batterin|Acquited| | | |g | | |3 |1 |Corrupti|Sub-judi| | | |on of |ce | | | |minor | | |4 |1 |Violent |Sub-judi| | | |indecent|ce | | | |assault | | |5 |1 |Defilmen|Under | | | |t of |investig| | | |minor / |ation | | | |Rape | | |6 |1 |Assault |Under | | | |against |investig| | | |moral |ation | | | |honour | | |7 |1 |Defilmen|Sub-judi| | | |t of |ce | | | |minor | | |8 |2 |Child |Sub-judi| | | |neglect |ce | |9 |2 |Defilmen|Sub-judi| | | |t of |ce | | | |minor / | | | | |Rape | | |10 |3 |Defilmen|Sub-judi| | | |t of |ce | | | |minor / | | | | |Rape | | |11 |4 |Defilmen|Sub-judi| | | |t of |ce | | | |minor / | | | | |Rape | | |12 |4 |Defilmen|Sub-judi| | | |t of |ce | | | |minor | | |13 |1 |Defilmen|Sub-judi| | | |t of |ce | | | |minor | | |14 |3 |Child |Sub-judi| | | |neglect |ce | | | |causing | | | | |slight | | | | |injuries| |

SERVIZZ PUBBLIKU - INGAĠĠ TA' NIES

L-ONOR.

ADRIAN VASSALLO staqsa lill-Prim Ministru: Jista' il-Prim Ministru jgħid kemm ġew ingaġġati nies mad-diversi dipartimenti tal-gvern din is-sena?

Ma' liema dipartimenti daħlu u x'xogħol jagħmlu?

ONOR.

EDDIE FENECH ADAMI: Ninsab infurmat li minn mas-servizz pubbliku, bejn l-1 ta' Jannar u t-2 ta' Ottubru 2002, telqu 770 persuna u gew impjegati 515-il persuna.

Il-gradi u d-dipartimenti ta' dawn l-impjegati l-ġodda huma kif jidhru fit- tabella li qiegħed inpoġġi fuq il-mejda tal-Kamra.

MOSTA – STUDENTA

L-ONOR.

ADRIAN VASSALLO staqsa lill-Ministru ta' l-Edukazzjoni: Billi omm it-tifla li d-dettalji tagħha qed jintbagħtu separatament, qed tieħu ħsieb missierha li joqgħod il-Mosta, jista' il-Ministru jara li din it-tifla tintbagħat ġo l-iskola Lily of the Valley il-Mosta?

ONOR.

LOUIS GALEA: Informat li fil-form I ta' l-iskola sekondarja Lily of the Valley hemm il-massimu ta' tfal li jista' jkun hemm u li hu permess mill-istandards u l-ftehim attwali mal-union konċernata.

Tlabt li l-każ jinżamm taħt konsiderazzjoni f'ħarsien ta' l-interessi ta' l-istudenta konċernata.

ETC - ADVERTISING

L-ONOR.

JOSEPH CUSCHIERI staqsa lill-Viċi Prim Ministru u Ministru għall-Politika Soċjali: Jista' il-Viċi Prim Ministru jgħid kemm intnefqu flus f'dawn l-aħħar erba' snin fuq advertising, inkluż il-posters li jidhru fit-toroq mill-ETC?

Lil min ingħata l-kuntratt?

F'kull każ ħarġet offerta?

Jista' jgħid mingħand min ġew ordnati l-posters?

ONOR.

LAWRENCE GONZI: Ninsab infurmat li n-nefqa fuq reklamar u billboards mill-korporazzjoni ta' impjieg u taħriġ f'dawn l-aħħar erba' snin kien kif ġej:

|Sena |Reklamar |Billboards | | |Lm |Lm | |1998-199|3,868 |Xejn | |9 | | | |1999-200|6,093 |Xejn | |0 | | | |2000-200|11,865 |230 | |1 | | | |2001-200|9,662 |600 | |2 | | |

Il-korporazzjoni m'għandhiex kuntratt ma' aġenzija għar-reklamar filwaqt li l-billboards għas-sena 2001-2002 saru mill-kumpannija Billboard Advertising Ltd wara sejħa għall-offerti.

Rigward il-billboards li saru fis-sena 2000- 2001, il-korporazzjoni tat Lm230 lill-iskola li magħha kienet se tagħmel it- taħriġ biex saru tliet billboards.

QORTI - SENTENZI TA' SEPARAZZJONI

L-ONOR.

JOSEPH CUSCHIERI staqsa lill-Ministru tal-Ġustizzja u Gvern Lokali: Jista' il-Ministru jgħid jekk is-sentenzi ta' separazzjoni kontenzjuża li jkunu għaddew f'ġudikat, ġewx kollha insinwati?

Hemm sistema li biha jiġi aċċertat li tali sentenzi jiġu fil-fatt insinwati?

Mill-1995 sal-lum, kemm-il sentenza ta' separazzjoni kontenzjuża mogħtija mill-Prim' Awla tal-Qorti Ċivili li ma sarx appell minnha, baqgħet ma ġietx insinwata?

ONOR.

AUSTIN GATT: Nitlob l-Onor.

Interpellant jirreferi din l- mistoqsija lill-ministru konċernat.

MCAST - ADVERTISING

L-ONOR.

JOSEPH CUSCHIERI staqsa lill-Ministru ta' l-Edukazzjoni: Jista' il-Ministru jgħid kemm intnefqu flus f'dawn l-aħħar erba' snin fuq advertising, inkluż il-posters li jidhru fit-toroq dwar l-MCAST?

Lil min ingħata l-kuntratt?

F'kull każ ħarġet offerta?

ONOR.

LOUIS GALEA: Informat li ntnefqu Lm948.75 fuq il-posters li dehru fit-toroq dwar l-MCAST.

Dawn il-posters ġew ordnati mingħand PAZA Ltd wara sejħa għal offerti.

Ix-xogħol kollu sar minn PAZA Ltd.

ŻURRIEQ - TRIQ MORPHOU

L-ONOR.

JOSEPH CUSCHIERI staqsa lill-Ministru għat-Trasport u Komunikazzjoni: Jista' il-Ministru jieħu l-passi kollha meħtieġa biex Triq Morphou (Bubaqra) Żurrieq tingħata t-tarmac għall-ewwel darba peress li din ilha bir-residenti fiha għall-aktar minn disa' snin u sal-lum dan ix-xogħol għadu ma sarx?

Jafx jew le l-Ministru li ħafna mir-residenti qed ibatu minn trab u tajn kemm fis-sajf kif ukoll fix-xitwa?

ONOR.

ĊENSU GALEA: Tajt struzzjonijiet lill-awtorita` dwar it-trasport sabiex issir spezzjoni f'din it-triq ħalli jkun jista' jiġi stabbilit x'hemm bżonn li jsir.

SAN ĠILJAN - PROMENADE

L-ONOR.

JOSEPH M. SAMMUT staqsa lill-Ministru għar-Riżorsi u l- Infrastruttura: Jista' il-Ministru jgħarraf lil din il-Kamra kemm intnefqu flus għal: i) riċeviment li sar għall-ftuħ tal-promonade ta' San Ġiljan; u ii) leaflets, inviti u posta għal dan il-għan.

Min kien il-caterer li għamel ix-xogħol f'dan ir-riċeviment?

ONOR.

FRANCIS ZAMMIT DIMECH: L-attivita` li jista' qed jirriferi għaliha l-Onor.

Interpellant kienet laqgħa għar-residenti u għall-kommunita` kummerċjali li saret il-Ħamis 26 ta' Settembru, fejn ġie spjegat ix-xogħol li fadal isir fl-inħawi ta' San Ġiljan.

F'din l-attivita` tqassmu xi drinks lil dawk preżenti, li swew Lm130.92, u ġew imqassma minn ħaddiema tal-Ministeru.

Il-leaflets, inviti u l-posta swew Lm416.80.

PULIZIJA – KORS DWAR RISK MANAGEMENT

L-ONOR.

JOSEPH M. SAMMUT staqsa lill-Ministru ta' l-Intern u l- Ambjent: Jista' il-Ministru jgħarraf lil din il-Kamra jekk hemmx proġettati fondi u kemm huma, sabiex jinxtara t-tagħmir li qed jissemma fil-korsijiet li l-ispetturi tal-pulizija qed jagħmlu dwar risk management f'każijiet ta' xi kriżi?

ONOR.

TONIO BORG: Ninsab infurmat li l-akkademja tal-pulizija xi żmien ilu kellha proposta minn supretendent tal-pulizija Ingliża irtirat sabiex fuq bażi volontarja jaqsam l-esperjenzi tiegħu dwar emerġenzi li jisgħtu jinqalu minn żmien għal żmien.

Infurmat ukoll li għal dawn it-talks qed jattendu kemm membri tal-korp tal-pulizija kif ukoll dawk tal-protezzjoni ċivili.

Għandu jingħad ukoll li tul dawn it-talks ma saret l-ebda talba għal xiri ta` xi apparat.

Madankollu jekk ikun hemm xi talbiet mill- aworitajiet lokali konċernati għal xiri ta` xi apparat, dawn ikunu kkunsidrati.

PEMBROKE – PROBLEMA TA' DRENAĠĠ

L-ONOR.

JOSEPH M. SAMMUT staqsa lill-Ministru għar-Riżorsi u l- Infrastruttura: Jista' il-Ministru jagħti lista ta' xogħlijiet li saru, qed isiru jew se jsiru sabiex il-problema tad-drenaġġ li hemm fl-area magħrufa bħala St. Patricks, f'Pembroke tiġi megħluba permanentement?

ONOR.

FRANCIS ZAMMIT DIMECH: Ninsab infurmat li din il-komunikazzjoni tad-drenaġġ f'Pembroke għandha titwettaq f'qasir żmien.

SAN ĠILJAN – TA' ĠIORNI ROAD – BINI TA' ĦAJT

L-ONOR.

JOSEPH M. SAMMUT staqsa lill-Ministru ta' l-Intern u l- Ambjent: Jista' il-Ministru jagħti tagħrif lil din il-Kamra meta art tal- gvern li tmiss ma' Ta' Giorni Road f'San Ġiljan, (ħdejn il-bus stop) se jinbnielha reċint skond il-liġi?

ONOR.

TONIO BORG: Ninsab infurmat li t-taqsima proprjeta` tal-gvern talbet lid-dipartiment tal-kostruzzjoni u manutenzjoni fi ħdan il-ministeru ta' l-infrastruttura u riżorsi sabiex jagħmel ix-xogħlijiet meħtieġa.

PULIZIJA – KLANDESTINI

L-ONOR.

JOSEPH M. SAMMUT staqsa lill-Ministru ta' l-Intern u l- Ambjent: Jista' il-Ministru jagħti dettalji dwar il-kopertura li qed jingħataw il-pulizija li qed jakkumpanjaw lill-klandestini li qed jiġu rimpatrijati?

ONOR.

TONIO BORG: Ninsab infurmat li l-membri tal-forzi ta` l-ordni li jivvjaġġaw bl-ajru ma` klandestini li jkunu qed jiġu ripatrijati, ikollhom l-istess kopertura li normalment ikollhom passiġġieri li jivvjaġġaw bl- ajru.

KUNSILL LOKALI – GWARDJANI LOKALI – ĊITAZZJONIJIET

L-ONOR.

JOSEPH CUSCHIERI staqsa lill-Ministru tal-Ġustizzja u Gvern Lokali: Jista' il-Ministru jgħid kemm jammonta d-dħul sena b'sena ta' kull kunsill lokali miċ-ċitazzjonijiet tal-gwardjani lokali mit-twaqqif tagħhom sal-lum?

ONOR.

AUSTIN GATT: Nagħti tweġiba f`xi seduta oħra peress li l- informazzjoni trid tinġabar.

KUNTRATTURI

L-ONOR.

CHARLES BUHAGIAR staqsa lill-Ministru għar-Riżorsi u l- Infrastruttura: Jista' il-Ministru jgħid x'sar mir-regolamenti tal-bini ġodda u l-iskema tar-reġistrar tal-kuntratturi li hu ħabbar xi xhur ilu?

ONOR.

FRANCIS ZAMMIT DIMECH: Ninsab infurmat li l-abbozz għal att ġdid li se jkun propost dwar ir-reġistrazzjoni ta' kuntratturi fil-bini u kontroll tal-bini, qiegħed għand l-avukat ġenerali tar-Repubblika għall- iskrutinju.

Sal-bidu tas-sena d-dieħla għandhom jiġu ppubblikati numru ta' dokumenti ta' linji gwida dwar ir-regolamenti l-ġodda tal-bini.

Fir-rigward ta' l-iskema tar-reġistrazzjoni tal-kuntratturi, din qed titħaddem fuq bażi volontarja sakemm l-Att imsemmi jiġi approvat mill- parlament.

Kuntratturi li jkunu jixtiequ jirreġistraw jistgħu jagħmlu dan billi japplikaw lid-dipartiment ta' l-industrija tal-bini permezz ta' formola li tinkiseb mid-dipartiment jew mill-website tal-ministeru.

DINGLI - TRIQ ĠUŻE MARIA ABELA – XOGĦLIJIET

L-ONOR.

CHARLES BUHAGIAR staqsa lill-Ministru għat-Trasport u Komunikazzjoni: Jista' il-Ministru jgħid meta se titkompla u titlesta Triq Ġuże Maria Abela, Dingli?

ONOR.

ĊENSU GALEA: Jien infurmat li l-kuntrattur imqabbad biex jasfalta din it-triq ħarġitlu order to start work sabiex ikun jista' jibda x-xogħol ta' l-asfalt.

TOROQ - NEFQA

L-ONOR.

CHARLES BUHAGIAR staqsa lill-Ministru għat-Trasport u Komunikazzjoni: Jista' il-Ministru jirrispondi b'mod dettaljat mistoqsija 35626 u cioe` jista' jagħti breakdown dettaljat tan-nefqa ta' Lm30 miljun li l-Prim Ministru semma li ntnefqu f'toroq f'dawn l-aħħar erba' snin?

ONOR.

ĊENSU GALEA: Nirriferi lill-Onor.

Interpellant għar-risposta mogħtija għal mistoqsija parlamentari 35459.

HOUSING

L-ONOR.

CHARLES BUHAGIAR staqsa lill-Viċi Prim Ministru u Ministru għall-Politika Soċjali: Jista' il-Viċi Prim Ministru jispjega x'inhi l- proċedura biex inkwilini fi blokk ta' appartamenti tal-gvern japplikaw għall-istallazzjoni ta' lift?

X'jiġri f'każ li: i) mhux l-inwilini kollha jaqblu fuq il-lift? ii) jekk xi appartamenti m'għadhomx tal-gvern għax inxtraw mill- inkwilini?

ONOR.

LAWRENCE GONZI: L-awtorita` tad-djar tilqa' applikazzjonijiet taħt skema V għall-installazzjoni ta' lift fi blokki ta' appartamenti li huma proprjeta' tal-gvern, f'Malta u Għawdex li fihom tgħix xi persuna li għandha diżabilita' ta' mobilita'.

L-applikazzjoni tiġi eżaminata b'konsultazzjoni mal-kummissjoni nazzjonali persuni b'diżabilita'.

Wara dan, issir spezzjoni biex jiġi stabbilit jekk hux teknikament possibbli li jiġi stallat lift fil-partijiet komuni tal-blokk.

Jekk l-inkwilini mhux kollha jaqblu li jridu l-lift, l-awtorita' tad-djar xorta waħda tikkonsidra t-talba ta' dawk ir-residenti li jixtiequ li jsir il-lift.

Jekk fl-istess blokka jkun hemm ukoll sidien ta' appartamenti li jridu jagħmlu użu mill-lift, dawn jintalbu joħorġu sehem mill-ispiża nvoluta.

PULIZIJA – ASSISTENT KUMMISSARJU

L-ONOR.

GAVIN GULIA staqsa lill-Ministru ta' l-Intern u l-Ambjent: Jista' l-Ministru jispeċifika x'jinkludi x-xogħol tas-servizz ta' sigurta' li ġie assenjat lill-assistent kummissarju l-ġdid Godfrey Scicluna?

ONOR.

TONIO BORG: Ninsab infurmat li l-posting preżenti assenjat lill- assistent kummissarju li rrifera għalih l-Onor.

Interpellant jinkludi il-ko- ordinazzjoni ta` operazzjonijiet li jkollha l-pulizija li tkun tenħtieġ l- assistenza tas-servizzi tas-sigurta` u kull xogħol ieħor relatat.

Fuq kollox, għal raġunijiet ovvji, ma nħossx li huwa prudenti li tingħata informazzjoni dettaljata dwar kif il-pulizija tikkoordina l-ħidma tagħha fil-ġlieda kontra l-kriminalita`.

PIXXINA NAZZJONALI - KOPJA TA' KUNTRATT

L-ONOR.

JOSEPH CUSCHIERI staqsa lill-Ministru ta' l-Edukazzjoni: Jista' il-Ministru jpoġġi fuq il-mejda tal-Kamra kopja tal-kuntratt tax- xogħol ta' l-operations manager li kien impjegat fil-pixxina nazzjonali f'Tal-Qroqq bejn l-1994 u l-1998?

ONOR.

LOUIS GALEA: Kopja tal-kuntratt mitlub qed titpoġġa fuq il-mejda tal-Kamra.

EU - PROGRAMMI

L-ONOR.

JEAN PIERRE FARRUGIA staqsa lill-Ministru ta' l- Edukazzjoni: Jista' il-Ministru jsemmi l-persuni kollha li matul din is- sena attendew jew qed jattendu xi programm ta' l-UE permezz tad-dipartiment ta' l-edukazzjoni?

Dawn il-persuni jattendu l-universita' jew xi istituzzjoni edukattiva oħra?

Jekk jaħdmu fejn jaħdmu?

Liema programm attendew jew qed jattendu u fejn marru?

ONOR.

LOUIS GALEA: M'hijiex il-prattika li nagħti l-ismijiet tal-persuni kollha li bbenefikaw minn programmi edukattivi ta' l-UE.

Fi żmien qasir jiġi pubblikat rapport dwar il-ħidma ta' l-EUPU li jkun fih id-dettalji meħtieġa.

CLEANERS – KUNDIZZJONIJIET

L-ONOR.

JEAN PIERRE FARRUGIA staqsa lill-Viċi Prim Ministru u Ministru għall-Politika Soċjali: Jista` l-Viċi Prim Ministru jgħid jekk hemmx regolamenti li jirregolaw il-kundizzjonijiet tax-xogħol u l-ħlas tal- cleaners li jaħdmu fl-uffiċċji u fid-djar privati fil-parti l-kbira tagħhom fuq bażi part-time ?

Jekk fl-affermattiv, jista' l-Ministru jinforma l- parlament b'dawn ir-regolamenti?

ONOR.

LAWRENCE GONZI: Ninforma lill-Onor.

Interpellant li l- kundizzjonijiet tax-xogħol tal-ħaddiema li jaħdmu bħala cleaners fl- uffiċċji u fi djar privati huma regolati kif ġej: Rigward cleaners fl-uffiċċji privati, il-kundizzjonijiet tax-xogħol ta' dawn huma regolati minn AL 15/2001 (l-ordni ta' l-2001 biex jirregola l- pagi mill-kunsill tal-pagi għas-settur li jipprovdi servizz ta' tindif.); u

Rigward ta' Cleaners fi djar privati, il-kundizzjonijiet huma regolati minn AL 7/76, kif emendat (l-ordni li jirregola l-pagi għas-servizz domestiku.)

TARZNA

L-ONOR.

JEAN PIERRE FARRUGIA staqsa lill-Viċi Prim Ministru u Ministru għall-Politika Soċjali: Jista` l-Viċi Prim Ministru jgħid x'kienu l-iżviluppi li kien hemm mill-istqarrija tiegħu dwar it-tarzna fir-rigward ta' l-iskema ta' l-irtirar kmieni mix-xogħol u tal-prospetti ta' xogħol għat-tarznari u kemm-il darba t-task force għadha tiffunzjona, x'inhuma issa l-għanijiet u l-miri li trid tasal għalihom.

ONOR.

LAWRENCE GONZI: Jiena nfurmat li tlesta l-eżerċizzju ta' analisi li kellu jsir malli ngħalqu l-iskemi.

Għaldaqstant il-pass li jmiss huwa li dan l-eżerċizzju jiġi preżentat lill-membri tat-task force bl-iskop li jitkompla jkun implimentat il-pjan ta' ristrutturazzjoni.

PBS - INVESTIGAZZJONIJIET

L-ONOR.

JEAN PIERRE FARRUGIA staqsa lill-Ministru ta' l-Intern u l- Ambjent: B'riferenza għal mistoqsija parlamentari 33331, jista' l-Ministru jgħid fhiex waslu l-investigazzjonijiet tal-pulizija dwar il-parti sostanzjali li tħassret tal-programm "Xarabank" li kellu jixxandar fl-10 ta' Mejju li għadda u li fil-fatt ma xxandarx.

ONOR.

TONIO BORG: Ninsab infurmat li l-każ imsemmi mill-Onor.

Interpellant għadu qed ikun investigat mill-pulizija.

SINGLE PARENT FAMILIES

L-ONOR.

JEAN PIERRE FARRUGIA staqsa lill-Viċi Prim Ministru u Ministru għall-Politika Soċjali: Jista` l-Viċi Prim Ministru jgħid kemm hu n-numru ta' single parent families li b'xi mod jew ieħor hu magħruf lill- gvern (forsi minħabba għajnuna li jirċievu mingħandu), kemm huma rġiel u nisa, u mil-liema lokalitajiet huma?

ONOR.

LAWRENCE GONZI: Qed inpoġġi fuq il-mejda tal-Kamra tabella bl- informazzjoni mitluba mill-Onor.

Interpellant.

ASSISTENTI SOĊJALI KAŻWALI

L-ONOR.

JEAN PIERRE FARRUGIA staqsa lill-Viċi Prim Ministru u Ministru għall-Politika Soċjali: Jista` l-Viċi Prim Ministru jgħid fhiex waslu d-diskussjonijiet li l-gvern qed ikollu mal-Union Ħaddiema Magħqudin dwar l-assistenti każwali fir-rigward tal-kontribuzzjoni soċjali li jridu jħallsu u fin-nuqqas ta' kundizzjonijiet ta' xogħol u benefiċċji li m'humiex intitolati għalihom bħal ħaddiema oħra?

ONOR.

LAWRENCE GONZI: Billi d-diskussjonijiet dwar l-assistenti soċjali każwali issa daħlu f'fażi finali u kruċjali ħafna, naħseb li mhux opportun li tingħata xi nformazzjoni fil-preżent.